Ras Online - މަޖީދިއްޔާގެ ތާރީޚު ބަދަލުކޮށްލި ޕްރިންސިޕަލާއެކު ސަތޭކަ އަހަރުގެ ތާރީޚީ ދަތުރުގެ ފެށުން ވަރަށް ކުލަގަދަ\nމަޖީދިއްޔާގެ ތާރީޚު ބަދަލުކޮށްލި ޕްރިންސިޕަލާއެކު ސަތޭކަ އަހަރުގެ ތާރީޚީ ދަތުރުގެ ފެށުން ވަރަށް ކުލަގަދަ\nޒަހީނުއްދީން ސަޢީދު4މޭ 2022 - 9:40\nދަންނަވަން މިއުޅެނީ، ރާއްޖޭގައި އެންމެ ގިނަދުވަސްވީ އަދި އެންމެ ގިނަ އުސްތާޒުންނާއި ޢާލިމުންނާއި މުދައްރިބުންނާއި މުދައްރިސުންނާއި ފަންނާނުންނާއި ޚިދުމަތްތެރިން އުފެއްދި މަޖީދިއްޔާ ސްކޫލް އުފެދިގެން އައި ތާރީޚީ ދުވަސް ބަދަލުކޮށްލި ވާހަކައެއް ނޫނެވެ. ދަންނަވަން މިއުޅެނީ ރާއްޖޭގެ ރަސްމީ ތަޢުލީމީ ބިންގާ އަޅައިދިން އެންމެ ދުވަސްވީ އެންމެ އަލިގަދަ ޢިލްމީ ދަންމަރު ހިންގުމުގެ ތާރީޚު ބަދަލުކޮށްލި ވާހަކައެވެ. މަޖީދިއްޔާގެ ތާރީޚުގައި ވެސް އެސްކޫލް ހިންގުމުގެ މުގުލުގައި އަންހެން ބޭފުޅަކު ހުންވައިގެން އެ މަދަރުސާ އާ މުޅިން އައު ތާރީޚީ ޞަފުހާއެއް ލިޔަންފެށި ވާހަކައެވެ. ސަތޭކަ އަހަރުގެ ތާރީޚީ ދަތުރަށް ފެށިވާހަކައެވެ.\nސުލްތާން މުހައްމަދު ޝަމްސުއްދީންގެ ރަސްކަމުގައި "މަަދަރުސަތުލް ސަލާހިއްޔާ"ގެ ނަމުގައި ހުޅުވި އެ މަދަރުސާ މިހާރުގެ ގޮތުން ނަމަ މަޖީދިއްޔާ ސުކޫލަށް 95 އަހަރު ފުރުނީ މިދިޔަ އޭޕްރީލް މަހުގެ 19 ވަނަ ދުވަހުއެވެ. 1927 ވަނަ އަހަރުގެ އޭޕްރީލް މަހުގެ 19 ވަނަ ދުވަހު ފަނޑިޔާރުގޭގައި ސަރުކާރުން ހުޅުވި އެ މަދަރުސާއަކީ ރާއްޖޭގައި ރަސްމީ ތައުލީމުގެ ފުރަތަމަ ބިންގަލެވެ. މަޖީދިއްޔާ ސްކޫލުގެ ނަމަށް އެ ސުކޫލުގެ ނަން ބަދަލުކުރީ 1969 ވަނަ އަހަރުގެ މެއި މަހުގެ 27 ވަނަ ދުވަހުއެވެ.\nމަޖީދިއްޔާ ސުކޫލަށް 95 އަހަރު ފުރުން ކުލަގަދަކޮށް ފާހަގަކުރުމަށް އެސުކޫލުން ވަނީ މި ހިނގާ މެއި މަހު ވެސް ގިނަ ހަރަކާތްތަކެއް ކުރިއަށް ގެންދިޔުމަށް ނިއްމާފައެވެ. އޭގެ ތެރޭގައި އެންމެ ބޮޑު އިވެންޓަކަށް އޮތީ "މަޖީދީ ރަން"ގެ ނަމުގައި ކުރިއަށް ގެންދާ ދިގު ދުވުމެކެެވެ. 95 ގަޑިއިރަށް ދިގު ދެމިގެންދާ އެ ދުވުމުގައި މަޖީދިއްޔާ ސުކޫލުގެ މުސްކުޅި ދަރިވަރުންގެ އިތުރުން ދުވުމުގައި ބައިވެރިވާން ބޭނުން ހުރިހާ ފަރާތްތަކަށް ވަނީ އެ ފުރުސަތު ހުޅުވާލާފައެވެ.\nމިމަހުގެ 13 ވަނަ ދުވަހުގެ ރެއިން ފެށިގެން 17 ވަނަ ދުވަހުގެ ރޭގެ ނިޔަލަށް ކުރިއަށް ގެންދާ އެ ދުވުމުގައި ބައިވެރިވާން ބޭނުންވާ ފަރާތްތަކުން އެކަމަށް އެދި ހުށައަޅާ ފޯމު މެދުވެރިކޮށް ރަޖިސްޓްރީވުމުން އެ ދުވުމުގައި ބައިވެރިވެވޭނެ އިންތިޒާމް ހަމަޖެހޭނެ ކަމަށް މަޖީދިއްޔާ ސުކޫލުން ބުނެ އެވެ. މި ދުވުމާއި ގުޅޭގޮތުން "ރަސް އޮންލައިން" އަށް މައުލޫމާތު ދެއްވަމުން މަޖީދިއްޔާ ސްކޫލުގެ ފުރަތަމަ އަންހެން ޕްރިންސިޕަލް އައިޝަތު މުހައްމަދު ސޯލިހު ވިދާޅުވީ، އެސޫކުލުން އޮލިމްޕިކް ޓޯޗެއްގައި ފަށާ އެދުވުން މާލޭގެ މަގުތަކުގައި ކުރިއަށް ގެންދާނެ ކަމަށާއި، އެގޮތުން ސާދަ ސަރަހައްދެއްގައި ދުވެ އެ އޮލިމްޕިކް ޓޯޗު ބަދަލުކުރާނެ ކަމަށެވެ. އެއަށްފަހު ދުވުމުގެ ބައިވެރިން ދާނީ ޓްރެކް ދަނޑަށް ކަމަށާއި 95 ގަޑިއިރަށް ދެމިގެންދާ އެ ދުވުން އޭގެ ފަހުން ކުރިއަށްދާނީ ދަނޑުގައި ކަމަށް އައިސްތު ޞާލިހު ވިދާޅުވިއެވެ. ދުވުން ފެށުމަށްފަހު 95 ގަޑިއިރު ދުވާނެ 95 މުސްކުޅި ދަރިވަރުން އެސުކޫލުން ކަނޑައަޅާނެ ކަމަށް އައިސްތު ވިދާޅުވިއެވެ.\nWish all Majeediyansahappy 95th Anniversary pic.twitter.com/kqFV6wGf3S\n— Majeediyya School (@MajeediyaSchool) April 19, 2022\n"މާލޭގެ ރޫޓް މާޗް ހިނގާ މަގުތަކުގައި ސްޓޮޕްތަކުގައި އެ އޮލިމްޕިކް ޓޯޗު ބަދަލުކުރާނެ. ފުރަތަމަ ނިކުންނަ ކުއްޖާ ސޯސަންގެއާއި ހިސާބުން ބަދަލުވާނެ އެހެން ކުއްޖަކަށް. އެެހެން ތިބި ކްރައުޑްސް 14 ސޮޕްޓެއްގައި ބައިތިއްބައިގެން ގާތްގަޑަކަށް 200 އެއްހާ މީހުންނާއެކު 13 ވަނަ ދުވަހުގެ ރޭ 10:30ގައި އަޅުގަނޑުމެން ޓްރެކަށް ވަންނަ ގޮތަށް ފަށައިގެން 95 ގަޑިއިރު ވަންދެން ހަަމަ ދުވާނެ އެތެރޭގައި. ރެޖިސްޓްރީ ވެފައި ތިބި ހުރިހާ ބޭފުޅުން ރަޖިސްޓްރީވެފައި ހުރި ގަޑިއަކަށް ދުވެވޭނެ އިންތިޒާމް ޓްރެކް ދަނޑުގައި ހަމަޖެހިފައި ހުންނާނެ." އެ ދުވުން ކުރިއަށް ގެންދާ ގޮތުގެ ތަފްސީލް ހާމަކުރައްވަމުން ރާއްޖޭގެ އެންމެ ގިނަ ދުވަސްވީ ސްކޫލުގެ ފުރަތަމަ އަންހެން ޕްރިންސިޕަލް އާއިޝަތު މުހައްމަދު ސާލިޙު ވިދާޅުވިއެވެ.\nމީގެ އިތުރުން މަޖީދިއްޔާ ސުކޫލުގެ ޕްރިންސިޕަލް އާއިޝަތު މުހައްމަދު ސާލިޙު، ވިދާޅުވީ އެ ސުކޫލުން ގެންދާ އޮލިމްޕިކް ޓޯޗުން ބޮޑު ޓޯޗެއް ޓްރެކް ދަނޑުގައި ރޯކުރާނެ ކަމަށެވެ. އެ ބޮޑު އޮލިޕިކް ޓޯޗް ރޯކޮށްދެއްވާނީ ޔޫތު މިނިސްޓަރު އަހުމަދު މަހުލޫފް ކަމަށާއި، އޮލިމްޕިކް ޓޯޗް ދުވުމަށް ކަނޑައަޅާފައިވާ ހަތަރު ދުވަސް ވަންދެން ނުނިވި އެ ދަންމަރު ހުންނާނެ ކަމަށް އައިސްތު ވިދާޅުވިއެވެ. އައިސްތު ވިދާޅުވީ އެ ދުވުމުގައި ބައިވެރިވާން ބޭނުންވާ ފަރާތްތަކުން އެކަމަށް ޚާއްސަކޮށްފައިވާ ޓީޝާޓެެއް ގަންނަންޖެހޭނެ ކަމަށެވެ.\nއެޓީޝާޓް ވިއްކައިގެން ލިބޭ ފައިސާ ޚަރަދު ކުރުމަށް ހަމަޖެހިފައިވަނީ މަޖީދިއްޔާ ސުކޫލުގެ ތަރައްގީއަށް މިހާރު ނުކުރެވި ހުރި ކަންކަން ކުރުމަށާއި ޗެރިޓީ ފަންޑަށާއި ސުކޫލު ދަރިވަރުންނަށް ހިންގާ އެކި ކަހަލަ ޕްރޮގުރާމްތަކަށެވެ. މިމަހުގެ 8 ވަަނަ ދުވަހުން ފެށިގެން މި ޓީޝާޓް މަޖީދިއްޔާ ސުކޫލުންނާއި އެދުވުން ކުރިއަށް ގެންދާ ޓްރެކް ދަނޑުން ލިބޭނެ ކަމަށް މަޖީދިއްޔާ ސުކޫލުން މައުލޫމާތުދެއެެވެ.\nއެ ދުވުން ކުރިއަށްދާ ހަތަރު ދުވަހުވެސް ޓްރެކް ދަނޑުގައި ހަދާފައިވާ ސްޓޭޖްގައި މަޖީދިއްޔާ ސުކޫލުގެ މުސްކުޅި ދަރިވަރުންގެ ބޭންޑްތަކުގެ މިއުޒިކް ހަރަކާތްތަކެއްވެސް ބޭއްވުމަށް ވަނީ ރާވާފައެވެ. މަޖީދިއްޔާ ސުކޫލުގެ ޕްރިންސިޕަލް އާއިޝަތު މުހައްމަދު ސާލިޙު، ވިދާޅުވީ އެންމެ ފުރަތަމަ އޮލިމްޕިކް ޓޯޗް ހިފައިގެން ދާނީ ރައީސް ސާލިޙުގެ އަރިޙަށް މުލީއާގެ ދޮރު މަައްޗަށް ކަމަށާއި، އެ ހަރާކަތް ނިންމާލުމަށް ޝަރަފުވެރި މެހެމާނެއްގެ ގޮތުން ބައިވެރިވެވަޑައިގަތުމަށް އެމަނިކުފާނަށް ދައުވަތު އަރުވާނެ ކަމަށެވެ.\n"ރައީސް ބައިވެރިވެވަޑައިގަންނަވާނަމަ އެދުވުމާއި ގުޅިވަޑައިގެންނެވޭ ގޮތަށް އޮތީ. ނޫނީ ދެން ބައިވެރިވެވަޑަައިގަންނަވާނީ އަޅުގަނޑުމެން އަރުވާ ދައުވަތަށް އެންމެ ފަހުގެ 1 ގަޑިއިރު ދުވުމަށް. އެ 1 ގަޑިއިރު ބޮޑަށް ޚާއްސަ ކޮށްފައިވާނީ ދުވެވަޑައިގަންނަވަން ބޭނުންފުޅުވާ ގައުމުގެ ރައީސްކަން ކުރައްްވާފައިވާ ބޭފުޅުންނަށް އެ ފުރުސަތު ދީފައި އޮތީ. އެކަމަކު ރަސްމީކޮށް ޝަރަފުވެރި މެހެމާނަކަށް ވަޑައިންގަންނަވަނީ ރައީސް. އޮލިމްޕިކް ޓޯޗު ނިއްމާލައްވަނީ ރައީސް." އައިސްތު ޞާލިހު ވިދާޅުވިއެވެެ.\nWish all Majeediyansahappy 95th Anniversary pic.twitter.com/ZOiOljVVgO\nދުވުން ނިންމާލުމުގެ ގޮތުން ޓްރެކް ދަނޑުގައި ބާއްވާ ނިންމުމުގެ ރަސްމިއްޔާތުގައި މަޖީދިއްޔާ ސުކޫލު ކުދިން އައިޓަމެއް ހުށައެޅުމަށް ވަނީ ނިންމާފައެވެ.\nމަޖީދިއްޔާ ސުކޫލުން އަަހަރީ ދުވަސް ފާހަަގަކުރުމަށް ދެން ރާވާފައިވަނީ ގަސް އިންދުމުގެ ޕްރޮގުރާމެކެވެެ. ހުޅުމާލެ ދެވަނަ ފޭސްގައި ކުރިއަށް ގެންދާ އެ ޕްރޮގުރާމް ކުރިއަށް ގެންދިޔުމަށް ހަމަޖެހިފައިވަނީ މިމަހުގެ 19 ވަނަ ދުވަހުއެެވެ. "ރަސްއޮންލައިން" އަށް ދެއްވި އިންޓަވިއުގައި ވާހަކަ ދައްކަވަމުން މަޖީދިއްޔާ ސުކޫލުގެ ޕްރިންސިޕަލް އާއިޝަތު މުހައްމަދު ސާލިޙު ވިދާޅުވީ އެޗްޑީސީ އާއި ގުޅިގެން ކުރިއަށް ގެންދާ އެ ޕްރޮގުރާމްގައި 1927 ގަސް އިންދުމަށް ނިންމާފައިވާ ކަމަށެވެ. 1927 ގަސް އިންދަނީ އެއަހަރަކީ މަޖީދިއްޔާ ސުކޫލު އުފެދުނު އަހަރަށް ވާތީ އެ އަދަދަށް ނިސްބަތްކޮށެވެ. އެ ޕްރޮގުރާމަށް އިންދަން ބޭނުންވާ ގަސް ހޯދުމުގެ މަސައްކަތް އެޗްޑީސީ އާއި ގުޅިގެން ކުރަމުންދާ ކަމަށް އައިސްތު ވިދާޅުވިއެވެ.\n"މަޖީދިއްޔާ ސުކޫލުގެ ދަރިވަރުން ދާނީ ގަސް އިންދަން، ޓީޗަރުންނާއި ބައިވެރިވާން ބޭނުންވާ ސަރުކާރުގެ އެކި ބޭފުޅުންނަށް ފުރުސަތު އަރުވާފައި އޮތީ. ގަސް ތަކަކީ މަޖީދިއްޔާ ސުކޫލުން އިންދި ގަސް ތަކެއް ކަން ދިގު މުއްދަތަކަށް އެނގޭނެ ކަހަލަ ނިޝާނެއް ބެހެއްޓުމަށް އެޗްޑީސީގައި އެދިފައިވާނީ. އެޗްޑީސީއިން ވިދާޅުވެފައި އޮތީ އެކަން އެގޮތަށް ހަމަޖައްސައިދޭނަމޭ." ރައީސް ސާލިޙުގެ ދައްތާފުޅު އާއިޝަތު ޞާލިހު ވިދާޅުވިއެވެ.\nމަޖީދިއްޔާ ސުކޫލަށް 95 އަހަރުން ފުރުން ފާހަގަކުރުމަށް ރަސްމީ ޖަލްސާއެއް ވެސް ބޭއްްވުމަށް ވަނީ ނިންމާފައެވެެ. ރައީސް ސާލިޙު ޝަރަފުވެރި ކޮށްދެއްވާ އެޖަލްސާ ބޭއްވުމަށް ހަމަޖެހިފައިވަނީ މިމަހުގެ 29 ވަނަ ދުވަހުއެެވެ. އެޖަލްސާގައި ޚިދުމަތުގެ އިނާމު ދިނުމާއި ސުކޫލު ކުދިންގެ އައިޓަމްތަކާއި ސުކޫލުގެ ތާރިޚާއި ގުޅޭ ފޮތެއް ނެރުމަށް ހަމަޖެހިފައިވެއެވެ. މީގެ އިތުރުން ރާއްޖޭގެ ތައުލީމް އެންމެ ފުރަތަމަ ފެށި ދާރުލް އުލޫމް ހޯލުތެރޭގައި ހިނގާފައި ހުރި ތާރިޚީ ކަންތައްތައް ދައްކުވައިދޭ ޑޮކިއުމަންޓްރީ އެއް ހެދުމުގެ މަސައްކަތް މަޖީދިއްޔާ ސުކޫލުން ދަނީ ކުރަމުންނެވެެ. މަޖީދިއްޔާ ސުކޫލުގެ ޕްރިންސިޕަލް އާއިޝަތު މުހައްމަދު ސާލިޙު، ވިދާޅުވީ އެ ޑޮޮކިއުމަންޓްރީ އަންނަ ޖޫން މަހުގެ މެދެއްހާ ހިސާބުގައި ނިންމާލެވޭނެ ކަމަށެވެ.\n"އެ ޑޮކިއުމަންޓްރީ ނެރެން ރަސްމިއްޔާތެއް ބާއްވާނެ. އަދި މަޖީދިއްޔާގެ ދާރުލް އުލޫމް ތެރެއިންނާއި އޯޑިއޯކޮށް އެކިތަންތަނުން ފެންނާނެ އަޑުއިވޭނެ އިންތިޒާމް ހަމަޖައްސާނަން." އައިސްތު ވިދާޅުވިއެވެެ.\nމަޖީދިއްޔާ ސުކޫލަށް 95 އަހަރު ފުރުން ފާހަގަކުރުމަށް ޚާއްސަ އެސެމްބްލީ އެއް ވެސް ވަނީ ބާއްވާފައެެވެ. އެ އެސެމްބުލީގައި 100 އަހަރުގެ ކައުންޑައުން ވަނީ ފަށާފައެވެ. މީގެ އިތުރުން މަޖީދިއްޔާގެ ތާރިޚުގެ އުސްއަލިތައް އެކުލެވިގެންވާ ކޮފީ މޭޒު މަތީގައި ބަހައްޓާ ފޮތެއް އެ ސުކޫލުން ވަނީ ނެރެފައެވެ. ސުކޫލާ ބެހޭ ގޮތުން ދަރިވަރުންނާއި ޓީޗަރުން ދެކޭ ގޮތް ހާމަކޮށް އަހަރީ ފޮތެއްް ވެސް ނެރުނެވެެ.\nތަޢުލީމު އުނގަންނައިދިނުމުގެ އެންމެ އުސް ކުރިބޯށިއާއި ހަމައަށް ވާސިލުވެފައިވާ ރާއްޖޭގެ އެންމެ އަލިގަދަ ތަޢުލީމީ ދަންމަރު ސަތޭކަ އަހަރުގެ ތާރީޚު ގުނަންފަށާފައި މިވަނީ އެއަލިގަދަ ދަންމަރުގައި މިއަދު ހިއްޕަވައިގެން އެންމެ ކުރީގައި ހުންނެވި އެސްކޫލްގެ މުޅި ތާރީޚު ބަދަލުކޮށްލި ފުރަތަމަ އަންހެން ޕްރިންސިޕަލް، އައިޝަތު މުޙައްމަދު ޞާލިޙާއި އެކުގައެވެ. ރާއްޖެއާއި ރާއްޖެއިން ބޭރުގެ އެތަކެއް ތަޖުރިބާކާރު ޕްރިންސިޕަލުން ހިންގާފައިވާ މަޖީދިއްޔާ ސްކޫލްގެ ތާރީޚު ބަދަލުކޮށްލުމުގެ ފުރުސަތު ލިބިވަޑައިގެންނެވި އިރު އައިޝަތު މުހައްމަދު ޞާލިހު ހުންނެވީ ތާޖުއްދީން ސްކޫލްގެ ޕްރިންސިޕަލަކަށެވެ. އައިސްތުއަށް ސަރުކާރުން ދެއްވި މި ފުރުސަތު ފުރަތަމަ ޝޮކަކަށް ވީ ފަދައިން، ތާޖުއްދީން ސްކޫލްގެ ބެލެނިވެރިންނަށް ވެސް އެކަންވީ ހަމަ ޝޮކަކަށެވެ. އެސްކޫލްގެ ބެލެނިވެރިންގެ އިތުބާރާއި އިހުތިރާމާއި ލޯބި އައިސްތުއަށް އޮތްކަން އެނގުނު އެއް ހާދިސާއަކީ އެސްކޫލާއި އެކަމަނާ އެންމެ ހިނދުކޮޅަކަށް ވެސް ވަކިވާން އެބެލެނިވެރިން ނޭދޭކަށް އެމީހުންގެ އަމަލާއި ބަހާއި ހިތާ ރޫހުން ދައްކާލި ތާރީޚީ ހާދިސާއެވެ. ހަމަ އެގޮތަށް މިއަދު މަޖީދިއްޔާ ސްކޫލްގެ ތާރީޚު ބަދަލުކޮށްލައްވައި އެސްކޫލް ހިންގުމުގެ މުގުލުގައި ހުންނަވައިގެން އައިސްތު ކުރިއަށް އެވަޑައިގަންނަވަނީ ވެސް އެސްކޫލްގެ ބެލެނިވެރިންނާއި ސްކޫލްގެ މުސްކުޅި ދަރިވަރިންގެ އިހުތިރާމާއި ލޯތްބާއި އެކުގައެވެ.


LIVE: Yaamin Ge Shareeaiy - Vaguthu\nގާނޫނީ ވަކީލް ޖަމީލް: މި މައްސަލައިގެ ތެރޭގައި ފާހަގަ ކުރެވުނީ ފުލުހުންނަށް މަތިކޮށްފައިވާ މަސްއޫލިއްޔަތެއް އަދާ ކުރުމުގައި ގާނޫނުއަސާސީއާ ހިލާފު ޣައިރު ގާނޫނީ އަމުރުތަކަށް ތަބާވެގެން ރައީސް ޔާމީންއާ ދެކޮޅަށް ހިންގާފައިވާ ތަހުގީގެއް ކަން. މިއީ ޔާމީން އަށް އަމާޒުކޮށް ޑިޒައިންކޮށްގެން ހިންގާފައިވާ ތަހުގީގެއް.\nގާނޫނީ ވަކީލް ޖަމީލް: ރައީސް ޔާމީންގެ މައުސީމިއްޔަތު އޮތް ކަން އަޅުގަނޑުމެންނަށް ޔަގީންކަން އޮތް. އެކަމާ މެދުގައި ޝައްކު ނުކުރަން. މިއީ ގައުމިއްޔަތުގެ ދިފާއުގައި ކުރަމުން އަންނަ މަސައްކަތާ ދިމާކޮށް އައި ވަރަށް ރަނގަޅު ހުކުމެއް ގޮތުގައި ފާހަގަ ކުރާނީ.\nވަކީލުންގެ ޕްރެސް ކޮންފަރެންސް ފަށައިފި.\nޕްރޮގްރެސިވް ކޯލިޝަނުން ބޭއްވުމަށް ހަމަޖެހިފައިވާ ކައުންސިލް ބައްދަލުވުން މިރޭ ނުބާއްވާ ގޮތަށް ނިންމައިފި.\nމިނިވަން ވުމުން ވެސް ޔާމީނަށް ސެކިއުރިޓީއެއް ނުދިން.\nMinivan Vumunves Yaamin Ah Security Nudhin https://t.co/SdYXBQmCEI\nSaabith Kohdhehvee Gatu Raees Kan https://t.co/wrwmZ1oNtU\nރައީސް ޔާމީނަށް ރަތް ދޫލައިގެ މަރުހަބާއެއް.\nRaees Yaamin Ah Raiyy Dhoolaige Maruhabaa Eh https://t.co/2EyYGRAt7G\nޔާމީން ކާރުކޮޅުުން ފައިބައިވަޑައިގެންނެވީ މަޖީދީމަގާއި ބޮޑުތަކުރުފާނުމަގު ގުޅޭ ކަންމައްޗަށް. މިހާރު ސަޕޯޓަރުންނާއި ސަލާމް ކުރައްވަމުން ގެއަށް ވަޑައިގަންނަވަނީ ހިންގަވާފައި.\nގެއަށް ވަޑައިގަތުމަށް ޔާމީން ސުޕްރީމް ކޯޓުން ނިކުންނަވައިފި.\nޔާމީން އަދިވެސް ހުންނެވީ ސުޕްރީމް ކޯޓުގައި. ބެލެވޭ ގޮތުގައި އެމަނިކުފާނު ކޯޓުން ނިކުންނެވުން ލަސްވަނީ ބަޔާންތަކުގައި ސޮއި ކުރުން ކުރިއަށް ގެންދާތީ.\nސުޕްރީމް ކޯޓު ސަރަހައްދު. ޔާމީން އަދިވެސް ހުންނެވީ ސުޕްރީމް ކޯޓުގައި. --- ވަގުތު އިމޭޖަސް: އަހުމަދު އަޝްހާދު އަބްދުﷲ\nރައީސް ޔާމީންގެ ގެކޮޅު ކައިރި ޒީނަތްތެރިކޮށްފައި. --- ވަގުތު އިމޭޖަސް: އިބްރާހިމް ޝާބިލް\nޔާމީންގެ ސަޕޯޓަރުން އުފަލުން ރޮނީ. --- ވަގުތު އިމޭޖަސް: އިބްރާހިމް ޝާބިލް\nސުޕްރީމް ކޯޓު ކައިރި. -- ވަގުތު އިމޭޖަސް: އަހުމަދު އަޝްހާދު އަބްދުﷲ\nޕީޕީއެމް ސަޕޯޓަރުން މިހާރު ތިބީ ޔާމީން ދިރިއުޅުއްވާ ގޭގެ ދޮރުމަތީގައި ގައުމީ ދިދަ ހިފައިގެން.\nޔާމީންގެ ގެކޮޅު ކައިރީގައި ރަތް ދޫލަ އަޅާފައި. --- ވަގުތު އިމޭޖަސް: އިބްރާހިމް ޝާބިލް\nޔާމީން މިނިވަންވުމާއިއެކު ސަޕޯޓަރުންގެ ލޮލުން ކަރުނަ.\nYaamin Minivanvumaai Eku Suportarun Ge Lolun Karuna https://t.co/RPJr0wUaOO\nޔާމީންގެ ގެކޮޅު ކައިރީގައި ރަތް ދޫލަ އަޅައިފި.\nޕީޕީއެމް އޮފީސް ކައިރީގައި ގުރުއާންގެ އަޑު އިވެމުންދާ ކަމަށް އެތަނުގައި ތިބި ނޫސްވެރިން ބުނޭ.\nޕީޕީއެމްގެ ގިނަ އަދަދެއްގެ ސަޕޯޓަރުން އެ ޕާޓީގެ އޮފީސް ކައިރި އަށް ދަނީ ޖަމާވަމުން.\nޕީޕީއެމް ސަޕޯޓަރުން މިއަދު މަގުމަތީގައި. --- ވަގުތު އިމޭޖަސް: އިބްރާހިމް ޝާބިލް\nޕީޕީއެމް އޮފީހުގައި އެ ޕާޓީގެ ލީޑަޝިޕްގެ ބޭފުޅުން. --- ވަގުތު އިމޭޖަސް: އިބްރާހިމް ޝާބިލް\nސުޕްރީމް ކޯޓުން ޔާމީން މިނިވަންކޮށްފި.\nBREAKING NEWS: Supreme Court In Yaamin Minivankoffi https://t.co/JzlNDhUkVJ\nފަނޑިޔާރު މަހާޒް: ކްރިމިނަލް ކޯޓާއި ހައިކޯޓުގެ ނިންމުން ބާތިލް ކުރަން ޖެހޭ ކަމަށް އަހުރެންނަށް ފެނޭ.\nފަނޑިޔާރު މަހާޒް: ޔާމީންގެ މައްޗަށް ތަހްގީގު ހިންގައި ދައުވާ އުފުލާފައި ވަނީ ގާނޫނާއި އެއްގޮތައް ކަމަށް ހައިކޯޓުން ނިންމި ނިންމުންތަކަށް އަހަރެން ތާއިދު ކުރަން.\nފަނޑިޔާރު މަހާޒް: ޔާމީންގެ އެކައުންޓަށް ޖަމާވި ފައިސާއަކީ ކުށްކޮށްގެން ހޯދާފައިވާ ފައިސާއެއްކަން އެންޓި ކޮރަޕްޝަން ކޮމިޝަނުން ފޮނުވި ސިޓީގައި ސާފުކޮށް ބުނެފައި ނެތް.\nކުރީގެ ރައީސް އަބްދުﷲ ޔާމީންގެ މައްޗަށް މަނީ ލޯންޑަރިންގެ ދައުވާގެ ޝަރީއަތް ހިންގުމުގައި އެމްއެމްޕީއާރުސީގެ ބޮޑު ޚިޔާނާތުގެ މައި ދެ ބައިވެރިން ކަމުގައިވާ ކުރީގެ ނައިބު ރައީސް އަހްމަދު އަދީބާއި، އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ހެކިބަހަށް ބުރަދަން ނުދެވޭނެ ކަމަށް، ސުޕްރީމް ކޯޓުގެ މަރުހަލާގައި މައްސަލަ ބައްލަވާ ބެންޗުގެ ރިޔާސަތުގައި އިންނެވި ފަނޑިޔާރު މަހާޒް އަލީ ޒާހިރު ވިދާޅުވެއްޖެ.\nBREAKING: Mahaaz'ge Rauyu: Adeeb'ai Ziyathuge Hekibahah Buradhaneh Nudheveyne! https://t.co/RKurAvKKfu\nއިސްލާމިކް ބޭންކްގައި ކުރީގެ ރައީސް އަބްދުﷲ ޔާމީންގެ ނަމުގައި ހުޅުވާފައިވާ އެކައުންޓަށް ޖަމާވި އެއް މިލިއަން ޑޮލަރަކީ ދައުލަތަށް ލިބެން ޖެހޭ ފައިސާއެއް ކަން ޔަގީން ނުކުރެވޭ ކަމަށް ސުޕްރީމް ކޯޓުގައި މައްސަލަ ބައްލަވާ ބެންޗުގެ ރިޔާސަތުގައި އިންނެވި ފަނޑިޔާރު މަހާޒް އަލީ ޒާހިރު ވިދާޅުވެއްޖެ.\nBREAKING: Mahaaz'ge Rauyu: Yameen'ah Libunee Dhaulathuge Faisaakan Yageen'eh Noon! https://t.co/lByw4XEmTM\nފަނޑިޔާރު މަހާޒް: ވޮޑަމުލާގެ ފައިސާ ނުލިބިގެން ޔާމީން ގުޅިކަމަށް ބާރުލިބޭ ހެއްކެއް ހުށަހަޅާފައެއް ނެތް. އަދީބާއި ޒިޔަތުގެ ހެކިބަހަށް ބުރަދަނެއް ދެވޭނެ އެހެން ހެއްކެއް ނެތި އެމީހުންގެ ހެކިބަސް ބަލައިގަތުމަކީ ރައްކާތެރިކަމެއް ނޫން.\nފަނޑިޔާރު މަހާޒް: މުއައްވިޒް ދޮގު ހެދިކަން ސާބިތުވާކަމަކަށް އަހުރެން ނުދެކެން.\nފަނޑިޔާރު މަހާޒް: އަދީބާއި ޒިޔަތުގެ ހެކިބަހާއި ގުޅެނީ ކޮން ސަފައީ ހެކިތަކެއް ކަމެއް ކްރިމިނަލް ކޯޓުން ނިންމާފައިވާ ގޮތައް ހައިކޯޓުން ރިއާޔަތް ކޮށްފައެއް ނެތް. އަދީބާއި ޒިޔަތުގެ ހެކިބަހަށް ބާރުލިބޭނެ ގޮތެއް ދައުލަތައް ސާފުކޮށެއް ނުދެވޭ.\nފަނޑިޔާރު މަހާޒް: ޔާމިންގެ އެކައުންޓަށް ޖަމާވި ފައިސާ އަކީ ދައުލަތައް ލިބެން ޖެހޭ ފައިސާ ކަން ސާބިތުނުވާ ކަމަށް ޔާމީންގެ ފަރާތުން ފާހަގަ ކޮށްފައިވޭ. ހައިކޯޓުން ނިންމީ އެއްމިލިއަން ޑޮލަރަކީ ވޮޑަމުލާގެ ފައިސާކަން ސާބިތުކޮށްދޭން ނުޖެހޭނެ ކަމަށް. ވޮޑަމުލާގެ ފައިސާކަން ސާބިތުކުރުމަށް މަސައްކަތްކޮށް ދައުލަތުން ހެކި ހުށަހަޅާފައިވޭ. ޗެކް ނަމްބަރާއި ޑިޕޮސިޓް ސްލިޕްގައި ނަމްބަރު ދިމާނުވާކަން ފާހަގަ ކުރެވޭ. އެހެންވެ ކްރިމިނަލް ކޯޓުން ލިޔެކިޔުން ހޯދިފައިވޭ. މިފުށުއެރުމަކީ ކްރިމިނަލް ކޯޓާއި ހައިކޯޓުގައި ފާހަގަ ވާން ޖެހޭ ފުށުއެރުމެއް. އެސްއޯއެފް އަށް ޖަމާވީ ވޮޑަމުލާގެ ފައިސާކަން ސާފެއް ނުވޭ. އެކަން ދައުލަތުން ސުޕްރީމް ކޯޓުގައި ދެއްކި ވާހަކައިން އެނގޭ. އެއީ ދައުލަތައް ލިބެން ޖެހޭ ފައިސާކަން ސާބިތެއް ނުވޭ. މިނުކުތާގައި ހައިކޯޓުގެ ނިންމުން ރަނގަޅު ކަމަކަށް އަހުރެން ނުދެކެން. މިއީ ދައުލަތައް ލިބެން ޖެހޭ ފައިސާކަމާއި މެދު ވަނީ ބޮޑު ސުވާލެއް އުފެދިފައި.\nފަނޑިޔާރު މަހާޒް: މަނީ ލޯންޑްރިންގެ ކުށާއި ގުޅިފައިވާ ކުށް ސާބިތުވާން ޖެހޭނެ ކަމަށް ޔާމީންގެ ފަރާތުން ބުނެފައިވޭ. މަނީ ލޯންޑްރިންގެ ކުށާއި ގުޅިފައިވާ ކުށް ސާބިތުވާން ޖެހޭނެ ކަމަށް ޔާމީންގެ ފަރާތުން ފާހަގަ ކޮށްފައިވާ ކަމަށް ބުނާ ބުނުމަށް އަހަރެން އެއްބަހެއް ނުވަން.\nރައީސް ޔާމީން، ސުޕްރީމް ކޯޓުގައި މިހާރު ކުރިއަށްދާ ޝަރީއަތުގެ މަޖިލިހުގައި.\nޕީޕީއެމްގެ ސަޕޯޓަރުން އެ ޕާޓީގެ އޮފީސް ތެރޭގައި. --- ވަގުތު އިމޭޖަސް: އިބްރާހިމް ޝާބިލް\nފަނޑިޔާރު މަހާޒް: ގާނޫނުގައި ބުނާ ޖަލު ހުކުމުގެ އެންމެ ކުޑަ މިންވަރު ކަނޑައަޅާފައި ޖޫރިމަނާ އެންމެ ބޮޑު އަދަދުން ކަމަށް ކަނޑައެޅި ސަބަބެއް ފަނޑިޔާރުން ފާހަގަ ކޮށްފައެއް ނެތް. ޖޫރިމަނާގެ އަދަދު މަތިކޮށްފައި ވަނީ ގާނޫނާއި ހިލާފަށް ކަމަށް އަހުރެން ދެކެން. އެހެންކަމުން މިނުކުތާގައި ހައިކޯޓުގެ ނިންމުން ގާނޫނާއި ހިލާފު.\nޕީޕީއެމްގެ އޮފީހުގައި ސަޕޯޓަރުން ޝަރީއަތް ބަލަނީ - ވަގުތު އިމޭޖްސް: އިބްރާހިމް ޝާބިލް\nފަނޑިޔާރު މަހާޒް: ޑޮލަރުން ޔާމީން ޖޫރިމަނާ ކުރުން ގަވައިދާއި ހިލާފު ކަމަށް ޔާމީންގެ ފަރާތުން ފާހަގަ ކޮށްފައިވޭ. މަނިޓަރީ ގަވައިދުގައި ކޯޓުތަކުގެ ޖޫރިމަނާގެ ވާހަކައެއް ނެތް. އެހެންކަމުން މަނީ ލޯންޑްރިން ގާނޫނަށް ބަލާއިރު މިނިންމުން ގާނޫނާއި ހިލާފު ކަމަށް އަހަރެން ނުދެކެން.\nފަނޑިޔާރު މަހާޒް ވަނީ އިސްތިއުނާފީ 22 ނުކުތާގެ ތެރެއިން 13 ނުކުތާއަކަށް ރައުޔު އިއްވާފައި. އެހުރިހާ ރައުޔެއް ވެސް އިއްވީ ޔާމީނާއި އިދިކޮޅަށް.\nފަނޑިޔާރު މަހާޒް: ހެކި ހުށަހެޅި ކަންކަން ފިޔަވައި އެހެން ކަންކަން ސާބިތު ކުރުމަށް ހެކި ބޭނުން ކޮށްފައިވާ ކަމަށް ޔާމީންގެ ފަރާތުން ބުނެފައިވޭ. މިކަން ހައިކޯޓުގައި ޔާމީންގެ ފަރާތުން ފާހަގަ ކޮށްފައެއް ނުވޭ. އެހެންކަމުން މިކަން ސުޕްރީމް ކޯޓަށް ހުށަހެޅިދާނެ ކަމަކަށް އަހުރެން ގަބޫލެއް ނުކުރަން.\nފަނޑިޔާރު މަހާޒް: ގާޒީންގެ މަޖިލިސް އެކުލަވާލާފައި ވަނީ ގާނޫނާއި ހިލާފަށް ކަމަށް ޔާމީންގެ ފަރާތުން ހައިކޯޓުގައި ވެސް ފާހަގަ ކޮށްފައިވޭ. ނަމަވެސް ކްރިމިނަލް ކޯޓުގެ ޝަރީއަތުގައި ފަނޑިޔާރުން ނެގުމުގެ އުސޫލުގެ ވާހަކަ ފާހަގައެއް ނުކުރޭ. ކްރިމިނަލް ކޯޓަށް ޔާމީންގެ ފަރާތުން ސިޓީއެއް ފޮނުވީ ޝަރީއަތް ނިމުނު ފަހުން. މިނުކުތާގައި ހައިކޯޓުގެ ނިންމުން ގާނޫނާއި ހިލާފު ކަމަކަށް އަހަރެން ނުދެކެން.\nފަނޑިޔާރު މަހާޒް: ދެލިޔުމެއް ނުލިބޭ ކަމަށް ޔާމީންގެ ފަރާތުން ފާހަގަ ކޮށްފައިވޭ. އެއީ އެސްއޯއެފްގެ އެކައުންޓް ސްޓޭޓްމަންޓާއި އޭސީސީގެ ރިޕޯޓެއް. އެސްއޯއެފްގެ އެކައުންޓް ސްޓޭޓްމަންޓް ހާމަ ނުކުރަން ދާއިމީ އަމުރެއް ނެރުނުކަން އެނގޭކަށް ނެތް. ފަހުން އެކައުންޓް ސްޓޭޓްމަންޓް ދޫކުރެވުނު. އޭސީސީގެ ރިޕޯޓް ހަވާލު ނުކުރެވޭކަން ކްރިމިނަލް ކޯޓަށް ފާހަގަ ކުރެވުމުން ރިޕޯޓް ފޯރުކޮށްދީ ޖަވާބުދާރީ ކޮށްދީފައިވޭ. ހައިކޯޓުން ނިންމީ މިކަމުން މައްސަލައިގެ ނަތީޖާއަށް އަސަރެއް ނުކުރާކަމަށް. މިނުކުތާގައި ހައިކޯޓުގެ ނިންމުން ގާނޫނާއި ހިލާފު ކަމަކަށް އަހުރެން ނުދެކެން.\nފަނޑިޔާރު މަހާޒް: ދައުވާގައި ތަފްސީލްތައް ބަޔާން ކޮށްފައި ނުވާކަމަށް ޔާމީންގެ ފަރާތުން ފާހަގަ ކޮށްފައިވޭ. ސުވާލަކީ ދައުވާގައި ވޮޑަމުލާގެ ވާހަކަ ނެތުމުން ޖަވާބުދާރީވާން ދަތިކަމަކަށް ވާނެ ހެއްޔެވެ؟ ކުށުގެ އަމަލު ކުރި ވަގުތު ދައުވާގައި ބަޔާންކޮށްފައެއް ނެތް. ދައުވާ ފޯމްގައި ކުއްކުރި ވަގުތު ނުލިޔެވިދާނެ. ދައުވާ ސާފުނުވާ ނަމަ އެކަން ފާހަގަ ކުރަން ޖެހޭނީ ދައުވާ ސާފުކޮށްދިނުމުގެ މަރުހަލާގައި. މިމައްސަލައިގައި ދައުލަތުން ހުށަހެޅި ދައުވާގެ ތަފްސީލްގައި މައުލޫމާތުތައް ހިމަނާފައިވޭ. އެހެންކަމުން ހައިކޯޓުގެ ނިންމުން ރަނގަޅު.\nފަނޑިޔާރު މަހާޒް: މިމައްސަލައިގައި ތަފާތު ކޮށްފައިވާ ކަމަށް ޔާމީންގެ ފަރާތުން ފާހަގަ ކޮށްފައިވޭ. ޔާމީނާއި އެއްހާލަތެއްގައި ހުރި މީހެއްގެ ދައުވާ ނުކޮށް ދޫކޮށްލިކަން ހައިކޯޓުގައި ފާހަގަކޮށްފައެއް ނެތް. މިނުކުތާގައި ގާނޫނު އަސާސީގެ 17 ވަނަ މާއްދާ އާއި 20 ވަނަ މާއްދާ ހައިކޯޓުން މާނަ ކޮށްފައެއް ނުވޭ. ކްރިމިނަލް ކޯޓުގައި ޔާމީންގެ ފަރާތުން ވަނީ ތަފާތު ކުރިކަން ފާހަގަ ކޮށްފައިވޭ. މިމާއްދާގައި ހައިކޯޓުގެ ނިންމުމަށް ގޮތެއް ކަނޑައަޅަން ޖެހޭ ކަމަކަށް އަހަރެން ނުދެކެން.\nފަނޑިޔާރު މަހާޒް: މަނީ ލޯންޑްރިންގެ ކުށުގެ އިންޒާރު މިމައްސަލައިގައި ފުލުހުން ދީފައިވޭ. އަދި ތަހްގީގު ބަޔާނުން އެނގޭ މަނީ ލޯންޑްރިންގެ ސުވާލު ނުކުރާކަމަށް. ނަމަވެސް ތަހްގީގު ބަޔާނުން އެނގޭ ގޮތުގައި މަނީ ލޯންޑްރިންގެ ސުވާލު ކޮށްފައިވޭ. އެކަން ނަފީވާނެ ހެއްކެއް ނެތް.\nފަނޑިޔާރު މަހާޒް: ތަހްގީގް ކުރިއަށް ގެންދިޔަ ގޮތާއި ގުޅޭ ގޮތުން ފާހަގަ ކޮށްފައިވާ ނުކުތާ. މިމައްސަލައިގައި ހިންގަން ޖެހޭނީ ޖޮއިންޓް އިންވެސްޓިގޭޝަނެއް ކަމަށް ޔާމީންގެ ފަރާތުން ބުނެފައިވޭ. މިމައްސަލަ އެގޮތައް ހިންގަން ޖެހޭނީ އޭސީސީ އަށް މަނީލޯންޑްރިން ތަހްގީގު ކުރުމުގެ ބާރު އޮންނަނަމަ. އެބާރު އޭސީސީއަކަށް ނެތް.\nފަނޑިޔާރު މަހާޒް: އެންމެ ފުރަތަމަ ގޮތެއް ކަނޑައަޅާނީ ޝަރީއަތުގެ ކުރިން އަންނަ އިޖުރާއީ ކަންކަމަށް. އެހެންކަމުން އެއްވަނަ ނުކުތާ އިން ފަސްވަނަ ނުކުތާ އާއި އަދި އެއަށްފަހު ހަތްވަނަ ނުކުތާ އަށް އަހުރެން ގޮތެއް ފުރަތަމަ ކަނޑައަޅާނަން.\nސުޕްރީމް ކޯޓުގައި އިސްތިއުނާފު ކޮށްފައިވާ ނުކުތާތަކާއި މެދު ފަނޑިޔާރު މަހާޒްގެ ރައުޔު އިއުލާން ކުރަން ފަށައިފި.\nފަނޑިޔާރު މަހާޒް: އެމްއެމްޕީއާރްސީއަށް ލިބެން ޖެހޭ ފައިސާ އެސްއޯއެފް އަށް ޖަމާވެފައިވާ ކަމާއި އެސްއޯއެފް އިން ޔާމީންގެ އެކައުންޓަށް ފައިސާ ޖަމާކޮށްފައިވާ ކަމަށް އޭސީސީ އިން 2018 ގައި އަންގާފައިވޭ.\nފަނޑިޔާރު މަހާޒް: އަދީބު އަތުގައި ހުރީ ޔާމީންގެ ފައިސާ ކަމަށް ޔާމީން ބުނުން ފިޔަވައި އެފައިސާ ލިބުނު ކަމުގެ ހެއްކެއް ނެތް. ނަމަވެސް އައްލާމް ފުލުހުންނަށް ދިން ބަޔާނުން މިކަމަށް ކޮންމެވެސް ވަރެއްގެ ބާރެއް ލިބޭ.\nފަނޑިޔާރު މަހާޒް ފުރަތަމަ އިއުލާން ކުރައްވަނީ މައްސަލައިގެ ތައާރަފް. އެއަށްފަހު މައްސަލައިގެ ކަން ހިނގާފައިވާ ގޮތް އިއުލާން ކުރައްވާނެ.\nޝަރީއަތް ފަށައިފި. ފަނޑިޔާރު މަހާޒް ވިދާޅުވީ އަޑުއެހުން ލަސްވީ ޓެކްނިކަލް މައްސަލައެއް ދިމާވެގެން ކަމަށް.\nސުޕްރީމް ކޯޓުގައި ޝަރީޢަތް ފެށުން ލަސްވަމުންދާ ސަބަބެއް އަދި ސާފެއް ނުވޭ. ޔާމީނާއި އެމަނިކުފާނުގެ ވަކީލުން ވަނީ 09:00 ގެ ކުރިން ސުޕްރީމް ކޯޓަށް ހާޒިރުވެފައި.\nހުކުމް ކުރުމުގެ ޝަރީއަތް ފެށުމަށް ތާވަލް ކޮށްފައި ވަނީ 09:00 ގައި. ނަމަވެސް އަދި ޝަރީއަތުގެ މަޖިލިސް ފަށާފައެއް ނުވޭ.\nޔާމީން ވަނީ މިހާރު ސުޕްރީމް ކޯޓަށް ހާޒިރުވެވަޑައިގެންފައި.\nޔާމީންގެ ސަޕޯޓަރުން ވަނީ އެމަނިކުފާނު ކޯޓަށް ގެންދާ ވަގުތާއި ދިމާކޮށް، އެމަނިކުފާނުގެ ގެކޮޅު ކައިރިއަށް ޖަމާވެފައި.\nއެމްއެމްޕީއާރްސީ އަށް ލިބެން ޖެހޭ ފައިސާގެ ތެރެއިން އެއްމިލިއަން ޑޮލަރު ޔާމީންގެ އެކައުންޓަށް ޖަމާވި ކަމަށް ބުނެ ޔާމީން ފަސް އަހަރަށް ޖަލަށް ލުމަށާއި ފަސް މިލިއަން ޑޮލަރުން ޖޫރިމަނާ ކުރުމަށް ކްރިމިނަލް ކޯޓުން ހުކުމް ކުރީ 2019 ވަނަ އަހަރުގެ ނޮވެމްބަރ 28 ވަނަ ދުވަހުއެވެ.\nއެހުކުމް ޔާމީންގެ ފަރާތުން ހައިކޯޓުގައި އިސްތިއުނާފު ކުރުމުން ހައިކޯޓުން މިއަހަރުގެ ޖަނަވަރީ މަހު ވަނީ ކްރިމިނަލް ކޯޓުގެ ހުކުމަށް ތާއިދު ކޮށްފައެވެ.\nސުޕްރީމް ކޯޓުގައި ޔާމީންގެ އިސްތިއުނާފު މައްސަލަ ބެއްލެވީ ތިން ފަނޑިޔާރުންގެ ބެންޗަކުންނެވެ. އެއީ ފަނޑިޔާރު އަލްއުސްތާޛް މަހާޒް އަލީ ޒާހިރު، ފަނޑިޔާރު ޑރ.އަޒްމިރަލްދާ ޒާހިރު އަދި ފަނޑިޔާރު ޑރ.މުހައްމަދު އިބްރާހިމްއެވެ. ބެންޗްގެ ރިޔާސަތު ބަލަހައްޓަވަނީ ފަނޑިޔާރު މަހާޒް އެވެ.\nސުޕްރީމް ކޯޓުގެ ހުކުމް އިއްވުމުގެ ޝަރީއަތް ފަށަން ތާވަލް ކޮށްފައި ވަނީ ހެނދުނު 09:00 ގައެވެ.\nރިކޯޑަކާއެކު ރައްޔިތުންނަށް ނުތަނަވަސްކަން\nނޮވެމްބަރު 30, 2021 10:00\nމީ އާ ލައިވް އަޕްޑޭޓް އެއް......\nނޮވެމްބަރު 30, 2021 10:40\nއެމްޑީޕީ މީހުން މަޑުން އެތިބީ އެމީހުންއަށް އިގޭ ހުކުމް އަންނާނެ ގޮތް އަޅުގަނޑަށް ޔަގީންވެއްޖެ މިހާރު\nނޮވެމްބަރު 30, 2021 10:48\nޔަގީން ވާ އެއްކަމަކީ ހުކުމް އަންނާނީ ސަރުކާރު ބޭނުންވާ ގޮތައް ކަން މިހާ ސުމޫތުކޮށް ދާތީ\nނޮވެމްބަރު 30, 2021 11:19\nސާބަހޭ . ބޮޑު ވަގު . އުމުރައް .\nނޮވެމްބަރު 30, 2021 11:23\nނޮވެމްބަރު 30, 2021 11:30\nކިތައްމެ ސާފުކޮށް އެގުނަސް ކަމެއް ދަމަހައްޓާ ބަޔަކަށް ޙުއްޖަތެއް ހޯދިދާނެ. އެގޮތުން ޔާމީންގެ މައްސަލަވެސް ދަނީ. ސަރުކާރު ނޭދޭ ގޮތަކަށް ސިޔާސީ މީހެއްގެ ޙުކުމެއް ކުރުމަކީ ކޯޓަކަށްވެސް ދަތިކަމެއް. އެކަން އެބަސާފުވޭ.\nނޮވެމްބަރު 30, 2021 11:32\n" އެބާރު އޭސީސީއަކަށް ނެތް." "ނަފީވާނެ ހެއްކެއް ނެތް." "ކަމަކަށް އަހަރެން ނުދެކެން."\n" ދައުވާގައި ބަޔާންކޮށްފައެއް ނެތް." "ހިލާފު ކަމަކަށް އަހުރެން ނުދެކެން." "ނެރުނުކަން އެނގޭކަށް ނެތް." "ވާހަކަ ފާހަގައެއް ނުކުރޭ." "އަހުރެން ގަބޫލެއް ނުކުރަން."\nނޮވެމްބަރު 30, 2021 12:12\nމީގައި ނެތް އާވާހަކައެއް. މީ އެއްމެ ކުޑަކުއްޖާވެސް ދަނެހުރި ވާހަކަ.! ސަލާމް


Canada ge First Lady Covid-19 Aalaaskanfulhun Rangalhu Vehjje | Thiladhun\nކެނެޑާގެ ފަސްޓްލޭޑީ ސޯފީ ގްރެގޮޔަރ ޓްރޫޑޯއަށް ޖެހިވަޑައިގެންނެވި ކޮވިޑް-19 އާލާސްކަންފުޅުން އެކަމާ ރަނގަޅު ވެއްޖެއެވެ.\nކެނެޑާގެ ފަސްޓްލޭޑީ ކޮވިޑް-19 ބަލިން މުޅިން ފަސޭހަވެވަޑައި ގެންފައިވާކަމަށް ޑޮކްޓަރުން ކަށަވަރު ކޮށްދެއްވާފައިވާ ކަމަށް އެކަމަނާވަނީ ފޭސްބުކް މެދުވެރިކޮށް ދެއްވި މެސެޖެއްގައި ހާމަ ކުރަށްވާފައެވެ. އަދި އެކަމަނާ ވަނީ އިންސްޓަގްރާމްގައި ޕޯސްޓްކުރެއްވި ވީޑިއޯ މެސެޖެއްގައިވެސް އެކަން ހާމަކުރައްވާފައެވެ.\nސޯފީ ޓްރޫޑޯ ބަލިން ފަސޭހަވެއްޖެކަން މިހާކުރެއްވީ، ބައްޔަށް ޕޮޒިޓިވްވިތާ ދެ ހަފްތާފަހުންނެވެ. އަނބިކަނބަލުން ޕޮޒިޓިވްވުމާ ގުޅިގެން ކެންޑާގެ ބޮޑުވަޒީރު ޖަސްޓިން ޓްރޫޑޯވެސް ހުންނެވީ ގެކޮޅުގައި ކަރަންޓީނުގައެވެ.\nކެނެޑާގެ ފަސްޓްލޭޑީގެ ކިބައިން ވައިރަސްގެ އަލާމާތްތައް ފެންނަންފެށީ އިނގިރޭސިވިލާތުގައި އޮތް ބައްދަލުވުމަށްފަހު އެނބުރި ވަޑައިގެންނެވި ފަހުންނެވެ.\nShe was first diagnosed on March 12 with mild symptomshttps://t.co/1rT0FRX6KR\n— Globalnews.ca (@globalnews) March 29, 2020\nކެނެޑާގެ ފަސްޓްލޭޑީ އާލާސްކަންފުޅުން ރަނގަޅުވެވަޑައި ގެންނެވިއިރު، ސްޕެއިންގެ ބޮޑުވަޒީރު ޕެޑްރޯ ސަންޗޭޒްގެ އަނބިކަނބަލުން އަދި ފަސްޓްލޭޑީ ބެގޯނާ ގޯމޭޒްވެސް ވަނީ ކޮވިޑް-19 އަށް ޕޮޒިޓިވްވެފައެވެ. އެކަމަނާގެ ހާލުކޮޅާ ގުޅޭގޮތުން ސްޕެއިން ސަރުކާރުން ފަހުން އެއްވެސް މައުލޫމާތެއް ހާމަކޮށްފައެއް ނުވެއެވެ. ސްޕެއިނަކީ ޔޫރަޕްގައި ވައިރަސް އެންމެ ބާރަށް ފެތުރެމުންދާ އެއް ގައުމެވެ.\nސްޕެއިންގެ ބޮޑުވަޒީރުގެ ނައިބް ކާރމަން ކަލްވޯވެސް ވައިރަސްއަށް ޕޮޒިޓިވްވެފައި ވާއިރު، ކޮވިޑް-19 ވައިރަސް ދުނިޔޭގައި ހަލުވިކަމާއެކު ފެތުރި، ސިޔާސީ އެތައް ލީޑަރުންނަށްވެސް ބަލިޖެހިފައި ވެއެވެ.


vnews - 61 aharuge anheneh bodu marathon ehgai baiverive emmen hairaan kohfi\n61 އަހަރުގެ އަންހެނަކު މެރެތަންގައި ބައިވެރިވެ އެންމެން ހައިރާންކޮށްފި\nޖޯން ބެނޮއިޓް ސެމިއުުލްސަން\nއުމުރުން 61 އަހަރުގެ އަންހެނަކު ބޮޑު މެރެތަނެއްގައި ބައިވެރިވެ އެންމެން ހައިރާންކޮށްލައިފިއެވެ.\nޖޯން ބެނޮއިޓް ސެމިއުުލްސަން ކިޔާ މިއަންހެންމީހާ ވަނީ މެރެތަން ފުރިހަމަކޮށްފައެވެ.\nމެރެތަން ފުރިހަމަކޮށް ނިންމާލެވުނީ ތިން ގަޑިއިރާއި ހަތަރު މިނެޓު ތެރޭގައެވެ.\nމެރެތަންގައި ބައިވެރިވެ ދުވިއިރު އޭނާ ލައިގެން ހުރީ މީގެ 40 އަހަރުކުރިން ހަމަ އެ މެރެތަންގައި ދުވިއިރު ބޭނުންކުރި އައުޓްފިޓެވެ. 1979 ވަނަ އަހަރު ބޭއްވި މެރެތަންގައި އޭނާ ރަން މެޑަލް ހޯދިއެވެ. އޭރު ސެމިއުލްސަންގެ އުމުރަކީ 21 އަހަރެވެ. އެމެރެތަން ދެ ގަޑިއިރާއި 35 މިނެޓް ތެރޭގައި ނިންމާ އޭނާ ވަނީ މެރެތަން ބާއްވާ ބޮސްޓަންގެ ގައުމީ ރިކޯޑް އާކޮށްފައެވެ.\nމިފަހަރު މެރެތަންގައި ބައިވެރިވެ އޭނާ ވަނީ އެއުމުރުފަރައިން އެއްވަނަ ހޯދާފައެވެ. އަދި މުޅި މެރެތަންއަށް ބަލަައިފިކަމުގައިވާނަމަ އޭނާ ވަނީ 253 ވަނަ އަށް މެރެތަން ނިންމާފައެވެ.\nސެމިއުލްސަން ވަނީ މީގެ ކުރިން 1984 ވަނަ އަހަރު އަންހެނުންގެ އޮލިމްޕިކް މުބާރާތުގެ ދުވުމުގައި ބައިވެރިވެ ރަން މެޑަލް ހޯދާފައެވެ. އަދި އޭނާ ވެފައިވަނީ މިފަހުރު ލިބުނު ފުރަތަމަ އަންހެނާ އަށެވެ.\nމީގެ އިތުރުން އުމުރުން 50 އަހަރުގައި އޮލިމްޕިކް މެރެތަން ޓްރަޔަލްސްގައި ބައިވެރިވެ 90 ވަނަ އަށް އޭނާ ވަނީ ދުވުން ނިންމާފައެވެ. އަދި މިނޫނަސް ތަފާތު އެތައް މެރެތަންތަކުގައި ސެމިއުލްސަން ވަނީ ދުވެފައެވެ. އޭގެތެރޭގައި ބޮސްތަންގެ އިތުރަށް ނިއުޔޯކް ސިޓީ، ޗިކާގޯ ފަދަ ސިޓީތައް ހިމެނެއެވެ.\nސެމިއުލްސަންގެ ހިތްވަރުން މިސާބިތުކޮށްދެނީ އުމުރުން ދުވަސްވުމަކީ ގޭގައި ތިބުމަށް އުޒުރެއް ނޫން ކަމެވެ. ތިމާ ބޭނުންވާ ކަމެއް ކުރަން ބޭނުންވެއްޖެނަމަ އުޒުރެއްގެ ގޮތުގައި އުމުރުން ދޮށިވުން ބަހަނާއެއްގެ ގޮތުގައި ދައްކަމުންދާ މީހުންނަށް ސެމިއުލްސަންއަކީ ރަނގަޅު މިސާލެކެވެ.


Fathuruverin nah hidhumai dhey thanthnuge aamdhany mi aharu 25 insahth dhahvane – Iru\nފަތުރުވެރިންނަށް ޚިދުމަތްދޭ ތަންތަނުގެ އާމްދަނީ މިއަހަރު 25 އިންސައްތަ ދަށްވާނެ\nސަމާ· 11 ޖުލައި 2020\nރާއްޖޭގައި ފަތުރުވެރިންނަށް ޚިދުމަތްދޭ ތަންތަނުގެ އާމްދަނީ މިދިޔަ އަހަރާއި އަޅާބަލާއިރު މިއަހަރު 25 އިންސައްތަ ދަށަށް ދާނެކަމަށް މޯލްޑިވްސް ނެޝަނަލް ޔުނިވަރސިޓީން ކުރިއަށްގެންދިޔަ ދިރާސާއަކުން ދައްކައިފިއެވެ.\nކޯވިޑް19އާ ގުޅިގެން ދިވެހިރާއްޖޭގެ ފަތުރުވެރިކަމުގެ ވިޔަފާރިއަށް 2020 ވަނަ އަހަރާއި 2021 ވަނަ އަހަރު ކުރާނޭކަމަށް ބެލެވޭ އަސަރުތައް ދެނެގަތުމަށް ޔުނިވަރސިޓީން ވަނީ ދިރާސާއެއް ކުރިއަށްގެންގޮސްފައެވެ. އެމްއެންޔޫއިން ހެދި މި ދިރާސާ ހަދާފައިވަނީ ރާއްޖޭގެ އެކި އަތޮޅުތަކުގައި ހިންގާ ފަތުރުވެރިންނަށް ޙިދުމަތްދޭ ތަންތަނުގެ ޙިޔާލު ހޯދައިގެންނެވެ.\nމިއަހަރުގެ އާމްދަނީ 100 ހާސް ޑޮލަރަށް ވުރެ މަދުވާނެ ކަމަށް ފަތުރުވެރިކަމުގެ ސިނާއަތުގައި މަސައްކަތްކުރާ 42 އިންސައްތަ ތަންތަނުން ބުނެއެވެ. މީގެ ތެރޭގައި ބައެއް ރިސޯޓުތައްވެސް ހިމެނެއެވެ.\nސަރވޭގައި ބައިވެރިވި ފަރާތްތަކުން ބުނެފައިވާ ގޮތުގައި 2019 ވަނަ އަހަރު އެފަރާތްތަކުން އެވުރެޖް އާމްދަނީ4މިލިއަން އެމެރިކާ ޑޮލަރަށްވުރެ އިތުރެވެ. ނަމަވެސް މި އަހަރުގެ ލިބޭނެ ކަމަށްލަފާކުރާ އެވްރެޖް އާމްދަނީ އުޅޭނީ3ލައްކަ އެމެރިކާ ޑޮލަރުގައެވެ. މިއީ 2019 ވަނަ އަހަރުގެ އާމްދަނީ އަށްވުރެ 25 އިންސައްތަ ދަށް އަދަދެކެވެ. އަދި 2021 ވަނައަހަރު ލިބޭނެ ކަމަށް ލަފާކުރެވިފައިވާ ޖުމްލަ އާމްދަނީ އުޅެނީ5ލައްކަ އެމެރިކާ ޑޮލަރަށްވުރެ މަތީގައިކަމަށް އެތަންތަނުން ވަނީ ބުނެފައެވެ. މިއީ 2019 ވަނަ އަހަރުގެ އާމްދަނީއަށްވުރެ 26 އިންސައްތަ އިތުރު އަދަދެކެވެ.\nއިންތިހާބު އޮންނާނީ އޭޕްރީލް 10 ގައި\nސަރވޭގައި ބައިވެރިވި ފަރާތްތަކުގެ ތެރެއިން 39 އިންސައްތަ ތަންތަނަށް 2019 ވަނަ އަހަރު ލިބިފައިވަނީ އެއްލައްކަ ރުފިޔާއަށްވުރެ މަދުންނެވެ. މީގެ ތެރޭގައި ހިމެނެނީ ގެސްޓް ހައުސްތަކާއި ބައެއް އުޅަނދުތަކެވެ. އެއްލައްކަ ރުފިޔާއާއި ފަސް ލައްކަ ރުފިޔާއާ ދެމެދުގެ އާމްދަނީއެއް 21 އިންސައްތަ ތަންތަނަށް ލިބިފައިވެއެވެ. މިގިންތީގައި ގިނައީ ބޮޑެތި ގެސްޓް ހައުސްތަކާއި އުޅަނދުފަހަރެވެ. ފަސް ލައްކަ ރުފިޔާއާއި އާއި 1 މިލިއަން ރުފިޔާއާދެމެދު ލިބިފައިވަނީ 14 އިންސައްތަ ތަންތަނަށެވެ. މިގިންތީތަކުގައިވެސް ގިނައީ ބޮޑެތި ގެސްޓް ހައުސްތަކާއި އުޅަނދުތަކެވެ.\nދިރާސާގައި ބައިވެރިވި 20 އިންސައްތަ ރިސޯޓުތަކަށް 2019 ގައި ލިބިފައިވާކަމަށް ބުނެފައި ވަނީ5މިލިއަން ރުފިޔާއާއި 20 މިލިއަން ރުފިޔާއާ ދެމެދުގެ އަދަދެކެވެ. ރިސޯޓުތަކުގެ ތެރެއިން6އިންސައްތަ ރިސޯޓަށް 25 މިލިއަނާއި 50 މިލިއަން ރުފިޔާއާ ދޭތެރޭގެ އާމްދަނީއެއް ލިބިފައިވެއެވެ.


Yooroa futboalha mubaaraathaa beheygothun engenee kihaavarakah?\nޔޫރޯ ފުޓްބޯޅަ މުބާރާތާ ބެހޭގޮތުން އެނގެނީ ކިހާވަރަކަށް؟\nމި މަހުގެ 10 ވަނަ ދުވަހު ފެށުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތަކީ ދުނިޔޭގައި ބޭއްވޭ ދެވަނައަށް އެންމެ ބޮޑު ފުޓްބޯޅަ މުބާރާތެވެ. މިއީ ޔޫރަޕްގެ ޤައުމުތަކުގެ މެދުގައި ކުޅެވޭ ފުޓްބޯޅަ މުބާރާތެކެވެ.\nމިއީ 15 ވަނަ ޔޫރޯ ފުޓްބޯޅަ މުބާރާތަށް ވާއިރު މިފަހަރުގެ މުބާރާތް ބޭއްވެނީ ފްރާންސްގަ އެވެ. 1960 ވަނަ އަހަރު އެންމެ ފުރަތަމަ ބޭއްވުނު ޔޫރޯ ފުޓްބޯޅަ މުބާރާތްވެސް ފްރާންސްގައި ބޭއްވިފައިވާއިރު، 1984 ގައި ބޭއްވުނު ޔޫރޯވެސް ބޭއްވުނީ ފްރާންސްގަ އެވެ. 1984 ގެ މުބާރާތް ފުރާންސުން ކާމިޔާބުކޮށް އެ ޓީމު ވެފައިވަނީ އަމިއްލަ ޤައުމުގައި މި މުބާރާތް ކާމިޔާބުކުރި ދެ ޤައުމުގެ ތެރެއިން އެއް ޤައުމުގެ ގޮތުގަ އެވެ. އޭގެ ކުރިން މި ޝަރަފް ހޯދީ 1968 ވަނަ އަހަރު އިޓަލީއިންނެވެ. މި އަހަރުގެ މުބާރާތް ބާއްވާ ޤައުމުގެ ގޮތުގައި ފްރާންސް ހޮވުނީ ތުރުކީ އަދި އިޓަލީއާ ވާދަކޮށްގެންނެވެ.\nމި އަހަރުގެ މުބާރާތް ތަފާތުވާ އެއް ސަބަބަކީ މި އަހަރުގެ މުބާރާތުގައި 24 ޓީމް ވާދަކުރުމެވެ. އެންމެ ފުރަތަމަ ބޭއްވުނު5ޔޫރޯގައި4ޓީމު ވާދަކުރިއިރު، ދެން ޖެހިގެން އައި ހަތަރު ޔޫރޯގައި ވާދަކޮށްފައިވަނީ 8 ޓީމެވެ. އަދި 1996 އިން 2012 އަށް ބޭއްވުނު ޔޫރޯ ތަކުގައި ވާދަކޮށްފައިވަނީ 16 ޓީމެވެ. މިއަހަރުގެ މުބާރާތުގައި 24 ޓީމު ވާދަކުރާ ގޮތަށް ހަމަޖެހިފައިވުމާއެކު މި އަހަރުގެ މުބާރާތުގެ ދެވަނަ ބުރުގައި 16 ޓީމު ވާދަކުރާނެ އެވެ. އެގޮތުން6ގުރޫޕްގެ އެއްވަނަ އަދި ދެވަނަ ދަތުރުކުރާއިރު، ދެވަނަ ބުރަށް ދެން ދަތުރު ކުރާނީ ގުރޫޕް ތަކުން3ވަނަ ހޯދާ ޓީމު ތަކުގެ ތެރެއިން އެންމެ ރަނގަޅު4ޓީމެވެ. އެއަށްފަހު ކުއާޓަރ، ސެމީ އަދި ފައިނަލް ކުޅޭނީ އެވެ.\nއެންމެ ފަހުން ކުޅެވުނު ދެ ޔޫރޯ ފުޓްބޯޅަ މުބާރާތްވެސް ކާމިޔާބުކޮށްފައިވަނީ ސްޕެއިން އިންނެވެ. އެންމެ ފަހުން ކުޅެވުނު ޔޫރޯ ސްޕެއިން ކާމިޔާބުކުރީ ފައިނަލްގައި 4-0 އިން އިޓަލީ ބަލިކޮށްގެންނެވެ. އަދި 2008 ވަނަ އަހަރުގެ ޔޫރޯ ސްޕެއިން ކާމިޔާބުކުރީ ފައިނަލްގައި ޖާމަނީ 1-0 އިން ބަލިކޮށްގެންނެވެ. ސްޕެއިން ވަނީ 1964 ވަނަ އަހަރުގެ މުބާރާތްވެސް ކާމިޔާބުކޮށްފަ އެވެ. އެހެންކަމުން ސްޕެއިން އަކީ ޖާމަނީ އާއެކު އެންމެ ގިނަ ފަހަރު ޔޫރޯ ކާމިޔާބުކުރި ޓީމެވެ. ޖާމަނީ މި މުބާރާތް ކާމިޔާބުކުރީ 1972، 1980 އަދި 1996 ގަ އެވެ. މި މުބާރާތް ބާއްވާ ޤައުމު ކަމުގައިވާ ފްރާންސަށް މި މުބާރާތް ކާމިޔާބުކުރެވުނީ 1984 ގަ އާއި 2000 ވަނަ އަހަރު އެވެ.\nޔޫރޯ ކޮލިފައިންގައި ޖުމްލަ 53 ޓީމެއް ވާދަކޮށްފައިވާއިރު، މި ޓީމުތައް ވަނީ ޖުމްލަ 8 ގުރޫޕެއްގައި ވާދަކޮށްފަ އެވެ. ފުރާންސް މި މުބާރާތަށް ކޮލިފައިވީ މުބާރާތް ބާއްވާ ޤައުމުގެ ގޮތުގައި ކޮލިފައިންގައި ވާދަ ނުކޮށެވެ. އިންގްލެންޑުން ވަނީ ކޮލިފައިންގައި ކުޅުނު 10 މެޗުވެސް ކާމިޔާބުކޮށްފަ އެވެ. މީގެ ކުރިން މި ރިކޯޑް ހާސިލްކޮށްފައިވަނީ ސްޕެއިން، ހޮލެންޑް އަދި ޖާމަނީ އިންނެވެ. ސްޕެއިން އިން ވަނީ މި ރިކޯޑް ދެފަހަރަށް ހާސިލްކޮށްފަ އެވެ. މި ރިކޯޑް ހާސިލް ކުރި ޓީމު ތަކުން މީގެ ކުރިން ވަނީ މުބާރާތުގެ ސެމީގައި ވާދަކޮށްފަ އެވެ.\nމި އަހަރުގެ ޔޫރޯ މުބާރާތް ޖުމްލަ 10 ސްޓޭޑިއަމްއެއްގައި ކުޅުމަށް ހަމަޖެހިފައިވާއިރު3މިލިއަނަށްވުރެ ގިނަ ޓިކެޓް ވިއްކާނެ އެވެ. އެގޮތުން އެންމެ އަގުހެޔޮ ޓިކެޓެއް 25 ޔޫރޯ އަށް ލިބޭއިރު އެންމެ އަގުބޮޑު ޓިކެޓެއްގެ އަގު އުޅެނީ 895 ޔޫރޯ އަށެވެ.\n10 ޖޫން އިން 10 ޖުލައި އަށް ކުރިއަށްދާ މި އަހަރުގެ މުބާރާތަކީވެސް ފޯރިގަދަ މުބާރާތަކަށް ވާނެ ކަމަށް ބެލެވެ އެވެ.


EID ah resort thakaai Guest House thah full vehjje\nއީދަށް ރިސޯޓުތަކާއި ގެސްޓްހައުސްތައް ފުލްވެއްޖެ\nވެލިވިލާ ގެސްޓްހައުސް. -- ފޮޓޯ: އަހުމަދު ޝުރާއު| އަވަސް\nއީދު ޗުއްޓީ އަށް އާއިލާ އާއި ރަހުމްތެރިންނާއެކު ކުރިންދަނީ ބޭރަށެވެ. އެކަމަކު ދިވެހިންގެ ޗުއްޓީ ޓްރެންޑަށް އައި ބަދަލާއެކު، މިހާރު ދިވެހިންގެ ގިނަ ބަޔަކު ޗުއްޓީ ހަދަނީ ރާއްޖޭގަ އެވެ. ނަތީޖާއަކީ ލޯކަލް އަށް ޕެކޭޖުތައް ނެރޭ ގިނަ ތަންތަން އަވަހަށް ފުރާލުމެވެ. މި އަހަރުގެ އީދަށް ވެސް އޮތީ ހަމަ މިގޮތަށެވެ. އީދަށް ކައިރި ރިސޯޓުތަކާއި ގެސްޓްހައުސްތައް މިހާރު ވަނީ ގާތްގަނޑަކަށް ފުލްވެފަ އެވެ.\nދިވެހިންނަށް އެންމެ ސަޅި ޕެކޭޖުތައް އަބަދު ވެސް ދޭ ވިލާ ހޮޓެލްގެ ދެ ރިސޯޓު ކަމަށްވާ ސަން އައިލެންޑާއި ޕެރަޑައިސް އައިލެންޑް ރިސޯޓު ވެސް މިހާރު ވަނީ ފުލްވެފަ އެވެ. މި ރިސޯޓުން ދޭ ޕެކޭޖުގެ އަގަގަކީ ދެ މީހަކަށް 3500ރ. އެވެ. މީގައިތިން އިރުގެ ކެއުމާއި ބައެއް ކުޅިވަރުތައް ވެސް ހިމެނެ އެވެ. މިއީ ގާތްގަނޑަކަށް 500 ކޮޓަރި އެވެ.\nވިލާ ހޮޓެލްގެ ގްރޫޕް ޖެނެރަލް މެނޭޖަރު ގައިސަރު ނަސީމް "އަވަސް" އަށް ވިދާޅުވީ ސަން އާއި ޕެރަޑައިސް ފުލްވެފައިވާ ކަމަށެވެ.\n"ގިނަ ބަޔަކު މިހާރުވެސް ކޮޓަރި ނުލިބިގެން އެބަ ގުޅާ. އެކަމަކު އެއްކޮށް މިހާރު އޮތީ ފުލްވެފައި. ވަރަށް ބޮޑު ޑިމާންޑެއް އެބައޮތް،" ގައިސަރު ވިދާޅުވި އެވެ.\nބޮޑު ޑިމާންޑް މާލެ އަތޮޅަށް!\nމި ދުވަސް ވަރަކީ ޓޫރިޒަމްގެ އޮފް ސީޒަނަށްވުމުން ގިނަ ރިސޯޓުތަކުން ވަނީ ލޯކަލް އަށް ހާއްސަކަން ދެމުންނެވެ. މިގޮތުން މާލެއާ ދުރުގައި ހުރި ބައެއް ރިސޯޓުތަކުން ވެސް ވަނީ ލޯކަލްސް އާއި ބޭރު މީހުންވެސް ހިމަނައިގެން އީދު ޕެކޭޖުތައް ދަނީ ވިއްކަމުންނެވެ.\nއެފަދަ އެއް ރިސޯޓަކީ ޅ. އަތޮޅުގައި ހުޅުވާފައިވާ ކޮކޫން މޯލްޑިވްސް އެވެ. އެ ރިސޯޓުން އީދު ޕެކޭޖު ވިއްކަނީ ރެއަކަށް 200 ޑޮލަރަށެވެ. އަދި މި ޕެކޭޖުގައި ސީޕްލޭގައި އެ ރިސޯޓަށް ދޭ ދެ ކޮޅަށް ބޮޑު މީހަކަށް 230 ޑޮލަރު އަދި ކުޑަ ކުއްޖަކަށް 115 ޑޮލަރު ނަގަ އެވެ.\nކޮކޫ މޯލްޑިވްސްގެ އޮފިޝަލަކު ވިދާޅުވީ ޕެކޭޖު ވިއްކަން ފެށިނަމަވެސް އަދި އެހާ ޑިމާންޑެއް ނެތް ކަމަށެވެ.\n"ވެދާނެ ތަންކޮޅެއް ދުރުވީމަ ކަމަށް. އަދި އެވަރަށް ޑިމާންޑެއްނެތް،" ރީތި ފަރުމާއަކަށް ހުޅުވާފައިވާ ރިސޯޓުގެ އޮފިޝަލް ވިދާޅުވި އެވެ.\nއެންމެ ބާރު ބޮޑީ ގެސްޓްހައުސް ތަކަށް\nލޯކަލްސް އާ އެންމެ ފްރެންޑްލީ ވާނީ ގެސްޓްހައުސް ތަކެވެ. ސަބަބަކީ ގެސްޓްހައުސްތައް ރަށްރަށުގަ ހުރުމެވެ. އެހެންވެ ގެސްޓްހައުސްތަަކަށް ވަރަށް ބާރު ބޮޑެވެ. ގިނަ ތަންތަން ވަނީ މިހާރު ވެސް ފުލްވެފަ އެވެ. ގެސްޓްހައުސްތަކުގެ ޕެކޭޖުތައް 2800 ރުފިޔާއިން ފެށިގެން 800ރ. އާ ދެމެދުގެ އަގުތަކެއްގައި ވިއްކަ އެވެ. މި ޕެކޭޖުތަކުގައި ތިން އިރުގެ ކެއުމާއި ބައެއް ގެސްޓްހައުސްއަށް ދިނުން ވެސް ހިމެނެ އެވެ.\nދިވެހިން ގިނައިން ދާ 48 ކޮޓަރީގެ ސީޒަން ޕެރަޑައިސް ގެސްޓްހައުސްގެ މެނޭޖަރު އިމްރާން ޒާމިރު ވިދާޅުވީ މިހާރުވެސް އެ ގެސްޓްހައުސްގެ ބުކިންގެ ބޮޑު ބައި ފުލްވެފައިވާ ކަމަށެވެ.\nސީޒަން ޕެރަޑައިސް- ފޮޓޯ: ޓްރެވަލްމޯލްޑިވްސް\n"މި ބަދަލީ އީދަށް 100 ޕަސެންޓް ފުލްވާނެ ކަމަށް. ވަރަށް ބޮޑު ޑިމާންޑެއް އެބައޮތް ހާއްސަކޮށް ދިވެހިންގެ. ވޭތުވެދިޔަ ދެ އަހަރުވެސް އެވަރުގެ ޑިމާންޑެއް އޮވޭ،" އިމްރާމް ވިދާޅުވި އެވެ.\nވ. އަތޮޅު، ތިނަދޫގައި ހިންގާ 68 ކޮޓަރީގެ ޕުލްމެރިއާ ގެސްޓްހައުސްގެ އޮފިޝަލަކު ވިދާޅުވީ އެ ގެސްޓްހައުސްވެސް އެއްކޮށް ފުލްވެފައިވާ ކަމަށެވެ.\n"ގާތްގަނޑަކަށް 100 ޕަސެންޓް ވަނީ ފުލްވެފައި. ވަރަށް ބޮޑު ޑިމާންޑެއް އެބައޮތް،" އޮފިޝަލް ވިދާޅުވި އެވެ.\nގެސްޓް ހައުސް ވިޔަފާރި ޓޫރިޒަމް އީދު ފާހަގަ ކުރުން + ޕެރަޑައިސް އައިލެންޑް ރިސޯޓް\nއީދު ޗުއްޓީގައި ދިވެހިނާއެކު ރިސޯޓުތައް ފުރާލާނެ!\nގެސްޓްހައުސްތަކަށް އެހީތެރިކަން ބޭނުންވެފައި


Kim Kardashian america ge raees aa badhal kohffi – Iru\nކިމް ކާޑެޝިއަން އެމެރިކާގެ ރައީސް އާ ބައްދަލު ކޮށްފި\nރިއަލިޓީ ޓިވީތަރި ކިމް ކާޑެޝިއަން އެމެރިކާގެ ރައީސް ޑޮނާލްޑް ޓްރަޕް އާ ބައްދަލު ކޮށްފިއެވެ. ބުދަ ދުވަހު ބޭއްވި މި ބައްދަލު ކުރުމުގައި މަޝްވަރާ ކޮށްފައިވަނީ ކްރިމިނަލް ޖަސްޓިސް ރީފޯމް އާ ބެހޭ ގޮތުންނެވެ.\nމި ބައްދަަލު ކުރުމުގެ ތެރޭގައި ވަނީ ދާދިފަހުން ޖަލުން މިނިވަން ވެފައިވާ ތިން މީހަކާވެސް ވާހަކަ ދައްކާފައިއެވެ. މީ ތިން މީހުން މިނިވަން ވެފައިވަނީ ކްރިމިނަލް ޖަސްޓިސް ރީފޯމް ގެ ސަބަބުންނެވެ. 39 އަހަރުގެ ޓީވީތަރި ވަނީ މީގެ ކުރިން ދިން އިންޓަވިއުއެއްގައި ޓްރަމްޕާއި ބައްދަލުކޮށްފިނަމަ އޭނާގެ މުޅި ކެރިއާރ ހަލާކުވެދާނެކަމަށް ބުނެފައެެވެ.\nއޭނާ ބުނެފައިވެއެވެ. ” އެބައްދަލުވުމެގެ ސަބަބުން އަހަރެންގެ މުޅި ދިރިއުޅުން ބަދަލުވެގެން ދިޔައެވެ.ވަރަށް ކުޑަ ކަމެއް ކޮށްގެން ހައްޔަރު ކުރެވުނު މީހަކަށް ޗާރލްސް މެންސަން އާއި އެއްވަރުގެ ހުކުމެއް އިއްވުމުން އަހަރެން ހުރީ ހައިރާންވެފައެވެ. އެހެން އެކަންތައް ދިމާވީ ކީއްވެގެން ކަމާއިމެދު އަހަންނަށް ސުވާލު ކުރެވުނެވެ.އޭނާއަށް ރަނގަޅު ލޯޔަރެއް ނުލިބުނީހއެއްޔެވެ؟ ނުވަތަ ބޭނުންވާވަރށް ފައިސާ ނުލިބުނީ ހެއްޔެވެ؟ އަހަންނަށް އެހީވެވެން އިނީ ކޮން ގޮތަކުން ހެއްޔެވެ؟ މި ސުވާލުތަކާއިއެކު އަހަރެން އިތިުރަށް ކުރި ދިރާސާއަކުން އެކަހަލަ އެތަށް މީހުން ތިބިކަން އިނގުނެވެ. އެންމެންވެސް ބުނަމުން ގެންދިޔައީ ވައިޓް ހައުސްއަށް ގޮސްސިއްޔާ އަހަރެންގެ ކެރިއާރއާއި ރެޕިއުޓޭޝަން ގެއްލޭނެއެވެ. އެހެންނަމވެސް އޭގެ ސަބަބުން އަހަރެންގެ ޔަގީންކަމަކަށް އެއްވެސް ބަދަލެއް ނާދެއެވެ. މީހުން އަބަދުވެސް ކޮންމެވެސް އެއްޗެކެ ކިޔާނެއެވެ. އެހެން މީހެއްގެ ދިރިއުޅުން ބަދަލު ކޮށްލުމުގެ ފުރުސަތު އަހަންނަށް މލިބިފަ އޮށްވާ އެފުރުސަތއެއް ނަގާނުލެެވޭނެއެވ.”


TC ge coach akah Shaz hamajahsaifi\nޓީސީގެ ކޯޗަކަށް ޝާޒް ހަމަޖައްސައިފި\n19 އަހަރުން ދަށުގެ ގައުމީ ޓީމުގެ ކުރީގެ ކޯޗް ޝާޒް، އޭނާ ވަނީ ޓީސީގެ ކޯޗް ކަމާ ހަވާލުވެފަ\nޓީސީ ސްޕޯޓްސް ކުލަބުގެ ކޯޗަކަށް 19 އަހަރުން ދަށުގެ ގައުމީ ޓީމުގެ ކުރީގެ ކޯޗް ޝާޒްލީ މުހައްމަދު (ޝާޒް) ހަމަޖައްސައިފި އެވެ.\nޝާޒްގެ ކޯޗް ކަމުގެ ދަށުން 19 އަހަރުން ދަށުގެ ގައުމީ ޓީމުން ވަނީ މި އަހަރު އޮކްޓޯބަރު މަހު ނޭޕާލްގައި ބޭއްވި 18 އަހަރުން ދަށުގެ ސާފް ޗެމްޕިއަންޝިޕްގެ ތިން ވަނަ ހޯދާފަ އެވެ. އެއީ ރާއްޖޭގެ އުމުރުފުރާގެ ގައުމީ ޓީމަކުން ސަރަހައްދީ ލެބަލްގައި މިހާތަނަށް ހޯދި އެންމެ ބޮޑު ކާމިޔާބެވެ.\nކުލަބު ފުޓްބޯޅައަށް ޝާޒް އެނބުރި އެ އައީ ދެ އަހަރު ފަހުންނެވެ. އޭނާ އެންމެ ފަހުން މަސައްކަތް ކުރީ ކުލަބަކީ ވިކްޓަރީ އެވެ. ވިކްޓަރީން 2017 ވަނަ އަހަރުގެ ސީޒަނަށް ތައްޔާރުވާން ފެށީ އޭނާގެ ކޯޗް ކަމުގަ އެވެ. އެހެންނަމަވެސް ސީޒަން ފެށެން ދެ ދުވަހަށް ވެފައި ވަނިކޮށް ވިކްޓަރީން އޭނާ ކޯޗް ކަމުން ދުރު ކުރި އެވެ.\nއޭގެ ކުރިން ޝާޒް މަސައްކަތް ކުރީ ބީޖީގަ އެވެ. ބީޖީ ރެލިގޭޓް ވީ 2016 ވަނަ އަހަރު އެވެ. އޭއެފްސީ ޕްރޯ ލައިސެންސް ހާސިލު ކޮށްފައިވާ ޝާޒް އަކީ އެފްއޭއެމްގެ ކޯޗިން ޑިޕާޓްމެންޓްގެ ހެޑްވެސް މެ އެވެ. އޭނާގެ އިސްނެގުމުގެ މަތިން އޭނާ ވަނީ ކޯޗިން ކޯހާ ދުރުގައި ތިބި ބައެއް ފަރާތްތައް ކޯޗިން އެޑިއުކޭޝަންގެ ތެރެއަށް ގެންސް ފަ އެވެ. ފުޓްބޯޅައިގައި ގިނަ ދުވަސްތަކެއް ވަންދެން މަސައްކަތް ކުރި އިސްމާއީލް އާސިފް (ކުޑަ ހީނާ) ކޯޗިން ކޯހާ ހަމައަށް ގެނައީ ޝާޒްގެ އިސްނެގުމުގެ މަތިންނެވެ.\nޓީސީގެ ކޯޗު ކަމުގައިގައި އެންމެ ފަހުން ހުރީ، މުހައްމަދު އާތިފް (އާތީ) އެވެ. ޓީސީގެ ކޯޗް ކަމުން އޭނާ އިސްތިއުފާ ދިނީ ކުލަބު ކުޅުންތެރިންނަށް ދޭން ޖެހޭ މުސާރަ ނުދިނުމުގެ ސަބަބުން ކުލަބުގައި މަސައްކަތް ކުރެވޭނެ ހާލަތެއް ނެތުމުން ކަމަށް އާތީ ވަނީ ޓީސީއަށް އޭނާ ފޮނުވި ސިޓީގައި ބުނެފަ އެވެ.\nޓީސީގެ އެސިސްޓެންޓް ކޯޗުގެ ގޮތުގައި މަސައްކަތް ކުރާ އާފިއު މުހައްމަދު ހަމީދު އަކީ އަންޑާ 19 ގައުމީ ޓީމުގައިވެސް ޝާޒްގެ އެސިސްޓެންޓް ކޯޗެވެ.


Maldivian: Gaumee Air Ambulance\nރާއްޖެ އުފެދިފައި އޮންނަ އޮތް ގޮތުން ބަލި މީހުން އެއް ތަނުން އަނެއް ތަނަށް އުފުލުން ވަނީ ބޮޑު ގޮންޖެހުމެވެ. ރާއްޖެއަކީ އެއްގަމަށް ވުރެ ކަނޑުގެ ސަރަހައްދު ބޮޑު ގައުމަަށްވުމާއެކު ސީއެމްބިއުލާންސުގެ ވިއުގައެއް އޮތް ނަމަވެސް މި ހިދުމަތް ދިނުމުގައި ގިނަ ގޮން ޖެހުން ތަކެއް އެބަހުއްޓެވެ. އެހެންވެ، ބަލި މީހުން އެއް ތަނުން އަނެއް ތަނަށް އުފުލުމުގެ ޒިންމާ އުފުލަން ޖެހެނީ ވައިގެ މަގުންނެވެ. ރާއްޖޭގައި މި ހިދުމަތް ދިނުމުގައި ހަމައެކަނި ހަރަކާތްތެރިވާ ކުންފުންޏަކީ ގައުމީ އެއާލައިން މޯލްޑިވިއަން އެވެ. އެ ކުންފުނިން ދަނީ ކޮންމެ ދުވަހަކު ވެސް ރާއްޖެ އާއި ރާއްޖޭން ބޭރަށް މި ހިދުމަތް ދެމުންނެވެ. އެހެންވެ މޯލްޑިވިއަންއަކީ ގިނަ ރައްޔިތުން ގަބޫލުކުރާ ގޮތުގައި ރާއްޖޭގެ ގައުމީ އެއާ އެމްބިއުލާންސް" އެވެ. ނަމަވެސް އެ ކުންފުނިން މި ހިދުމަތް ދެނީ ގިނަ ގޮންޖެހުންތަކެއް ގިރާ ކުރުމަށްފަހު އެވެ.\n"އަޅުގަނޑުމެން ތިބެނީ 24 ގަޑިއިރު ރީޖަނަލް ހޮސްޕިޓަލްތަކާ ގުޅިފައި. ކުއްލި ހާލަތުގައި ކަމެއް ދިމާވާ ހިސާބުން ފެށިގެން، އެކަމުގެ އޯޑަރުގައި ތިބޭނީ. ބައެއް ފަހަރު އެއާޕޯޓް ބަންދު ގަޑިތައް ވެސް ބަލި މީހުން ގެންދަން ޖެހޭ. އެފަދަ ހާލަތްތަކުގައި އެއާޕޯޓް ހުޅުވައިގެން ވެސް ބަލި މީހާ ހޮސްޕިޓަލާ ހަމައަށް ގެންގޮސް ދެން،" މޯލްޑިވިއަންގެ ބަލި މީހުން އުފުލައި ދިނުމުގެ އޮޕަރޭޝަންގައި އެންމެ އިސްކޮށް ހަރަކާތްތެރިވާ، ޑެޕިއުޓީ ހެޑް، ރިޒަވޭޝަން ޓިކެޓިން އިބްރާހިމް ޝަފީގު (ސުޕަ) ވިދާޅުވި އެވެ.\nމޯލްޑިވިއަން ހޮލިޑޭސްގެ ތަފާސް ހިސާބުތައް ދައްކާ ގޮތުގައި ބަލި މީހުން އުފުލުމަށް އޮތް ޑިމާންޑް ގައުމީ އެއާލައިން އަށް ދަނީ އިތުރު ވަމުންނެވެ. އެއާޕޯޓްތައް ހުޅުވުން އިތުރުވާ ވަރަކަށް ގައުމީ އެއާލައިންގެ މި އޮޕަރޭޝަން ދަނީ ފުޅާ ވަމުންނެވެ. ހާއްސަކޮށް އިމަޖެންސީގައި ބަލި މީހުން ރާއްޖޭން ބޭރަށް ގެންދިއުމާއި ރާއްޖޭގެ އެކި އެއާޕޯޓް ތަކުން ބަލި މީހުން މާލެ ގެނައުން ވަނީ ބޮޑުތަން އިތުރުވެފަ އެވެ.\nމިދިޔަ އަހަރުގެ ނޮވެމްބަރު މަހާއި ހަމަ އަށް ތަފާސް ހިސާބު ތަކަށް 13089 ޓިކެޓު އާސަންދަ މެދުވެރިކޮށް ދޫކޮށްފައިވެ އެވެ. މި ހުރިހާ ޓިކެޓެއް ވެސް އިޝޫ ކޮށްފައި ވަނީ ގައުމީ އެއާލައިނުންނެވެ. މި މީހުން ދަތުރު ކޮށްފައި ވަނީ ގައުމީ އެއާލައިންގެ ފްލައިޓުތަކުގަ އެވެ. މީގެތެރޭގައި އިމަޖެންސީ އާއި ނޯމަލް ކޭސްތަކުގައި ރާއްޖެ އާއި ރާއްޖޭން ބޭރަށް ދަތުރުކުރި ބަލި މީހުން ހިމެނެ އެވެ. އެ މީހުންނަކީ ގައުމީ އެއާލައިންއަށް ހާއްސަ ބައެކެވެ. އެންމެ ފުރަތަމަ ޕްރިޔޯރިޓީ އަބަދުވެސް އެމީހުންނަށް ދެ އެވެ. ސަބަބަކީ ބަލި ހާލަތުގައި ތިބޭ ބަޔަކަށް ވުމެވެ.\nމޯލްޑިވިއަންގެ ފްލައިޓެއްގައި ބަލި މީހަކު އުފުލަން ބޯޓު ތައްޔާރު ކުރަނީ -- ފޮޓޯ: މޯލްޑިވިއަން\nމި ގޮތަށް ދަތުރުކުރާ ގިނަ މީހުން ދިވެހިން އެންމެ ގިނައިން ދަތުރުކުރާ އިންޑިއާއަށް ގޮސްފައިވެ އެވެ.\nމޯލްޑިވިއަން ހޮލިޑޭސްގެ ތަފާސް ހިސާބުތައް ދައްކާ ގޮތުގައި މިދިޔަ އަހަރުގެ ނޮވެމްބަރު މަހުގެ ނިޔަލަށް، ރާއްޖޭގެ އެކި ހިސާބު ތަކުން އޮކްސިޖަންއާއެކު 14 ބަލި މީހަކު އެ ކުންފުނިން އުފުލައި ދީފައިވެ އެވެ. މޯލްޑިވިއަންގެ ފްލައިޓުތަކުން ރާއްޖޭން ބޭރުގެ ހޮސްޕިޓަލް ތަކަށް 66 މީހަކު ގެންގޮސް ދީފައިވެ އެވެ. ބަލި މީހުން އެރުވޭ ގޮތަށް ގޮނޑިތައް ނަގައި ބޯޓުގައި ސްޓްރެޗާ ހަރުކޮށްގެން، ރާއްޖޭގެ އެކި ހިސާބު ތަކުން މާލެއަށް 25 ބަލި މީހުން އަދި ރާއްޖޭން ބޭރަށް 120 މީހަކު ގެންގޮސް ދީފައިވެ އެވެ.\nރާއްޖޭން ބޭރުގެ ހޮސްޕިޓަލްތަކަށް އޮކްސިޖަނާއި ސްޓްރެޗާ އާއެކު 52 މީހަކު މިދިއަ ނޮވެމްބަރުގެ ނިޔަލަށް ގެންގޮސް ފަރުވާ ދީފައިވެ އެވެ. މިދިޔަ އަހަރުގެ ތަފާސް ހިސާބުތަކަށް ބަލާއިރު، އެންމެ ގިނައިން ސްޓްރެޗާ އާއި އޮކްސިޖަންއާއެކު ބަލި މީހުން އުފުލައި ދީފައިވަނީ ފެބްރުއަރީ މަހު އެވެ. އެ މަހު އެކަނި 13 މީހަކު ގެންގޮސް ދީފައިވެ އެވެ.\nނޮވެމްބަރާ ހަމައަށް ބަލި މީހުން އުފުލި އަދަދު\nރާއްޖޭގެ އެތެރޭގައި ސްޓްރެޗާއާއެކު 25 މީހުން\nރާއްޖޭން ބޭރަށް ސްޓްރެޗާއެކު 120 މީހުން\nއޮކްސިޖަން / ސްޓްރެޗާއާއެކު 52 މީހުން\nމޯލްޑިވިއަން އިން ބަލި މީހުން އުފުލަން ބޯޓު ތައްޔާރު ކުރަނީ -- ފޮޓޯ: މޯލްޑިވިއަން\nގައުމީ އެއާލައިންގެ މި ހިދުމަތް ދިނުމުގައި ހަރަކާތްތެރިވާ ޓީމަކީ ނުނިދާ މަސައްކަތް ކުރާ ޓީމެއް ކަމަށް ބުނެވިދާނެ އެވެ. އެ ޓީމުން ރެ އާއި ދުވާލު އަބަދު އެލާޓްގައި ތިބޭއިރު އެމީހުން މި މަސައްކަތް ކޮށްދެނީ ގައުމީ ކަމެއްގެ ގޮތުގައި ދެކިގެންނެވެ. އެމީހުންގެ ޓާސްކް އަކަށް ވެފައި އޮންނަނީ ކޮންމެ ހާލަތެއްގައި ވެސް ބަލި މީހާ ހޮސްޕިޓަލަށް ގެންގޮސްފައި ނޫނީ މަސައްކަތް ހުއްޓާ ނުލުމެވެ.\nބުރަ އާއި ގޮންޖެހުންތައް ވެސް ބޮޑު\nގައުމީ އެއާލައިންގެ މި އޮޕަރޭޝަންގައި އިސްކޮށް ހަރަކާތްތެރިވާ، ޝަފީގު ވިދާޅުވި ގޮތުގައި ބައެއް ފަހަރު ބޮޑެތި ގޮން ޖެހުން ތަކެއް މި ހިދުމަތް ދިނުމުގައި ކުރިމަތިވެ އެވެ. ނަމަވެސް ބަލި މީހުން ގެންދަން ޖެހޭ ތަނަށް ގެންގޮސްފައި ނޫނީ މަސައްކަތް ހުއްޓައެއް ނުލަ އެވެ.\nމޯލްޑިވިއަން އިން ގޮނޑީގައި ބަލި މީހަކު ފްލައިޓަށް އަރުވަނީ -- ފޮޓޯ: މޯލްޑިވިއަން\n"މިއީ ވަރަށް ބައިވަރު ދާއިރާ ތަކެއް ގުޅިގެން މަސައްކަތް ކުރަން ޖެހޭ ކަމެއް. ކްލިއަރެންސް ބޭނުންވޭ. އެ ކަހަލަ ދާއިރާ ތަކުން ކްލިއަރަންސް ނުލިބޭނަމަ ވަރަށް ދަތިވޭ. އެހެންވިއަސް މަސައްކަތް ހުއްޓައެއް ނުލަން. އަވަަށް ދެން އޮތް އޮޕްޝަން ބަލަނީ. އަނެއް ޗެލެންޖަކީ އެ ދުވަހުގެ އޮޕަރޭޝަނަށް ބަލާފަ ކުޑަ ޓައިމް ކޮޅެއް ވެސް ބައެއް ފަހަރު ލިބުން. ބަލި މީހުން ގެންގޮސް ދޭން މި ލިބޭ ކުޑަ ވަގުތު ކޮޅު މި އަރުވަނީ ކަމާ ބެހޭ ފަރާތް ތަކަށް. އެ ބޭފުޅުންނަށް އެކަން ޑެލިވާ ނުކޮށްދެވިއްޖެނަމަ ދެން އޮތް އޮޕްޝަން ވެސް ތައްޔާރުކޮށް، އަވަހަށް އެކަން އަންގަން. ކިތަންމެ ޗެލެންޖެއް ހުއްޓަސް މަސައްކަތް ހުއްޓައެއް ނުލަން،" ޝަފީގު ވިދާޅުވި އެވެ.\nމުހިންމު ވަގުތު، ހިތާމަވެރި ވާހަކައެއް\nބަލި މީހަކު ވައިގެ މަގުން އުފުލުމަކީ ބޮޑު އޮޕަރޭޝަނެވެ. އެ ފަދަ ހާލަތްތަކުގައި ދުނިޔޭގެ ވައިގެ ދަތުރުފަތުރުގެ ގަވާއިދުތަކާ އެއްގޮތަށް ވަކި ކަންތައް ތަކެއް ފުރިހަމަ ކުރަން ޖެހެ އެވެ. ރާއްޖޭގެ ރީޖަނަލް ހޮސްޕިޓަލަކުން ބަލި މީހަކު ގެންދަން ވެއްޖެނަމަ ފްލައިޓް ގްރައުންޑް ކޮށްގެން ނޫނީ އެކަން ކުރުން ވަނީ ބޮޑު ހުރަހަށެވެ.\nސަބަބަކީ ބޯޓަށް ބަލި މީހާ އެރުވުމުގެ ކުރިން ބޯޓުގެ ބައެއް ޝީޓުތައް ނައްޓައި، ވަކި ގޮތަކަށް ބަދަލު ކުރަން ޖެހުމެވެ. އެހެންވެ، ޓްރާންސިޓް ފްލައިޓެއް ބަލި މީހާ އޮންނަ ސަރަހައްދަށް ޖެއްސި ނަމަވެސް ބައެއް ފަހަރު ބަލި މީހާ އެ ފްލައިޓަށް ނޭރުވޭ ހާލަތްތައް ވެސް އާދެ އެވެ. ސަބަބަކީ ބޯޓުގެ ގޮނޑިތަކަށް ގެންނަން ޖެހޭ ބަދަލެވެ. ފްލައިޓް އެކަމަށް ތައްޔާރު ކުރަން ޖެހުމެވެ.\nބައެއް ފަހަރު ބަލި މީހުން އަރުވާތީ، ބޯޓަށް އަރަން ތިބޭ ފަސިންޖަރުން ދެކޮޅު ހެދުން ފަދަ ހާދިސާތައް ދިމާވާ ކަމަށް މޯލްޑިވިއަން އިން ބުނެ އެވެ. އަދި ބަލި މީހާ އަރުވަން ޝީޓް ދޫކޮށްލަން ބައެއް މީހުން ދެކޮޅު ހަދާފައި ވެސް އެބަހުއްޓެވެ. އެނގިފައިވާ ގޮތުގައި މި ފަދަ ބައެއް ހާލަތްތަކުގައި ގައުމީ އެއާލައިން އިން އެ ފްލައިޓު ޑިލޭކޮށްލައި އިމަޖެންސީގައި އުފުލަން ޖެހޭ ބަލި މީހާއާއެކު ފްލައިޓް ފުރުވާލާފައި ވެސް އެބަހުއްޓެވެ. މިއީ ހިތާމަވެރި ކަމެކެވެ. ދެރަ ކަމެވެ.\nމޯލްޑިވިއަން ފްލައިޓުގައި ސްޓްރެޗާ ހަރުކުރަނީ\nޝަފީގު ވިދާޅުވި ގޮތުގައި ފްލައިޓަކުން ޝީޓެއް ހުސް ކޮށްދޭން އެއާލައިނުން ކަސްޓަމަރެއްގެ ކައިރީ އެދޭނީ ވަރަށް އިމަޖެންސީ ހާލަތެއްގަ އެވެ.\n"ވަރަށް ކްރިޓިކަލް ކޭސްއެއް ނޫނީ ނުގުޅަން ފަސިންޖަރުންނަކަށް. އެ ފަދަ ހާލަތްތަކުގައި ގުޅައިގެން ދެން އިންނަ އޮޕްޝަން ކަސްޓަމަރަށް ދޭނެ. އެހެން ހަދަނީ ބަލި މީހާ އޮންނަ ކޮންޑިޝަންގެ ސަބަބުން. އަޅުގަނޑުމެން ރައްޔިތުންނަށް ދަންނަވާލަން އޮތީ ހިއުމެނިޓޭރިއަން އެސިސްޓެންސް ބޭނުންވާ ވަގުތު ރައްޔިތުންގެ އެއްބާރުލުން ވަރަށް ބޭނުމޭ،" ޝަފީގު ވިދާޅުވި އެވެ.\nގައުމީ އެއާލައިން މުޅި ރާއްޖެ އަށް ފެތުރެމުންދާއިރު، މީހުން ދަތުރު ނުކުރިއަވަސް އެ އެއާލައިން އެއާޕޯޓް ތަކަށް ދާން ޖެހެ އެވެ. ސަބަބަކީ އެ ކުންފުނީގެ ޒިންމާއަކީ ހަމައެކަނި ވިޔަފާރީގެ ވިސްނުމުގެ އިތުރުން ރައްޔިތުންނަށް ހިދުމަތް ދިނުން ކަމަށްވުމެވެ. އަދި ކިތަންމެ ގޮންޖެހުން ބޮޑު އޮޕަރޭޝަނަށް ވީ ނަމަވެސް އެ ކުންފުނި އޮތީ ބަލި މީހުން އުފުލުމުގެ ހިދުމަތުގަ އެވެ. މި ހިދުމަތް އެ ކުންފުނިން ދެނީ ގައުމީ ކަމެއްގެ ގޮތުގައި ބަލައިގެންނެވެ. އެހެންވެ ރާއްޖޭގެ ކޮންމެ ހިސާބަކުން ބަލި މީހަކު އުފުލަން ޖެހުނު ނަމަވެސް ނުކުންނަނީ މޯލްޑިވިއަން އެވެ.


Kaiveni party ah pizza genaima mehemaanun vee ufaa\nކައިވެނި ޕާޓީއަށް ޕިއްޒާ ގެނައިމަ މެހެމާނުންވީ އުފާ\nކައިވެންޏެއް އިންތިޒާމް ކުރުމަކީ އެހާ ފަސޭހަ ކަމެއް ނޫނެވެ. ޚާއްސަކޮށް ޖީބަށް ލުއިކޮށް މެނޫ އެއް ސެޓް ކުރަން ޖެހިއްޖެނަމަ އެއީ ވަރަށް ބޮޑު ކަމަކަށް ވެއެވެ. އެހެންވެ ކައިވެނީގެ ޕާޓީއަށް ޚާއްސަ މެނޫއެއް ހަމަނުޖެއްސިގެން އެންމެ ފަހުން ޕިއްޒާ އަށް އޯޑަރު ކުރަން އިނގިރޭސި ވިލާތުގެ ދެމަފިރިއަކު ގަސްތުކުރި އެވެ.\nކޯންވޯލްގައި ދިރިއުޅޭ ވިކްޓޯރިއާ އާއި ޓޮމް ބްރައުނީ އެންމެ ފަހު ވަގުތު ނިންމީ ކައިވެނީގައި ބައިވެރިވި އާއިލާގެ މީހުންނަށާއި މެހެމާނުންނަށް ޕިއްޒާ އޯޑަރު ކުރާށެވެ. މި ޕާޓީގައި އެންމެން ވަރަށް މަޖާކޮށް ޕިއްޒާ ކާން ތިބި މަންޒަރު ފެނުމުން މިއީ ހަމަ ވަރަށް ރަނގަޅަށް ކުރެވުނު ކަމެއް ކަމަށް ވިކްޓޯރިއާގެ ދެމަފިރިންނަށް މިހާރު ގަބޫލު ކުރެވެ އެވެ.\nކައިވެނި ޕާޓީއަށް ޕިއްޒާ އޯޑަރު ކުރާނިއްޔާ ކިޔައިގެން އެންމެ ފުރަތަމަ ވާހަކަ ދެކެވުނީ ޖޯކަކަށެވެ. ނަމަވެސް މަޝްހޫރު ޕިއްޒާ އުފައްދާ "ޑޮމިނޯޒް" ގެ އެހީތެރިކަމާއެކު މިކަން ހަގީގަތަކަށް ހެދުނީ އެވެ.\nކައިވެނިކުރި ދެމަފިރިންނަކީ އޭނާ ފޯރާ ބައެއް ނޫނެވެ. އެހެންވެ ޑޮމިނޯޒް އަށް ގުޅާފައި 350 ޕައުންޑްގެ ބަޖެޓަކަށް ފައްތައިގެން ޕިއްޒާ އޯޑަރު ކުރި އެވެ. މި ފައިސާއަށް ބޮޑު ފޮށީގައި ބަންދުކޮށްފައިވާ 30 ޕިއްޒާ އާއި 20 ގާލިކް ބްރެޑް، 20 ޗިކަން ސްޓްރައިޕްސް ފޮށި، އަދި 20 ފޮށި ވެޖަސް (ތެލުލި އަލުވި) ލިބުނެވެ.\n"އަހަރެމެން ކައިވެނީގެ ހުރިހާ ކަމެއް އިންތިޒާމު ކުރަމުން ދިޔައިރު ކެއުމަށް ބަހައްޓާނެ އެއްޗެއް ނުނިންމިގެން އެންމެ ފަހު ވަގުތު ޕިއްޒާ އޭ އޯޑަރު ކުރާނީ ކިޔަން ފެށީ މަޖަލަކަށް. ނަމަވެސް އެންމެ ފަހު ވަގުތު ޑޮމިނޯޒް އަށް ގުޅައިގެން ހަމަ ޕިއްޒާ ގެންނަން ޖެހުނީ،" 26 އަހަރުގެ އަންހެންމީހާ ބުންޏެވެ.\nޕިއްޒާ ގެންނަ ވާހަކަ ބުނީމާ އެންމެ ކުރިން އާއިލާގެ މެމްބަރުންނާއި މެހެމާނުން ވެސް މޫނު ހަދާލި އެވެ. ނަމަވެސް ހޫނު ހޫނު ޕިއްޒާ އާއި ގާލިކް ބްރެޑްގެ ވަސް ޕާޓީއަށް އައިސް ތިބި މީހުންގެ ނޭފަތުގައި ޖެހުމާއެކު އެންމެންވެސް ހިތްހަމަޖެހުނެވެ.\nކައިވެނީގެ ޕާޓީއަކަށް މީގެ ކުރިން ޑޯމިނޯޒް އިން ޕިއްޒާ ތައްޔާރު ކޮށްދީފައެއް ނުވެ އެވެ. އެހެންވެ މިކަންވީ އެ އޯޑަރު ފުރިހަމަކޮށްދިން ޑޮމިނޯޒް އައުޓްލެޓްގައި ތިބި ސްޓާފުންނަށް ވެސް ވަރަށް މަޖާ ކަމަކަށެވެ. އެހެންވެ ޕިއްޒާ ޑެލިވަރީކުރަން ވެސް ގިނަ އަދަދެއްގެ ސްޓާފުން އައިސް ކައިވެނި ކުރި ދެމަފިރިންނާއެކު ފޮޓޯ ނަގާ ހެދި އެވެ.


Dhahnamutha: Apple ge Magical Vaguthu!\nއެޕަލްއަކީ ދުނިޔޭގެ ސްމާޓްފޯން ވިޔަފާރީގައި އެންމެ ކުރިއަރަމުން އަންނަ ކުންފުންޏެވެ. މިކަމާއި ދެބަސްވާނެ ބަޔަކު މަދުވާނެއެވެ. އެޕަލްގެ ޕްރޮޑަކްޓް ލޯންޗިން ތަކަކީ އެއްމެންވެސް ވަރަށް ފޮލޯ ކުރާ އިވެންޓްތަކެކެވެ. އެގޮތުން އެންމެ ގިނަ ބައެއްގެ ލޯ އަމާޒުވެފައިވަނީ އެޕަލްގެ ފްލޭގްޝިޕް ފޯން އައިފޯންގެ ލޯންޗިންގް އިވެންޓްތަކަށެވެ. އެޕަލް އައިފޯން ވުޖޫދަށް އައި ދުވަހުއްސުރެ މިއަދާ ހަމައަށްވެސް ލޯންޗްކުރާ ކޮންމެ ފޯނަކުން ވެސް ބަދަލު ނުވާ އެއްކަމެއް އެބައޮތެވެ.\nއެޕަލްގެ ލޯންޗިންގްސް ތަކުގައި ބޭނުންކުރާ އައިފޯންގެ ލޯންޗިންގް ފޮޓޯތަކާއި ވީޑިއޯތަކުގައި ގަޑިއެއްގެ ގޮތުގައި ޑިސްޕްލޭއިން ދައްކަނީ 9:41 am އެވެ. މިކަން މިހެން ވާކަމަށް އެޕަލްއިން ބުނާ ސަބަބަކީ ދުނިޔެއަށް އަލަށް އައިފޯން ލޯންޗްކުރި ވަގުތަށް އެވަގުތު ވުމެވެ.\nދެހާސް ހަތްވަނަ ވަނަ އަހަރު އައިފޯންގެ ފުރަތަމަ އެޑިޝަން ދުނިޔެއަށް ދައްކާލީ އެކުންފުނީގެ އެއްބާނީ ކަމުގައިވާ ސްޓީވް ޖޮބްސް އެވެ. ސްޓީވް ޖޮބްސްއަށް މި ފޯނު ދުނިޔެއަށް ދައްކާލެވުނު ކަމަށް ވަނީ އެދުވަހު ހެދުނު 9:41 ގައެވެ. އެގޮތުން ފޯނު ދައްކާލުން 9:41 ކަށް ވީ ނަމަވެސް ސްޓީވްޖޮބްސް ދުނިޔެއަށް ފޯނު ރަސްމީކޮށް އިއުލާން ކޮށްލެވުނީ 9:42 ހިނގިތަނާހެނެވެ.\nއެޕަލްއިން އޭގެ ފަހުން ބާޒާރަށް ނެރުނު ހުރިހާ ޕްރޮޑަކްޓެއްގައި ވެސް ޑިސްޕްލޭ ކުރެވުނު ވުގަތަކަށް ވީ 9:41 am އެވެ. އޭގެ ތެރޭގައި އެޕަލް މެކްބުކް، އައިޕޮޑް އަދި އެހެނިހެންވެސް ޕްރޮޑަކްޓްތައް ވެސް ހިމެނެއެވެ. އޭގެ ފަހުން ކޮންމެ އަހަރަކުވެސް އެޕަލްއިން އަންނަނީ ދުނިޔޭގެ ބާޒާރަށް މޮޅު ފޯނުތަކެއް ނެރެމުންނެވެ.\nއެހެންކަމުން 9:41 am މިއީ ކޮންމެއަކަސް އެޕަލްއަށް ވަރަށް މުހިންމު ވަގުތުކޮޅެކެވެ. އެޕަލްގެ މުވައްޒިފުން ދެކޭގޮތުގައި އެއީ އެޕަލްގެ މެޖިކަލް ވަގުތެވެ.


Dhagandey Landu Jahaane Kamuge Yageen Kan Oi : Gaumee Coch - Vaguthu\nވޯލްޑް ކަޕް/އޭޝިއަން ކަޕް ޖޮއިންޓް ކޮލިފައިންގައި މިއަދު 3-1 އިން ގުއާމް އަތުން މޮޅުވި މެޗުގެ ފުރިހަމަ ވަގުތު ހަމަވަންދެން އިތުބާރު ފޯވަޑް އަލީ އަޝްފާގް (ދަގަނޑޭ) އަށް ދަނޑުމަތިން ފުރުސަތު ދިނީ އޭނާގެ މައްޗަށް އޮތް އިތުބާރެއްގެ ބޮޑުކަމުން ކަމަށާއި ދަގަނޑޭގެ ތަޖުރިބާ މިއަދުގެ މެޗުގައި ޓީމަށް ލިބިގެން ހިނގައްޖެކަމަށް ގައުމީ ޓީމުގެ ކޯޗު ޕީޓަ ސެގާޓް ބުނެފި އެވެ.\nކޮލިފައިންގައި މިއަދު މާލޭގައި ކުޅުނު މެޗު ރާއްޖޭން ކާމިޔާބުކުރީ 3-1 އިންނެވެ. ސަމޫހު އަލީ (ސަމުއްޓެ) ކާމިޔާބުކުރި ލަނޑާއި ގުއާމްގެ ޓްރަވިސް ނިކްލޯއަތުން ބައިކޮޅަށް ވަން ލަނޑާއެކު ރާއްޖޭން ދެ ލަނޑުގެ ލީޑަކާ އެކު ފުރަތަމަ ހާފު ނިންމާލިއިރު، ގުއާމުން ފަރަގު ކުޑަކުރި ލަނޑު އެޓީމަށް ކާމިޔާބުކޮށްދިނީ ދެވަނަ ހާފުގެ ކުރީކޮޅު ފޯވަޑް ޖޯން މެޓްކިން އެވެ. މި ފަހަރުގެ ކޮލިފައިންގައި ރާއްޖެ އަށް ދެ ވަނަ މޮޅު ކަށަވަރުވީ އިތުރު ވަގުތުގައި ދަގަނޑޭ ވައްދާލި ލަނޑުންނެވެ. ކޮލިފައިންގައި ރާއްޖޭން ހޯދި ދެމޮޅު ވެސް ހޯދައިފައިވަނީ ގުއާމް އަތުންކަން ފާހަގަކޮށްލެވެ އެވެ. ގައުމުން ބޭރުގައި ގުއާމް އަތުން ރާއްޖެ މޮޅުވީ 1-0 އިންނެވެ.\nމިއަދުގެ މެޗަށްފަހު ވާހަކަދައްކަމުން ސެގާޓް ބުނީ އަޝްފާގަށް ފުރަތަމަ ހާފުގައި ލަނޑު ޖަހަން ލިބުނު ރަނުގެ ފުރުސަތު ބޭކާރުވި ނަމަވެސް އޭނާގެ ފަރާތުން އޭގެ ބަދަލު ފެންނާނެކަމުގެ އިތުބާރު އޮތް ކަމަށެވެ.\n“ ފުރަތަމަ ހާފުގައި ލަނޑު ޖަހަން ލިބުނު ފުރުސަތު އޭނާ އަތުން ގެއްލުމުން އަހަރެން ހާފް ޓައިމްގައި އަޝްފާގު ގާތުގައި ބުނިން އަހަރެންގެ އިތުބާރު އޭނާ އަށް އެބައޮތް ކަމަށް. ކޮލިފައިންގެ މިހާ ހިސާބުން ކޮންމެ ލަނޑަކީވެސް މުހިއްމު ލަނޑެއް. ފުރަތަމަ ކޮޅު އެ ލަނޑު ޖެހުނުނަމަ ހަގީގަތުގައި މިއީ އަހަރެމެން 5-0 ނޫނީ 6-0 އިން މޮޅުވާނެ މެޗެއް. ތާވަލުގެ މައްޗަށް އަރަން ބޭނުންނަމަ ލަނޑަކީ މިވަގުތު ވަރަށްވެސް އަގުހުރި އެއްޗެއް. މިއަދުގެ މެޗު ނިމެންދެން އަޝްފާގު ދަނޑުމަތީގައި ބެހެއްޓީ އަހަރެމެންނަށް އޭނަގެ ތަޖުރިބާ ވެސް މުހިއްމުވީމަ. އޭނާ ދެވަނަ ހާފުގައި ލަނޑު ޖަހާނެކަމުގެ އިތުބާރު އޮތް، “ ސެގާޓް ބުންޏެވެ.\nދޮޅު އަހަރު ވަންދެން ދަގަނޑޭ ގައުމީ ޓީމުން ބާކީކޮށްފައި ބެހެއްޓުމަށްފަހު ފަހަކަށް އައިސް ގައުމީ ޓީމުން އޭނާ އަށް ސެގާޓް އަންނަނީ ފުރުސަތު ދެމުންނެވެ. ޗައިނާ އަތުން މާލޭގައި ރާއްޖެ ބަލިވި މެޗުގެ ފުރަތަމަ އެގާރައިން ދަގަނޑޭ އަށް ކޯޗު ފުރުސަތުދިން އިރު ކޮލިފައިންގައި ސީރިއާއާ ވާދަކުރި މެޗުގައި ދަގަނޑޭ ވަނީ ދެވަނަ ހާފުގައި ކުޅެން އަރާ އެގައުމު ކޮޅަށް ލަނޑު ވެސް ޖަހައިފަ އެވެ.\nއޭގެ ފަހުން މިދިޔަ ބުރާސްފަތި ދުވަހު ފިިލިޕީންސް ކޮޅަށް ނާއިޒު ހަސަން (ދާދު) ލަނޑު ޖެހީ ވެސަ ދެވަނަ ހާފުގައި ކުޅެން ނުކުތް ދަގަނޑޭ ދިން ބޯޅައަކުންނެވެ. އަދި މިއަދު ސަމުއްޓެ ރާއްޖެ އަށް ލީޑު ނަގައިދިނީ ދަގަނޑޭ ނެގި ކޯނަރަކުންނެވެ. މިއަދުގެ މެޗުގެ ފަހު ވަގުތުގައި ދަގަނޑޭ ކާމިޔާބު ކުރި ލަނޑަކީ ދެ އަހަރު ތެރޭ ގައުމީ ޖާޒީގައި އަމިއްލަ ދަނޑުގައި އޭނާ ޖެހި ފުރަތަމަ ލަނޑެވެ.\nސެގާޓް ބުނީ ގުއާމް އަތުން ރާއްޖެ މޮޅުވުމާ އެކު ހުރިހާ ކަމެއް ބަދަލުވެއްޖެ ކަމަށާއި އެންމެ ފަހުން ކުޅުނު މެޗުތަކުގައި ނަސީބު އެހީނުވުމުގެ ސަބަބުން ބޭނުންވި ނަތީޖާ އެއް ނުނެރެވުނު ނަމަވެސް މިއަދުގެ މޮޅާއެކު އަނެއްކާވެސް އުއްމީދުއާ ވެގެން ގޮސްފި ކަމަށް ބުންޏެވެ.\nމިއަދުގެ މޮޅާއެކު ރާއްޖޭން ވަނީ ހަތަރު މެޗުން ހަ ޕޮއިންޓް ހޯދައިފައެވެ. މި މެޗުން މޮޅުވި ކަމުގައިވިޔަސް ގްރޫޕް ތާވަލުގައި ރާއްޖެ އޮތް ޕޮޒިޝަނަކަށް ބަދަލެއް ނާދެއެވެ. ނަމަވެސް ގްރޫޕްގެ ތިންވަނައިގައި އޮތް ފިލިޕީންސް އާއި ދެމެދު އޮތް ޕޮއިންޓްގެ ފަރަގު ވަނީ އެއް ޕޮއިންޓަށް ކުޑަވެފައެވެ. އެކަމަކު މިރޭ ސީރިއާއާ ދެކޮޅަށް ކުޅޭ މެޗަށް ފަހު ތަފާތު ބޮޑުކޮށްލަން އެ ޓީމަށް ފުރުސަތު އެބައޮތެވެ. އެއް ވަނައިގައި 12 ޕޮއިންޓާ އެކު ސީރިއާ އޮތްއިރު ދެ ވަނައިގައި ހަތް ޕޮއިންޓާއެކު އޮތީ ޗައިނާ އެވެ.\nކޮލިފައިންގައި ރާއްޖެ އަށް ދެން ބާކީ ދެން އޮތީ ވަރުގަދަ ތިން މެޗެވެ. އެއީ އަންނަ އަހަރުގެ މާޗު މަހު ރަށުން ބޭރުގައި ޗައިނާއާ ދެކޮޅަށް ކުޅޭ މެޗާއިމާލޭގައިސީރިއާއާ ދެކޮޅަށް ކުޅޭ މެޗު އަދި ޖޫން މަހު ރަށުން ބޭރުގައި ފިލިޕީންސްއާ ދެކޮޅަށް ކުޅޭ މެޗެވެ.\nނޮވެމްބަރު 19, 2019 21:22\nބަލަ މޮޔަ ގަނޑު އަހަރެމެންނައް އިނގޭ ކުރިންވެސް ދަގޭ ލަނޑު ޖަހާނެކަން ކަލެއައް ނޭނގުނަސް ކަލޭގެ ސަބަބުން ޤަޢުމީ ޓީމް ގަ ދަގޭގެ އަސްލު ކުޅުން ނުދެއްކުނީ ދޮޅު އަހަރު ޓީމުުން ބާކީ ކޮއްފަ ހުރުމުން އެހެން ނޫންނަމަ ދަގޭގެެ މޮޅު ކުޅުން މިއަދަކު އެއް ނޫން ފެންނާނީ\nނޮވެމްބަރު 19, 2019 22:01\nއަނގައިން ދެރަނުވާތި. އަދިވެސް ހަމަ ދަގޭ ވަރެއްނެތް\nނޮވެމްބަރު 19, 2019 22:06\nމިއަދުގެ މެޗު ނިމެންދެން އަޝްފާގުދަނޑުމަތީގައި ބެހެއްޓީ އަހަރެމެންނަށް އޭނަގެތަޖުރިބާ ވެސް މުހިއްމުވީމަ. ދެން ކީވެތޯ ސީރިޔާ މެޗް އަދި ފިލިޕީންސް މެޗް ގަ ނޭރުވީ ، ކަލީ ރިސްވަތު ނެގީ އެދެމެޗް ގަ\nނޮވެމްބަރު 20, 2019 08:20\nފޯމުގަ ހުއްޓާވެސް ދޮޅުއަހަރު ވަންދެން ޓީމަށް ނުނަގާ ބަހައްޓާފަ ޓީމުގަ ހިމަނާފަވެސް ބެންޗުގަ ބޭންދީ ލަނޑު ނުޖަހަފާނެތީ ބިރުންތަ؟ ޕިލިޕީންސް މެޗުގަ ކޯޗު އަމިއްލައަށް ހެދި ގޯސްތައް ގަބޫލު ކުރަންތަ؟ އާ.......ސުކުރިއްޔާ!\nނޮވެމްބަރު 20, 2019 09:19\nދަގަނޑޭ އިރެއްގައި މޮޅަކަސް މިހާރު ހަމަ އެއްގޮތަކަށްވެސް ނުކުޅެވޭ. އިއްޔެގެ މެޗުގައި އޭނާ ލަނޑުޖެހީކީ ނޫން، އޭނާގެ ގައިގަޖެހިފަ ރީބައުންސް ބޯޅަގޮސް ގޯލަށް ވަނީ. އަޒުމީން ވެސް ހީވަނީ ރާކަނިމަސް ކައިގެން އުޅޭހެން. އެ އަނގަ މައިތިރިކޮށްނުލާ ވިއްޔަ. އެއަށްވުރެ މޮޅުމީހަކު ހަމަ ނެތީބާވައޭ ހިތައް އަރަނީ. ފުޓްބޯޅައިން ރާއްޖެ ދަނީ ދުވަހަކަށްފަހު ދުވަހެއް ދަށަށް. ވަރަށް ސަލާން\nނޮވެމްބަރު 22, 2019 15:53\nކަލޭ ދާންވީނު ގައުމީ ޓީމައް ކުޅެން\nނޮވެމްބަރު 20, 2019 18:37\nދަނގޭ އަކީ ތަފާތު ހުނަރު ހުރި ކުޅުންތެރިއެއް.... މިއީ ހަގީގަތް.... ގަބޫލު ކުރަން އެބަ ޖެހޭ....


(15 ނޮވެމްބަރު 2021އާ ގުޅޭ)\nކޮޅަށް ހުރި ޝަހުރުގެ ދެފައިން ހީވީ ދެންމެ ދެންމެ ވާގި ގޮސް ދާނެހެންނެވެ. ކޮޓަރީގެ ތަށިމުށިގަނޑު މައްޗަށް ވެއްޓިފައި އޮތީ ޔޫހާގެ މެޑިކަލް ރިޕޯޓު ތަކެވެ. އަދި އެ ރިޕޯޓުތައް ވަށައިގެން ވަނީ ހުސް ބޭސް ކާޑު ތަކެވެ. އެއީ ޔޫހާއަށް ޑޮކްޓަރު ދިން ބޭސްތައްކަން ޝަހުރަށް ޔަޤީން ވިއެވެ. ޝަހުރުގެ މުޅި ގައި ދިޔައީ ރޫރޫ އަޅަމުންނެވެ. ބިރުން ތެޅި ފޮޅެމުން ދިޔަ ހިތަކާ އެކުގައި ޝަހުރަށް ކުރިއަށް ގޮސް އުޑުފައިން އިށީން ދެވުނީ އެ ބޭސްތައް ވައްޓާލާފަައި އޮތް ހިސާބުގައެވެ. ޔޫހާއަށް ހުރިހާ ކަމެއް އެނގުނީކަން ޝަހުރަށް ކަށަވަރު ވެއްޖެެއެވެ. ނަމަވެސް ޔޫހާ އޭނާގެ އަމިއްލަ ނަފުސަށް މިވަރުގެ ބޮޑު ގެއްލުމެއް ދިނީ ކީއްވެބާއޭ ޝަހުރުގެ ހިތް ބުނަމުން ދިޔައެވެ. ޝަހުރު އެކަން އޮޅުވައިލީ ޔޫހާއަށް ޓަކައިކަން ޔޫހާއަށް ނޭނގުނީބާއޭ ޝަހުރު ހިތަށް އަރަމުން ދިޔައެވެ. ތަފާތު ޚިޔާލުތަކެއްގައި މުޅި ސިކުނޑި ފުރެމުން ދަނިކޮށް ޝަހުރަށް ތެޅެގަނެވުނެވެ. އަދި ވަރަށް އަވަހަށް އެމްބިޔުލާންސަށް ގުޅިއެވެ.\nއިރުގެ އަލިކަން ދުނިޔެއާ ވަކިވެގެން ދިޔައިރު، ޔޫހާއަށް ދިޔައީ އޭޑީކޭގައި އަވަސް ފަރުވާ ދެމުންނެވެ. އެއް ފަހަރާ ގިނަ ބޭސްތަކެއް ބޭނުން ކުރުމުން ޔޫހާގެ ފުރާނަ ވަނީ ބޮޑު ނުރައްކަލަކާ ކުރިމަތިލާން ޖެހިފައެވެ. ޑޮކްޓަރުންގެ ފަރާތުން އެއްވެސް އެދެވޭ ޖަވާބެއް ނުލިބެއެވެ. މާޔޫސްވެ، ހަނދާނެ ގޮތް ނޭނގިފައި ޔޫހާގެ މައިންބަފައިންނާއި، ޝަހުރުގެ ޢާއިލާ ހޮސްޕިޓަލްގެ އައިސީޔޫގެ ބޭރުގައި މަޑުކޮށްލައިގެން ތިއްބެވެ. އެއިން ކޮންމެ މީހެއްގެ މޫނުމަތިން ވެސް ފެންނަމުން ދިޔައީ ކޮޅުނެތް ކޮޅަށް ދެރައެވެ. ހިތާމައެވެ. ޔޫހާގެ ބަލީގެ ޙަޤީޤަތް އެނގެނީ ހަމައެކަނި ޝަހުރާއި ޔޫހާގެ ބައްޕައަށެވެ. ނަމަވެސް ޔޫހާ ގިނަ ބޭސްތަކެއް އެއްފަހަރާ ކައިލުމުން، ދެފަރާތުގެ ޢާއިލާއަށް ވެސް އެކަން ޤަބޫލު ކުރަން ދަތިވިއެވެ. ޝަހުރު ހީކޮށްގެން ހުރީ މިހުރިހާ ކަމެއްގެ ފަހަތުގައި ވަނީ މެޑިކަލް ރިޕޯޓުތައް ފެނުން ކަމަށެވެ. އެވާހަކަ ޝަހުރު މިހާރު ވަނީ ޔޫހާގެ ބައްޕައަށް ވެސް ޙިއްޞާކޮށްފައެވެ.\nމުޅި ރޭ ހަތަރު ދަމު، ހޮސްޕިޓަލްގައި މަޑުކުރުމަށްފަހު ޝަހުރު ގެއަށް ދިޔައީ ކުޑަކޮށް ފެންވަރާ ލުމަށެވެ. ރޭ ދަންވަރު ޑޮކްޓަރުންގެ ޓީމުން ޔޫހާގެ ޙާލަތު ބަޔާން ކުރި އިރު، އޭނާގެ ސިއްހީ ހާލަތު ކިޔައިދިނެވެ. އެއީ ދެފަރާތުގެ ޢާއިލާއަށް ވެސް ކަމުގެ ޙަޤީޤަތް އެނގުނު ވަގުތެވެ. ރާދާ ވަރަށް ރުއެވެ. ހުސްނާ ގިސްލަ ގިސްލާފަ އަޑުން އަޑުނަގައި ރުއެވެ. ލިބުނު ޚަބަރާއެކުގައި ޝީލާ ވެސް ހޮސްޕިޓަލުގައި އެތައް ވަގުތެއް ހޭދަކުރިއެވެ. ޝީލާއަށް ޚަބަރު ދިނީ ޝަހުރެވެ. ޝަހުރާއި ޔާސިރު އެކަން ސިއްރު ކުރުމުން އެކަމުގެ ހިތްހަމަ ނުޖެހުން އޮތް ނަމަވެސް، އެކަން އެއްވެސް މީހެއް ނުދައްކައެވެ. އެޔަށްވުރެ ބޮޑަށް އެންމެންނަށް ވެސް ތިބީ އަސަރުކޮށްފައެވެ. ހިތުގާ ޖެހިފައެވެ.\nފެށިގެން ދިޔަ އާދުވަހަށް މުޅި ދުނިޔެ މަރުޙަބާ ކިޔަމުން ދިޔައީ ލިވިޔާ އާއި ޒަކްވާންގެ ކައިވެނީގެ ރަނުގެ ޚަބަރު ގުގުމަމުންނެވެ. ލިވިޔާގެ ގޭގައި ބޭއްވި ކުޑަ ހަފުލާއަކަށް ފަހު، ލިވިޔާ ރަންކީ 1111ރުފިޔާއަށެވެ. ޒަކްވާންއާ އެއްފަދައިން ލިވިޔާ ވެސް ހުރީ ނުހަނު އުފާވެފައެވެ. ލިވިޔާގެ އެންމެ ބޮޑު ހިތްހަމަޖެހުމަކީ އޭނާގެ މައިންބަފައިންގެ ފަރާތުން ފެންނަ އުފާވެރި ކަމެވެ. އެދެމީހުންގެ ތުންފަތުން ދިރިދިރި ހުރި ހިނިތުންވުމެވެ.\n7 ދުވަސް ފަހެވެ. ހޮސްޕިޓަލްގެ އައިސީޔޫގައި ފަރުވާ ދެމުން ދިޔަ ޔޫހާގެ ޙާލަތަށް އެއްވެސް ބަދަލެއް ނާދެއެވެ. ޝަހުރެކޭ އެއްފަދައިން ޔޫހާގެ މައިންބަފައިން ވެސް އަބަދުވެސް ތިބީ ހޮސްޕިޓަލްގައެވެ. އަބަދުމެ ދުޢާ ކޮށްލަ ކޮށްލައެވެ. މީހަކާ ވާހަކަދައްކާލެވޭނެ ހިތްވަރެއް އެއިން އެކެއްގެ ހަށީގައި ވެސް ނެތެވެ. އެންމެންވެސް ތިބީ ބަޔާން ކުރަން ދަތި ބޮޑު އުނދަގޫ ކަމެއްްގެ ތެރޭގައެވެ. ކުރެވުނު ކަންތަކާ މެދުގައި ވަރަށް ދެރަވެގެން ޝީލާ ހުންނަނީ ޝަހުރާ ވަރަށް ވާހަކަދައްކާލަން ބޭނުން ވެފައެވެ. ހުރިހާ ޙަޤީޤަތެއް ޝަހުރަށް ކިޔާދީ، މާފަށް އެދެން ޝީލާ އިންތިހާއަށް ބޭނުން ވެއެވެ.\n"ޝަހުރު.." ކުށްވެރިއެއް ފަދައިން ޝީލާ ގޮސް ހުއްޓުނީ ޝަހުރުގެ ގާތުގައެވެ. އެއިރުވެސް ޝަހުރުގެ ދެލޮލުން ކަރުނަ ނުހިކެއެވެ. ރަނގަޅަށް ނުކައި ނުބޮއި، ޝަހުރު އެހެން ހުންނަތާ މިހާރު7ދުވަސް ވީއެވެ. ފެން ފޮދެއް ވެސް އެތެރެ ކުރެވެނީ ވަރަށް ޙާލުންނެވެ. ޝީލާގެ އަޑަށް ޝަހުރު އިސް އުފުލާލިއެވެ.\n"އަހަރެން ބޭނުން ވާހަކަ..." ޝީލާގެ ވާހަކަ ހުއްޓުނީ ކުއްލިއަކަށް އައިސީޔޫގެ ދޮރު ހުޅުވުނު އަޑަށެވެ. ޝީލާއަށް ވެސް ވަގުތުން ފަހަތް ބަލައިލެވުނީއެވެ.\n"ކިހިނެއްތޯ ވީ؟" ޝަހުރު ދުވެފައި ކަހަލަ ގޮތަކަށް ގޮސް ހުއްޓުނީ ޑޮކްޓަރުގެ ކުރިމަތީގައެެވެ. ޑޮކްޓަރުގެ މޫނު ފެނުމާ އެކުގައި ޝަހުރަށް ނޭވާލާން ދަތިވިއެވެ. ހިތް ދިރުވައިލުން ވެސް ޝަހުރަށް ވީ ބޮޑު ވޭނަކަށެވެ. ހަމަހިމޭން ކަމަކަށްފަހު، ޑޮކްޓަރު އަތް ބާއްވައިލީ ޝަހުރުގެ ކޮނޑުމަތީގައެވެ. އެވަގުތު ޑޮކްޓަރުގެ ހަރަކާތްތަކަށް ވަނީ ހިމޭން ކަމެއް އަތުވެފައެވެ. ވާހަކަދައްކަން އުނދަގޫ ވެފައިވާ ފަދަ ގޮތަކަށް ޝަހުރަށް ބަލަހައްޓައިގެން ޑޮކްޓަރަށް ހުރެވުނެވެ. ޝަހުރު ވަށައިގެން ތިބި އެންމެންވެސް އަނގަ ހުޅުވިފައި ތިބެވުނީ ޑޮކްޓަރުގެ ފަރާތުން ޖަވާބެއް ލިބޭތޯއެވެ. ޑޮކްޓަރުގެ ފަރާތުން ފެންނަމުންދާ ހަރަކާތްތަކުން ޑޮކްޓަރުގެ ފަރާތުން ރަނގަޅު ޖަވާބެއް ނުލިބޭނެކަން ދޭހަވެއެވެ.\nބުނަންވީ ކީކޭކަން ނޭނގުމުން ޑޮކްޓަރު އެންމެ ފަހުން ބޯ ދެފަރާތަށް ހޫރައިލިއެވެ. އެ ވަގުތަކީ ޑޮކްޓަރުގެ ދެލޮލުން ކަރުނަތައް ހޯސްލާފައި ފައިބައިގަތް ވަގުތެވެ. އެންމެން ދެރަވެފައި ހުއްޓާ ޑޮކްޓަރަށް ވެސް ޔޫހާއަށް ވީީގޮތް ބަޔާން ކުރަން އުނދަގޫ ވީއެވެ.\n"ސޮރީ.." ޑޮކްޓަރު އެހެން ބުނުމާ އެކުގައި ޝީލާއަށް ދެލޯ މަރައި ބާރުކޮށްލެވުނެވެ. ރާދާ އާއި ހުސްނާއަށް ފަހަތަށް ފިޔަވަޅެއް ނެގުނީ ހަމަ އެކުއެކީގައެވެ.\n"ވަރަށް ބެލިން.. އެކަމު. ވީ ކާންޓު.. ޔޫހާ ސަލާމަތެއް ނުކުރެވުނު. ނިޔާވެއްޖެ!" ޑޮކްޓަރަށް އެންމެފަހުން އުނދަގޫ ވެގެން ހިފައިލެވުނީ ޝަހުރުގެ ދެކޮނޑުގައެވެ.\n"ހިތްވަރު ކުރާތި!" ޑޮކްޓަރު އެހެން ބުނުމަށްފަހުގައި އައިސީޔޫގެ ތެރެއަށް ވަނެވެ. ޝަހުރަށް ހުރީ ރޯން ވެސް ނޭނގިފައެވެ. ލިބުނު ޚަބަރުން ހުއްޓުން އަރާފައެވެ. އެހެން ހުރެފައި ޝަހުރަށް ފެށުނީ ކުއްލިއަކަށް ރޯންށެވެ.\n"ނޫން! ނޫން! އެހެން ނުވާނެ! ޔޫހާ އަހަރެން ދޫކޮށްފައެއް ނުދާނެ.." ޝީލާގެ ގައިގައި ޝަހުރު ބައްދައިލީ ވަރަށް ބާރަށެވެ. ޝީލާ ވެސް ޝަހުރުގެ ގައިގައި ބައްދައިގެން ހުރެ ރޮމުން ދިޔައެވެ. ޝީލާގެ އަތުގެ އިނގިލިތަކުން ޝަހުރުގެ ބުރަކަށީގައި އަތް ކާއްތަމުން ދިޔައީ ޝަހުރުގެ މާފު ޝީލާއަށް ބޭނުންވާކަން އެނގޭ ޙާލުގައެވެ. ޝީލާއަކީ ބޮޑު ކުށްވެރިކަން އެނގޭ ޙާލުގައި ޝަހުރުގެ ގާތުގައި ހުންނަން ޝީލާއަށް ވަރަށް ދައްޗެވެ.\nމުޅި ގޭތެރެއިން ފެންނަނީ ހިމޭން ކަމެވެ. އެއްވެސް އަޑެއް ބަޑެއް ނީއްވެއެވެ. ޝަހުރު އޭނާގެ ކޮޓަރީގައި އެކަނިވެރިކަމާއެކުގައި އެނދުގައި އިށީންދެގެން އިނެވެ. ޔޫހާގެ މައިންބަފައިން އެމީހުންގެ ގޭގައި ތިބެ ރޮމުން ގިސްލަމުން ދިޔައިރު، ހުސްނާ އިނީ ސޯފާގައި ރޯލަރޯލައެވެ. ހުސްނާގެ ގާތުގައި މަންސޫރު ވެސް އިނެވެ.\nމުޅި ކޮޓަރީގެ ތެރެއިން ޝަހުރަށް ފެންނަމުން ދިޔައީ ޔޫހާގެ ހަނދާންތަކެވެ. އަދިވެސް ތަޅުންގަނޑުމަތީގައި ބޭސްތަކާއި ލިޔުންތައް އެހުރިގޮތަށް އެބަހުއްޓެވެ. އެއަށް ކަޅިއެއް ދެމުން، ވަށައިގެން މުޅި ކޮޓަރިއަށް ޝަހުރު ގެންދިޔައީ ބަލަމުންނެވެ. ލޮލުން ފައިބަމުންދާ ކަރުނަތައް ޝަހުރުގެ ދަތްދޮޅިން ތިކިތިކި ޖަހަމުންދާ އިރު، ޝަހުރުގެ ދާދި ގާތުގައި އޭނާގެ ލޯބިވާ ކޮއްކޮ ނެތުމަކީ ޝަހުރަށް ލިބޭ ބޮޑު އެކަނިވެރިކަމެވެ. ޝަހުރުގެ ޙަޔާތަށް އެތައް ކަމުން ވެގެން ދިޔައިރު ޒަކްވާން ނެތުމުން އެކަމުގެ ނަފުރަތު އަބަދުވެސް ޝަހުރުގެ އޮންނަނީ ލިވިޔާއަށެވެ. ކައިވެނީގެ ކަންތައްތަކަށް ތައްޔާރުވާން ވެގެން ޙަޤީޤަތުގައި އެއިން އެއްވެސް ކަމެއް ޒަކްވާނަށް ނޭނގެއެވެ. އެހެން ނޫނަސް، އޭނާގެ ޢާއިލާގެ އެއްވެސް ކަމެއް ބަލާ ވިސްނުމަކީ ޒަކްވާން ގަޔާވާ ކަމެއް ނޫނެވެ.\nއައު ފަތިހަކަށް ދުނިޔެ ހޭލި އިރުވެސް ޝަހުރު އިނީ ހަމައެހެންނެވެ. ޖަނާޒާގައި ފެނުނު ޔޫހާގެ ސޫރަ އަދިވެސް ޝަހުރު ކުރިމަތިން ހީވަނީ އޭނާއަށް ފެންނަ ހެންނެވެ. އެގޮތުގައި ޝަހުރު ގަނބުވެފައި ހުއްޓާ އޭނާއަށް ކުއްލިއަކަށް ފެނުނީ ކޮޓަރި ތެރޭގައި ވަޔާ އެކުގައި އެބުރެމުން ދިޔަ ކަރުދާސްކޮޅެކެވެ. އެ ކަރުދާސްކޮޅުގައި ވަނީ ޔޫހާގެ އަތު ލިޔުންކަން ޝަހުރަށް ޔަޤީންވުމާއެކުގައި އެނދުން ތެދުވެގެން ގޮސް ޝަހުރު އެ ކަރުދާސްކޮޅު ހުޅުވައިލިއެވެ.\n"ލޯބިވާ ފިިރިމީހާ. ޝަހުރު.." ކަރުދާސްކޮޅުގައި އެންމެ ފުރަތަމަ ލިޔެފައިވާ ލިޔުންކޮޅު ޝަހުރު ކިޔައިލުމާ އެކުގައި އޭނާގެ ހިތް އަވަސް ވިއެވެ. ލަސްކުރާކަށް ޝަހުރު ބޭނުމެއް ނުވިއެވެ. އަނެއްކާ ވެސް ކިޔަން ފެށިއެވެ.\n"އަހަރެންމީ އެއްވެސް އިރެއްގަ އަމިއްލަ އެދުން ބޮޑު މީހެއް ނޫން. އާނ! އަހަރެން ޝަހުރު ދެކެ ލޯބިވަން. އެކަމު އަހަރެން ގަދަބާރުން އެއްވެސް އިރެއްގަ ޝަހުރު ބޭނުމެއް ނޫން. އަހަރެން އެކަން އެގޮތަށް ކުރާކަށް ބޭނުމެއް ވެސް ނޫން. ލޯބިވާ ޝަހުރު! އަހަރެންނަށް ޝަހުރު ޑިޒާރވެއް ނޫން. ޝަހުރު ޑިޒާރވް ވަނީ ލިވިޔާއަށް. އެއީ ޝަހުރުގެ ޙަޤީޤީ ލޯބިވެރިޔަކީ.." އެހިސާބަށް ކިޔުނު އިރަށް ޝަހުރުގެ ހިތް އަވަސްވާން ފެށިއެވެ. މަޑުމަޑުން ފިޔަވަޅު ނެގެން ފެށުނީ ބޭއިޚުތިޔާރުގައެވެ.\n"އާނ! އަހަރެން ކިތަންމެ ޝަހުރު ދެކެ ލޯބިވިޔަސް، އަހަރެންނަށް ލިބިފަ އޮތީ ކުޑަ ދުވަސްކޮޅެއް. ހުރިހާ މެޑިކަލް ލިޔުމެއް ފެނެއްޖެ! ހުރިހާ ހިތްދަތިކަމެއް އެއްކޮށް އަހަރެންނަށް މެދުވެރިވީ. ލޯބިވާ ޝަހުރު. ލިވިޔާ ލޯބިވާ ވަރަށް އަހަރެންނަށް ޝަހުރު ދެކެ ލޯތްބެއް ނުވެވޭނެ. ލިވިޔާ އާއި ޝަހުރު ދުރުކުރީ ޝަހުރުގެ މަންމައާ ދޮންތަ. ރާވައިގެން. ލިވިޔާ ގާތުގަ ހުރީ ޝަހުރުގެ ދަރިއެއް.." ލިޔުން ކޮޅު ޝަހުރުގެ އަތުން ދޫވެގެން ދިޔައެވެ. އަނގަ ތަންމިނަށް ހުޅުވި، ލޮލުގެ ތެރެއަށް ކެކިގަތީ ބޮޑެތި ކަރުނަތިކިތަކެކެވެ.\n"ނޫން!" ވައި އަޑަކުން ޝަހުރުގެ ދުލުން ބޭރުވީ އެވަރަށެވެ. ޝަހުރަށް ޖެހިގަނެވުނީ އެނދަށެވެ. އަދި ފުންކޮށް ނޭވާލާން ފެށުނެވެ. ބޮލުގައި ދެއަތް ޖައްސައި ވާން ކޮށްލަމުން، ޝަހުރަށް ދެލޯ މަރައި ތަތްކޮށްލެވުނެވެ. ލިބުނު ބޮޑު ހިތްދަތި ކަމަކުންނެވެ.\nލިވިޔާގެ ގެ ވަނީ ވަރަށް ބޮޑަށް ޒީނަތްތެރިކޮށްފައެވެ. ލިވިޔާ އާއި ޒަކްވާންގެ ކައިވެންޏަށް ދައުވަތު ދީފައި ވަނީ ލިވިޔާގެ ޢާއިލާގެ މަދު ބަޔަކާ، ދެމީހުންގެ މަދު ރައްޓެހިން ތަކަކަށެވެ. ހަވީރުގައި ބާއްވަން ހަމަޖެހިފައިވާ ކައިވެނީގެ ވަލީމާއަށް ހެދިކާ ހަދަން އެގޭގައި މީހުން ތިއްބެވެ. ކުރެވެން އުޅޭ ކައިވެނިން އެންމެ އުފާވެފައި ތިބީ ޒަކްވާނާ ލިވިޔާއެވެ. އަދި ލިވިޔާގެ މައިންބަފައިން ވެސް ތިބީ ހެވި ދިލިފައެވެ.\nކަމުގެ ޙަޤީޤަތް އެނގުމުން، ޝަހުރުގެ ހިތަށް ވަރަށް ތަދުވެއްޖެއެވެ. ވަރަށް ބޮޑަށް ހިތުގައި ވޭން ހުރި ކޫރުމެއް ވެސް އަޅައިފިއެވެ. ޝަހުރު އެދިގެން ޝީލާ އެގެއަށް އައީ ސިއްރުންނެވެ. އެއީ ޝީލާއަށް އެގެއަށް ވަނުން މަނާ ކޮށްފައި އޮތުމުންނެވެ.\n"ވައި؟ ވައި؟" ޝީލާ ކޮޓަރިއަށް ވަނުމާ އެކުގައި ޝަހުރު ކޮށްލީ ހަމައެކަނި އެސުވާލެވެ. ޝީލާ ވަގުތުން ހުއްޓުންއެރިއެވެ.\n"ކީއްވެ އަހަރެންގެ ދިރިއުޅުން ހަލާކުކޮށްލީ؟" ޝަހުރުގެ ސުވާލު އޭނާ އިތުރަށް ފުރިހަމަ ކޮށްލިއެވެ. ޝަހުރުގެ މޫނުމަތިން އެއްވެސް ދިރުމެއް ނުފެނެއެވެ.\n"ޝަހުރު.. އަހަރެން.." ޝީލާއަށް ހުއްޓުން އެރިއެވެ.\n"އަހަރެން ބޭނުންވީ ބުނަން.. އެކަމު،" ޝީލާއަށް ވާހަކަދައްކަން އުނދަގޫ ވިއެވެ.\n"އެެއީ ތެދުތަ؟ ލިވިޔާގެ ކުށެއް ނެތް؟ ލިވިޔާއަށް ލިބުނީ އަހަރެންގެ ދަރިއެއް؟" ޝަހުރު އެހެން އަހައިލި އިރު އޭނާގެ އަޑު ވަރަށް ބޮޑަށް ތުރުތުރު އަޅައެވެ.\n"އާނ! ވަރަށް ބޮޑަށް ސޮރީ.. އެނގޭ މާފު ކުރަން އުނދަގޫ ވާނެކަން. އެކަމު، މިކަން ފަހުން ކުރީ މަންމަ. މީ ފަހުން މަންމަގެ ރޭވުން. އަހަރެން އެއްބާރުލުން ދިނިން.. ލިވިޔާގެ ކުށެއްނެތް. ލިވިޔާގެ ގާތުގައި ހުރީ ޝަހުރުގެ ދަރިއެއް.. ލިވިޔާ ކުރިކަމެއް ކުރީ މަންމަ ބުނެގެން. އެއީ ޝަހުރު ލިވިޔާއާ ދުރަށް ދިޔުމަށް.." ޝީލާ އެވާހަކަތައް ކިޔައިދިނީ ފަސޭހަކަމާ އެކުގައެއް ނޫނެވެ. ވަރަށް އުނދަގޫ އިޙްސާސެއް ޝީލާއަށް ކުރުވިއެވެ.\n"މާފޭ؟ ދުވަހަކުވެސް ނުކުރާނަން! ދުވަހަކުވެސް.. ތީ ލޭގެ ގުޅުން ހިނގާ ދޮންތަ އަހަރެންނަށް ދިން ހަދިޔާ. އިންސާނަކަށް މިއަށް ވުރެ ބޮޑު ދެރައެއް ދެވޭނެތަ؟ މަންމަ އާ ދޮންތަ ވެގެން އަހަރެންގެ ދިރިއުޅުން ހަލާކުކޮށްލީ، ހިތެއް ވެސް ނެތީތަ؟" ޝަހުރުގެ އަޑު ހީވީ ޗިސްޗިސް ވިހެންނެވެ. ލޮލުން ކަރުނަ ފައިބަމުން ދާއިރު ޝަހުރުގެ ދަތްދޮޅި ހިތާމައިގެ ވޭނުން ތުރުތުރު އަޅައެވެ.\n"މިތަނުން ދޭ! އަހަރެން ކުރިމަތިން ދޭ!" ޝަހުރުގެ އަޑު ބާރު ވުމާއެކުގައި ދުވެފައި ކަހަލަ ގޮތަކަށް ޝީލާ އެގެއިން ނުކުތީ މޫނުމަތީގައި އަތް އަޅައިގެން ރޮމުންނެެވެ.\nހަވީރުގެ މަރިޔާދު ވަގުތެވެ. ލިވިޔާގެ ގެއިން ފެންނަނީ އުފާވެރި ކަމެވެ. ކައިވެނީގެ މަޖިލީސް ފެށިގެން ކުރިއަށް ދަނީއެވެ. ކައިވެނީގެ ހެނދުމުގައި ލިވިޔާ އާއި ޒަކްވާން އިނީ ވަރަށް ހިތްހަމަ ޖެހިގެންނެވެ. އެތައް ދުވަހަކު ހިތުގައި އުފަންކުރި ލޯބި ހާސިލު ވާތީ ޒަކްވާނަށް ލިބިފައި ވަނީ އާދަޔާ ޚިލާފު އުފަލެކެވެ. އަނބި ޤަބޫލުކުރިކަން އިއުލާން ކުރަން ގާޒީ ބަލައިލީ ޒަކްވާނަށެވެ. ޒަކްވާން ހީނލަމުން ލިވިޔާއަށް ބަލައިލުމަށްފަހު އަނގަ ހުޅުވައިލިއެވެ.\n"އަނބި ޤަ.." ޒަކްވާނަށް ބުނެވުނީ އެވަރަށެވެ. ކުއްލިއަކަށް ގޭގެ ދޮރު ހުޅުވުމާއެކުގައި އެންމެންނަށް އެއްކޮށް ބަލައިލެވުނީ ދޮރަށެވެ.\n"ޝަހުރު.." ލިވިޔާއަށް ކުއްލިއަކަށް ކޮޅަށް ތެދުވެވުނެވެ. (ނުނިމޭ)


Golf Boalha Akun Jehi Anhenege Loa Adhirivejje - Vaguthu\nގޮލްފް ބޯޅައަކުން ޖެހި އަންހެނެއްގެ ލޯ އަނދިރި ވެއްޖެ\nގޮލްފް މެޗެއް ބަލަންދިޔަ އަންހެނެއްގެ ލޮލުގައި ގޮލްފް ބޯޅައަކުން ޖެހި ލޯ އަނދިރި ވެއްޖެއެވެ.\nފްރާންސްގައި ހިނގި މިހާދިސާގައި އުމުރުން 49 އަހަރުގެ ކޮރިން ރެމަންޑޭ، ގެ ކަނާތު ލޯ މަތީގައި ބާރު ސްޕީޑުގައި އައި ގޮލްފް ބޯޅައަކުން ޖެހި ލޯ އަނދިރިވި އިރު މި ބޯޅަވަނީ އޭނާގެ ލޮލުގެ ތެރެއަށް ވަދެފައެވެ.\nމި ހާދިސާ ހިނގުމާ އެކު، ކޮރިން ބިން މައްޗަށް ވެއްޓި ލޮލުން ލޭ ވެސް އައެވެ. އަދި ވަގުތުން ފަރުވޭ ދޭން ހޮސްޕިޓަލަށް ގެންދިޔަ އެވެ. މީގެ އިތުރުން އޭނާގެ ލޮލުގެ ތެރެއަށް ބޯޅަ އިތުރަށް ވަން ނަމަ ފުރާނަ އަށް ވެސް ނުރައްކާވޭނެ ކަމަށް ޑޮކްޓަރުން ވަނީ ބުނެފައެވެ.\nމުބާރާތަކީ އިނގިރޭސިވިލާތުގެ ކުރީގެ ގޮލްފް ތަރި ސެމްއެލް ރައިޑާގެ ނަމުގައި ބާއްވާ މުބާރާތެކެވެ. ކޮރިން އާއި އޭނާގެ ފިރިމީހާ ރަފައޭލް މިހާރު ވަނީ މި މުބާރަތް އިންތިޒާމުކުރާ ފަރާތްތަކާއި ދެކޮޅަށް ދައުވާ ވެސް ކުރަން ނިންމައިފަ އެވެ.\nކޮރިން ބުނި ގޮތުގައި މުބާރާތް އިންތިޒާމު ކުރާ ފަރާތްތަކާއި ދެކޮޅަށް ދައުވާކުރަން ނިންމި ސަބަބަކީ މިފަދަ ހާދިސާއެއް ތަކުރާރުވެ، އެހެން މީހަކަށް މިވަރުގެ ހިތްދަތި ކަމެއް ކުރިމަތިވާން ބޭނުން ނުވާތީ އެވެ.\nމި ހާދިސާއަށް ފަހު ބައެއް މީޑިއާތަކަށް މައުލޫމާތު ދެމުން ކޮރިން ބުނި ގޮތުގައި މިއީ މުބާރާތް ބަލަންދާ މީހުންގެ ސަލާމަތީ ކަންކަމާ ދޭތެރޭ އިހުމާލުވުމުގެ ސަބަބުން ދިމާވި ހާދިސާއެކެވެ.


ނިރު ކޮލަމް: އަޅުވެރިއެއްގެ ހަޔާތުން ދުވަހެއް – Dhen.mv\nމުޙައްމަދު ބުޝްރީ ނިރު May 25, 2021 - 7:11 pm\n(ތިން ބައިގެ ތެރެއިން ފުރަތަމަ ބައި: މައްރިބު ނަމާދުން ފެށިގެން ނިދުމާހަމައަށް)\nމުސްލިމުންގެ ދުވަސް ފެށެނީ އިރު އޮއްސޭ ހިސާބުން:\nއިސްލާމީ ހިޖްރީ ކަލަންޑަރުގައި ދުވަސް ފެށެނީ އިރުއަރާ ހިސާބަކުން ނޫނެވެ. އަދި މެންދަމު 12 ޖަހާ އިރަކު ވެސް ނޫނެވެ. އިސްލާމީ ކަލަންޑަރުގައި ދުވަސް ފެށެނީ އިރުއޮއްސޭ ހިސާބުންނެވެ. މައްރިބް ނަމާދުގަޑި ޖެހުމާ އެކުގައެވެ. މިއީ ބައެއް މީހުންނަށް އަދިވެސް ނޭނގޭ ކަމެކެވެ. މުސްލިމުންނަށް ހަޤީގަތުގައި ދުވަސް ފެށެނީ މައްރިބް ގަޑިޖެހުމާ އެކުގައެވެ. ދުވަހަކީ ހުކުރު ދުވަހުގެ އެންމެ ފަހު ވަގުތުކޮޅެވެ. މައްރިބް ނަމާދަށް އެއްގަޑި އިރަށް ވެއްޖެއެވެ. މިއީ، ބުނެވޭ ގޮތުގައި، ދުއާ އިޖާބަ ކުރެއްވޭ، ވަރަށް މާތް ވަގުތުކޮޅެކެވެ.\nހުކުރުދުވަހުގައިވާ ދުއާ އިޖާބަ ކުރައްވާ ހާއްސަ ވަގުތުކޮޅު:\nއަބޫ ހުރައިރާ ރިވާ ކުރެއްވި ކަމަށް ސަޙީހް މުސްލިމް އަދި ސަޙީހް ބުޙާރީގައި ބަޔާން ކުރައްވާފައި ވެއެވެ: އަބުލް ޤާސިމް (ރަސޫލުﷲ (ﷺ)) ހަދީސް ކުރެއްވިއެވެ، ހުކުރު ދުވަހުގައި ސާއަތެއް (ގަޑިއެއްގެ އިރު) ވެއެވެ، މުސްލިމަކު އެވަގުތުގައި ދުއާކޮށް ﷲއަށް ރަނގަޅު ކަމަކަށް އެދި ދަންނަވައިފި ނަމަ ﷲ އެމީހަކަށް އެކަމެއް ފުއްދަވައި ދެއްވާނެއެވެ. މާނައަކީ ހުކުރު ދުވަހުގެ އެ ސާއަތުގައި ކުރެވޭ ދުއާ ﷲ އިޖާބަ ކުރައްވާނެއެވެ. ސުވާލަކީ އެ ސާއަތަކީ ހުކުރު ދުވަހުގެ ކޮން ވަގުތެއް ތޯއެވެ؟ އިލްމުވެރީންގެ މެދުގައި މިއީ ހުކުރު ދުވަހުގެ ކޮން ވަގުތެއްކަމާ މެދު ޚިލާފް ހުރިކަމުގައި ވިއަސް ގިނަ އިލްމު ވެރީން އެއްބަސްވެ ވަޑައިގަންނަވާ ގޮތުގައި އެ ސާއަތަކީ އަސުރުނަމާދުގެ ފަހުން މައްރިބްގެ ކުރީގައި ވާ ސާއަތެކެވެ. މިއީ އިމާމް އަހްމަދުއާއި އަބޫ ހުރައިރާގެ ރައުޔެވެ.\nހަވީރު ފަހަކުން ފެށިގެން މައްރިބް ނަމާދުގަޑި ޖެހެންދެން ޒިކުރު ކުރުމާއި،ޤުރުއާން ކިޔެވުމާއި، ދުއާ ކުރުމުގައި ހޭދަކުރީމެވެ. ﷲ އަހުރެންގެ ދުއާ އިޖާބަ ކުރައްވާށިއެވެ!\nވުޟޫއާއި ވުޟޫ ދުއާގެ މާތްކަން:\nއެއަށް ފަހު ވުޟޫކޮށް ވުޟޫ ދުއާ ކީމެވެ. ރަސޫލުﷲ (ﷺ) ހަދީސް ކުރެއްވި ކަމަށް އިމާމް މުސްލިމް ލިއުއްވާފައިވާ ހަދީސެއްގެ މާނައިގައި ވެއެވެ: ތިޔަބައި މީހުންގެ ތެރެއިން މީހަކު ވުޟޫ ފުރިހަމަ ގޮތުގައި ކޮށް (ސުންނަތުގައި ވާރިދު ވެފައިވާ ފަދައިން) ވުޟޫ ދުއާ ކިޔައިފިނަމަ ސުވަރުގޭގެ އަށް ދޮރުކޮޅު އެމީހަކަށް ޓަކައި ހުޅުވޭ ހުއްޓެވެ، އަދި އޭނާ ހިތްއެދޭ ދޮރުކޮޅަކުން އޭނާ ސުވަރުގެ ވަންނަ ހުއްޓެވެ.\nމިސްކިތަށް ހިނގާފައި ދިއުމުގެ މާތްކަން:\nވުޟޫއާއި ވުޟޫ ދުއާއަށް ފަހު ﷲ ގެ އިސްމުފުޅު ކިޔައި ،މިސްކިތަށް ދާން،ގެއިން ނިކުތީމެވެ. ރަނގަޅު ކޮންމެ ކަމެއް ފެށުމުގައި ﷲ ގެ އިސްމުފުޅުން ފެށުމަކީ އެކަމެއްގައި ބަރަކާތް ލެއްވިގެން ދާނެ ކަމެކެވެ. މިސްކިތަށް ދާން ހިނގައިގަތީމެވެ. އިމާމް މުސްލިމްގެ ހަދީސެއްގެ މާނަައިގައި ވެއެވެ: ރަސޫލުﷲ (ﷺ) ހަދީސް ކުރެއްވިއެވެ: އެންމެ ގިނަ ހެޔޮކަން ލިބޭނެ ބަޔަކީ ނަމަދަށް ދިމުމުގައި އެންމެ ދުރަށް ހިނގާ މީހުންނެވެ. އެހެން ކަމުން މިސްކިތަށް، ނަމާދަށް ދާން އެންމެ އެދެވިގެން ވަނީ ހިނގާފައެވެ. އެފިޔަވަޅުތަކުން ވެސް އަޖުރު (ސަވާބު) ލިބިގަތުމަށްޓަކައެވެ.\nމިސްކިތަށް ދެވިއްޖެއެވެ. އެއާ އެކު މައްރިބް ނަމާދަށް އިމާމް މީހާ ބަންގި ގޮވުމުން އިމާމް މީހާއާ އެކު ބަންގީގެ ލަފްޒުތައް ކިޔަންފެށީމެވެ.ރަސޫލުﷲ (ﷺ) ހަދީސް ކުރެއްވި ބަސްފުޅެއްގެ މާނައިގައިވެއެވެ: އިމާމް މީހާ ބަންގި ގޮވާ އަޑު އިވިއްޖެ ނަމަ އޭނާ ކިޔާ އެއްޗެއް ކިޔާށެވެ. (ބުހާރީ / މުސްލިމް). މިއީ ވަރަށް އާދައިގެ ކަމެއްގެ ގޮތުގައި ގިނަ މީހުން ނަގާ ކަމެކެވެ. ވަރަށް ކުޑަ ވަގުތު ކޮޅަކުން ވަރަށް ގިނަ ހެޔޮކަން ލިބޭނެ ކަމެކެވެ. މީހަކާ ވާހަކަ ދެއްކުމަށް ނުވަތަ އެއްވެސް ކަމެއް ނުކޮށް އިނުމުގައި އެވަގުތު ކޮޅު ހޭދަކޮށްލުމުގެ ބަދަލުގައި އިމާމް މީހާއާ އެކުގައި ބަންގީގެ ފަހަރަކު ކަލިމައެއް ރިޕީޓް ކޮށްލާށެވެ. އިމާމް ތިރްމިޒީގެ ހަދީސެއްގައި ވެއެވެ: ބަންގިއާއި އިޤާމާ (ގަމަތް ދިނުމާއި) ދެމެދު ކުރެވޭ ދުއާ އަނބުރައި ރައްދު ނުކުރެވޭނެއެވެ. އެހެން ކަމުން (އެގަޑީގައި) ދުއާ ކުރާށެވެ.\nމައްރިބުން އިޝާއަށް އިއުތިކާފްގައި އިނުން:\nއެއަށް ފަހު މަޣްރިބް ނަމާދުގެ ތިން ރަކްއަތް ކޮށްނިމިގެން ރަވާތިބް ސުންނަތުގެ ދެރަކްއަތް ކުރުމަށް ފަހު އިޝާނަމާދު ވަގުތު ޖެހެންދެން މިސްކިތުގައި އިއުތިކާފަށް މަޑުކޮށްލީމެވެ. އަރަބި ބަހުގައި އިއުތިކާފްގެ މާނައަކީ، މަދުވިއަސް ގިނަވިއަސް، ވަގުތުކޮޅަކަށް މަޑުކޮށްލުމެވެ. ބައެއް މީހުންނަށް ޤަބޫލު ކުރެވިފައި އޮންނަަނީ އިއުތިކާފަކީ ހަމައެކަނި ރަމަޟާން މަހު ގިނަދުވަސްތަކަކަށް މިސްކިތުގައި މަޑުކުރުމެވެ. ނަމަވެސް އިމާމްއަހްމަދު އިބްނު ހަންބަލް ފަދަ ގިނަ އިލްމުވެރީންގެ ރައުޔުގައި (އިއުތިކާފަށް ނިޔަތް ގަނެގެން) މިސްކިތުގައި މަޑުކުރާ ކިތަންމެ ކުޑަ ވަގުތުކޮޅަކީ ވެސް އިއުތިކާފެވެ. މިސްކިތުގައި އިއުތިކާފަށް މަޑުކުރުމަކީ ﷲ އާއި އެކަލާނގެ އަޅާއާ ކުއްތަން ކުރުވާ އަޅުކަމެކެވެ.\nސަލާމް ކުރުމުގެ މާތްކަން:\nއިޝާ ނަމާދުގެ ވަގުތު ޖެހުމުން އިޝާގެ ހަތަރު ރަކްއަތް ކޮށް އޭގެ ފަހުގައި ރަވާތިބު ސުންނަތުގެ ދެރަކްއަތް ކުރީމެވެ. އެއަށް ފަހު ވިތުރިއެއް ނުކުރަމެވެ. ސަބަބަކީ ތަހައްޖުދު (ދަމު) ނަމާދު ކުރާމީހާއަށް އެންމެ ރަގަޅު ގޮތަކީ ދަމުނަމާދަށް ފަހު ވިތުރި ކުރުން ކަމުގައި ވާތީއެވެ. އިޝާނަމަދަށް ފަހު ހިނގާފައި ގެއަށް ދިޔައީމެވެ. އަދި މިސްކިތުންނާއި މަގުމަތީން ދިމާވި ރަހްމަތްތެރީންނަށް ٱلسَّلَامُ عَلَيْكُمْ وَرَحْمَةُ ٱللَّٰهِ وَبَرَكَاتُهُއިން ސަލާމް ކުރީމެވެ. އިމާމް ބުހާރީގެ ހަދީސެއްގައި ވެއެވެ. އިސްލާމް ދީނުގައި އެންމެ ރަނގަޅުކަމަކީ ކޮބައިތޯ ސުވާލު ދެންނެވުނެވެ، ރަސޫލުﷲ (ﷺ) ހަދީސް ކުރެއްވި އެވެ. އެހެން މީހުނަށް ކާން ދިނުމާއި، ދަންނަ އަދި ނުދަންނަ މީހުންނަށް ސަލާމް ގޮވުމެވެ. އަދި އަބޫ ހުރައިރާ ރިވާ ކުރެއްވި ކަމަށް އިމާމް ނަސާއީގެ ހަދީސެއްގައި ވެއެވެ. ރަސޫލުﷲ (ﷺ) ހަދީސް ކުރެއްވި ހަދީސެއްގެ މާނައިގައި ވެއެވެ. ٱلسَّلَامُ عَلَيْكُمْ މިފަދައިން ކިޔައި ސަލާމް ކޮށްފި މީހަކަށް 10 ހެޔޮކަން ވެއެވެ. އަދި ٱلسَّلَامُ عَلَيْكُمْ وَرَحْمَةُ މިފަދައިން ކިޔައި ސަލާމް ކޮށްފި މީހަކަށް 20 ހެޔޮކަން ވެއެވެ. އަދި ٱلسَّلَامُ عَلَيْكُمْوَرَحْمَةُ ٱللَّٰهِ وَبَرَكَاتُهُ މިފަދައިން ކިޔައި ސަލާމް ކޮށްފި މީހަކަށް 30 ހެޔޮކަން ވެއެވެ. އެހެންކަމުން ގިނަގިނައިން ސަލާމް ކުރާ މީހުންނަކީ އެވެނި ޤައުމެއްގެ މީހުންނޭ ބުނެ މަލާމާތް ކުރުމުގެ ބަދަލުގައި ސަލާމް ގިނަ ކުރުމަކީ ގިނަގުނަ ސަވާބު ލިބޭ، ނުހަނު ހެޔޮކަން ބޮޑުވެގެންވާ އަޅުކަމެކެވެ.\nގެއަށް ވަންނަމުން އާއިލާއަށް ސަލާމް ގޮވުމުގެ މާތްކަން\nގެއަށް ގޮސް ﷲ ގެ އިސްމުފުޅު ކިޔައި ގެއަށް ވަނީމެވެ. ހަމައެއާ އެކު ގެއަށް ވަންނަމުން (ގޭގައި މީހުން ތިއްބަސް އަދި ނެތަސް) ٱلسَّلَامُ عَلَيْكُمْوَرَحْمَةُ ٱللَّٰهِ وَبَرَكَاتُهُ ކިޔައި ސަލާމް ގޮވައިލީމެވެ. މިއީ މުސްތަހަބް ނުވަތަ އެދެވިގެންވާ ހެޔޮކަމެކެވެ. ސިލްސިލާ އައްސަހީހާގައި އަލް އަލްބާނީ ލިއުއްވާފައި ވެއެވެ. ރަސޫލުﷲ (ﷺ) ހަދީސް ކުރެއްވި ހަދީސެއްގެ މާނައިގައި ވެއެވެ. މީހަކު އޭނަގެ ގެއަށް ވަންނައިރު (ސުންނަތުގައި ވާރިދު ވެފައިވާ ދުއާއެއް ކިއުމަށް ފަހު) އޭނާގެ އާއިލާއަށް ސަލާމް ގޮވައިލާށެވެ. އަނަސް އިބްނު މާލިކް ރިވާ ކުރެއްވި ކަމަށް އިމާމް ތިރުމީޒީގެ ހަދީސެއްގައި ވެއެވެ. ރަސޫލުﷲ (ﷺ) ހަދީސް ކުރެއްވި ހަދީސެއްގެ މާނައިގައި ވެއެވެ. ތިބާ ތިބާގެ އާއިލާތިބި ތަނަށް ވަދެ ސަލާމް ގޮވާލުމުން އެއީ ތިބާ އަށާއި އާއިލާއަށް ހުރި ބަރަކާތެކެވެ. އެހެން ކަމުން މިސްކިތަށް ވިއަސް އަދި އެހެން ތަނަކަށް ވިއަސް ބޭރަށް ގޮސްފައި އެނބުރި ގެއަށް ވަންނަމުން ٱلسَّلَامُ عَلَيْكُمْوَرَحْمَةُ ٱللَّٰهِ وَبَرَكَاتُهُ ކިޔައި ގޭގެ އަހުލުވެރީންނަށް ސަލާމް ކުރުމަށް ފަހު ގެއަށް ވަންނާށެވެ.\nކާން ފެށުމުގެ ކުރީން بسم الله ކިއުން:\nއީޝާ ނަމާދަށް ފަހު ގެއަށްގޮސް އާއިލާއާ އެކު ވަގުތު ކޮޅެއް ހޭދަކުރުމަށް ފަހު އާއިލާގެ އެންމެން އެކުގައި ކާން އެރީމެވެ. އަދި بسم اللهގެ ބަރަކާތުން ކާން ފެށީމެވެ. އިމާމް ތިރުމީޒީގެ ހަދީސެއްގައި ވެއެވެ. ރަސޫލުﷲ (ﷺ) ގެ ހަދީސެއްގެ މާނައިގައި ވެއެވެ: ތިޔަބައި މީހުންގެ ތެރެއިން މީހަކު ކާއެއްޗެއް ކާކަމުގައި ވަނީ ނަމަ އޭނާ بسم الله ކިޔާހުށީ ކަމެވެ. އަދި ފެށުމުގައި އެކަން ހަނދާން ނެތިއްޖެ ނަމަ بِسْمِ اللهِ فِي أَوَّلِهِ وَآخِرِهِ، މިފަދައިން ކިޔާށެވެ.\nނިދުމުގެ ކުރީން ވުޟޫ ކުރުމުގެ ސުންނަތް:\nރޭގަނޑުގެ ކެއުމަށް ފަހު ލަސްވެގެން 10.00 ޖަހާއިރު ނިދުން ރަނގަޅެވެ. ދަމު ނަމާދަށް3ޖަހާއިރު ހޭލުމުގެ ނިޔަތުގައެވެ. ނިދަން އޮށޯތުމުގެ ކުރީން ވުޟޫކުރުމަކީ އެދެވިގެންވާ، މުސްތަހަބް ކަމެކެވެ. ބުހާރީ އަދި މުސްލިމް ގެ ހަދީސެއްގައި ވެއެވެ. ރަސޫލުﷲ (ﷺ) ގެ ހަދީސެއްގެ މާނައިގައި ވެއެވެ: ތިބާ ނިދަން އަރާއިރު، ނަމާދަށް ވުޟޫކުރާ ފަދައިން ވުޟޫ ކުރާށެވެ. މިއީ ހެޔޮކަން ބޮޑުވެގެންވާ ސުންނަތެކެވެ.\nނިދުމުގެ ކުރިން ޒިކުރު ކިއުމާއި ދުއާ ކުރުމުގެ ސުންނަތް:\nނިދަން ވުޟޫކޮށްގެން އެނދަށް އެރުމުގެ ކުރީން އެނދު ފޮޅައިލަމެވެ. ބުހާރީ އަދި މުސްލިމްގައި ވެއެވެ، އަބޫ ހުރައިރާ ރިވާ ކުރެއްވިއެވެ. ރަސޫލުﷲ (ﷺ) ގެ ހަދީސެއްގެ މާނައިގައި ވެއެވެ: ތިޔަބައި މީހުންގެ ތެރެއިން މީހަކު ނިދަން އެނދަށް އަރާނަމަ އެނދު ފޮޅައިލާށެވެ. އެހެނީ އޭނާ ނެތީސް އެނދަށް އެރީ ކޮން އެއްޗެއް ކަމެއް އޭނައަކަށް ނޭގޭނެއެވެ. އަދި އެއަށް ފަހު މިފަދައިން ކިޔާށެވެ.\nبِاسْمِكَ رَبِّ وَضَعْتُ جَنْبِي وَبِكَ أَرْفَعُهُ إِنْ أَمْسَكْتَ نَفْسِي فَارْحَمْهَاوَإِنْ أَرْسَلْتَهَا فَاحْفَظْهَا بِمَا تَحْفَظُ بِهِ عِبَادَكَ الصَّالِحِي\n(މާނައީ: ﷲ ގެ އިސްމުފުޅު ނަންގެނެވުމާއި އެކު މިއަޅާ އޮށޯންނަމެވެ. އަދި ﷲ ގެ އިސްމުފުޅު ނަންގެނެވުމާ އެކު މިއަޅާ ހެނދުނު ތެދުވަމެވެ. މިއަޅާގެ ފުރާނަ (ނިދުމުގެ ތެރޭގައި) ﷲ ގެންދަވައިފި ނަމަ އެފުރާނަ އަށް ރަހްމަތް ލައްވާދޭވެ. އަދި އެފުރާނަ (ނިދުމަށް ފަހު) އަނބުރާ އިއާދަ ކުރައްވައިފި ނަމަ، އިބަ ﷲ ގެ ސޯލިހު އަޅުން ރައްކާތެރި ކުރައްވާ ފަދައިން (މިއަޅާގެ ފުރާނަ) ރައްކައުތެރި ކުރައްވާދޭވެ).\nއެއަށް ފަހު سبحان الله 33 ފަހަރު، الحمد لله 33 ފަހަރު، އަދި الله أكبر34 ފަހަރު (ޖުމަލް 100 ފަހަރު) ކިޔަމެވެ.\nބުހާރީ އަދި މުސްލިމް ގައި ވެއެވެ، އަލީ އިބްނު އަބީ ތާލިބް ރިވާ ކުރެއްވި އެވެ. ފާތުމަތުގެ ފާނު ރަސޫލުﷲ (ﷺ) އަރިހަށް ވަޑައިގެން ގޭގައި ގެންގުޅޭނެ ޙާދިމަކު ހޯދަން ދެންނެވިއެވެ. އެހިނދު ރަސޫލުﷲ (ﷺ) ހަދީސް ކުރެެއްވި ހަދީސެއްގެ މާނާގައި ވެއެވެ: އެއަށްވުރެ (ގެންގުޅޭނެ ޙާދިމަކު ލިބުމަށް ވުރެ) ކަމަނާ އަށް ރަނގަޅު ކަމެއް ބުނެ ދެއްވާނަމެވެ. އެއީ ނިދަން އޮށޯވެވަޑައިގަތުމާއި އެކު سبحان الله 33 ފަހަރު، الحمد لله 33 ފަހަރު، އަދި الله أكبر 34 ފަހަރު ވިދާޅުވާށެވެ.\nމަތީގައިވާ ހަދީސްގައި ވާފަދައިން ޒިކުރުތައް ކިއުމަށްފަހު ކީރިތި ޤުރުއާނުގެ އެންމެ ފަހު ތިން ސޫރަތް ކިޔަވަމެވެ.\nސަހީހް ބުހާރީގައި ވެއެވެ، އައިޝަތުގެފާނު ރިވާ ކުރެއްވި ހަދީސެއްގެ މާނައިގައި ވެއެވެ. ރަސޫލުﷲ (ﷺ) އަވަހާރަފުޅު ލައްޕަވަން އޮށޯވެވަޑައިގެން ކޮންމެ ރެއަކު އިޚްލާސް، ފަލަޤް، ނާސް، މި3ސޫރަތް ކޮންމެ ސޫރަތެއް3ފަހަރު ވިދާޅުވެ، ދެއަތްޕުޅަށް ފުމެލެއްވުމަށް ފަހު، އިސްތަށިފުޅާއި މޫނުފުޅުން ފެށިގެން، ގައިކޮޅުގައި އަތްޕުޅު ފިރުމާލައްވައެވެ.\nމިސޫރަތްތައް ކިޔެވުމަށް ފަހު ކީރިތި ޤުރުއާނުގެ ބަޤަރާ ސޫރަތުގައިވާ އާޔަތުލް ކުރުސީ ކިޔަމެވެ.\nސަހީހް ބުޚާރީގައިވާ، އަބޫ ހުރައިރާ ރިވާ ކުރެއްވި މަޝްހޫރު ހަދީސްގައިވެއެވެ. ރަސޫލުﷲ (ﷺ) ހަދީސެއްގެ މާނައިއި ވެއެވެ: ނިދަން އޮށޯންނަމުން އާޔަތުލް ކުރުސީ ކިޔާށެވެ. އެއިރުން ހެނދުނު ވާންދެން އެމީހަކު ވާހުށީ ﷲ ގެ ރައްކައުތެރިކަމުގެ ދަށުގައެވެ، އަދި އެއްވެސް ޝައިތާނެއް އެމީހަކާ ކައިރި ނުވާ ހުއްޓެވެ.\nއެއަށް ފަހު ނިދުމުގެ ކުރީން އެންމެ ފަހު ޒިކުރު ނުވަތަ ދުއާގެ ގޮތުގައި، ބަޤަރާ ސޫރަތުގެ އެންމެ ފަހު ދެއާޔަތް ކިޔެވީމެވެ.\nބުޚާރީ އަދި މުސްލިމްގައި ވެއެވެ، އަބޫ މަސްއޫދު ރިވާ ކުރެއްވިއެވެ. ރަސޫލުﷲ (ﷺ) ގެ ހަދީސެއްގެ މާނައިގައި ވެއެވެ: ކޮންމެ ރެއަކު ސޫރަތުލް ބަޤަރާގެ ފަހު ދެއާޔަތް ކިޔަވައިފި މީހަކަށް އެ ދެ އާޔަތް ފުދެއެވެ. ބައެއް އިލްމު ވެރީން ވިދާޅުވާ ގޮތުގައި އެ ދެ އާޔަތް އެމީހަކަށް ފުދެއެވެ އޮތް ބަހުގެ މާނައަކީ އެދެއާޔަތް ކިޔެވުމުގެ ސަބަބުން ﷲ އެމީހަކަށް ރައްކާތެރިކަން އެ ރެއަކު ދެއްވަވާނެ ވާހަކައެވެ. އަނެއްބައި އިިލްމުވެރީން ވިދާޅުވާ ގޮތުގައި އެބަހުގެ މާނައަކީ ރޭގަނޑު އެދެއާޔަތް ކިޔެވުމުން އެމީހަކަށް ރޭއަޅުކަން ކުރުމުގެ ދަރުމަ ﷲ ދެއްވަވައެވެ.\nނިދާ ވަގުތުގެ ޒިކުރުތަކާއި ދުއާތަކަށް ފަހު ރަސޫލުﷲ (ﷺ) ގެ ސުންނަތުގައި ވާ ފަދައިން ކެއުމާއި ބުއިމަށް ބޭނުން ކުރާ ކަންވާރުތަކުގައި މަތި ޖަހައި، ނިދުމުގެ ކުރިން ކިއުމަށް ސުންނަތް ވެގެންވާ، بِاسْمِكَ اللَّهُمَّأَمُوتُ وَأَحْيَا، މިފަދައިން ކިޔައި، ކަނައަތް ފަރާތަށް އެނބުރި އޮވެ ނިދީމެވެ.\n( ތިން ބަޔަށް ބެހިގެންވާ މި ލިއުމުގެ ފުރަތަމަ ބައި މިހިސާބުން ނިމުނީ އެވެ. ދެވަނަ ބައިގައި أَن يَشَاءَ اللَّهُ ގެނެސް ދޭނީ ދަމު ނަމާދަށް ހޭލާ ހިސާބުން ފެށިގެން ހެނދުނާ ހަމައަށެވެ. وما توفيقي الا بالله.\nއެންމެނަކު އަބަދަކު ރައީސް ނަޝީދު ވިދާޅުވާހާ ގޮތެއް ނުހަދާނެ!\nރައީސް ޞާލިޙް ގެ ހާރިޖީ ސިޔާސަތު، ދުނިޔޭން ގަބޫލު ކޮށްފައިވާކަން ހާމަވެގެން ގޮސްފި: ފޮރިން މިނިސްޓަރ\nތިނަދޫން އިތުރު 17 މީހުން ކޮވިޑް-19 އަށް ފައްސިވެއްޖެ\nކޮވިޑް-19: މިއަދު ރާއްޖެއިން ފައްސިވީ އިތުރު 552 މީހުން\nދުރުގާވުން ހިތް ނޭދޭ! (ހަވަނަ ބައި)


Shakkeh Neiy, Dhivehibahakee Asarugadha Ehaame Foni Baheh.\nޝައްކެއްނެތް، ދިވެހިބަހަކީ އަސަރުގަދަ އަދި އެހާމެ ފޮނި ބަހެއް!\nއަހުމަދިއްޔާ ސުކޫލުގެ ދަރިވަރުންތަކެއް ސަޤާފީ ހެދުމުގައި. | ފޮޓޯ: ފޭސްބުކް\nއަސަރަކާ އަދި ފޮނިކަމެއް، އެކި ބަސްބަހުން ހަމަ ފެނުނަކަސް އަސަރުގަދަ އަދި އެއްމެ ފޮނި، ބަހަކީ މަށަށް މިދިވެހިބަހޭ.\nމިއީ ޙާއްސަކޮށް ކޮއްމެ މާދަރީ ބަހެއްގެ ދުވަހަކު ވެސް އިވޭ ބައިތެކެވެ. އަލްމަރްހޫމް މުހައްމަދު އަމީން ހައްދަވާފައިވާ ޖޯޝީ ޅެން ބައިތެކެވެ.\nއާއެކެވެ. މިބައިތުގައި ބުނާ ފަދައިން ދިވެހިބަހަކީ އަސަރުގަދަ އަދި އެހާމެ ފޮނި ބަހެކެވެ. ސިންގަޅަ ނުވަތަ މަލަޔާޅަމް ބަހާ ވައްތަރު ބަހަކަށް ވިޔަސް ދިވެހިބަސް އަޑުއަހަން މާ ހިތްގައިމެވެ. މިއީ ހަގީގަތެވެ. ނޫންތޯއެވެ؟\nރާއްޖޭގަ ހުރިހާ ކަންކޮޅެއްގައި ވެސް ލިޔެވޭ އަކުރު އެއްގޮތެވެ. ލިޔާނީ ތާނައިންނެވެ. މީގެ އަށްސަތޭކަ ވަރަކަށް އަހަރުގެ ކުރީގައި ލިޔެ އުޅުނު އަކުރަކީ އެވޭލާ އަކުރު ނުވަތަ ދިވެސް އަކުރު ކަމުގައި ވިޔަސް މިއަދު އެއަކުރުތަކުން ލިޔާ ބަޔަކު ނޫޅެއެވެ. އެނގެނީވެސް މަދު ބަޔަކަށްމެއެވެ.\nއެހެންނަމަވެސް މިއަދު ތާނައިން ލިޔެފައިވާ ލިއުމެއް ކިޔަން ނޭނގޭނެ މީހަކު ހުންނާނެ ކަމަކަށް ނުބެލެވެއެވެ. އަދި ލެޓިނުން ހުންނަ ދިވެހި ބަހަށްވެސް އެންމެންހެން ފަރިތައެވެ. ދިވެހިބަހަކީ ދިވެހި ޤައުމިއްޔަތުގެ އެއް އަސާސެވެ.\nއެހެންކަމުން، ދިވެހި މާދަރީބަސް ހަމަ މިގޮތުގައި ކުރިއަށް އޮތް ޖީލުތަކަށް ދެމިގެން ގެންދިއުމަކީ އަހަރެމެންގެ ޤައުމީ އަދި ފަރުދީ ވާޖިބަކަށް މިވަނީ ވެފައެވެ.


Instagram gai Aishwarya ah faadu kiyaa meehuna eyna rahdhu dheefi\nލުއި ޚަބަރު - އައިޝްވާރްޔާ ރާއި ބައްޗަން\nއިންސްޓަރ ގްރާމްގައި އައިޝްވާރްޔާ އަށް ފާޑުކިޔާ މީހުންނަށް އޭނާ ރައްދު ދީފި\nއިންސްޓަރގްރާމްގައި ހަރަކާތްތެރިވާން ފެށީ މެއި 2018 ގައި\nއޭޝްބުނީ އިންސްޓަރގްރާމްގައި ހުންނާނީ އޭނާގެ އަމިއްލަ ފޮޓޯތައް ކަމަށް\nކ. މާލެ6އޯގަސްޓު 2018 | ހޯމަ 13:55 2,146\nމިސް ވޯލްޑް އަދި ބޮލީވުޑްގެ މަޝްހޫރު ބަތަލާ އައިޝްވާރްޔާ ރާއި ބައްޗަން - ރާއްޖެއެމްވީ\nމިސް ވޯލްޑް އަދި ބޮލީވުޑްގެ މަޝްހޫރު ބަތަލާ އައިޝްވާރްޔާ ރާއި ބައްޗަންއަކީ ދުނިޔޭގެ ތިބި ރީތި އަންހެނުންގެ ލިސްޓުގައި އަބަދުވެސް ހިމެނޭ ރީތީގެ ރާނީ އެކެވެ. އޭޝްގެ ފޭނުން މުޅި ދުނިޔޭގެ އެކި ކަންކޮޅުތަކުގައި އުޅޭ އިރު އެހެން ފަންނާނުންނާއި އެއްގޮތަށް އައިޝްވާރްޔާ ކުރާ ކަންކަން ސޯޝަލް މީޑިޔާއިން ބަލަން ބޭނުންވެފައި ތިބި މީހުން ވަރަށްވެސް ގިނައެވެ.\nނަމަވެސް ވަރަށް ފަހަކާއި ޖެހެންދެން އޭޝްއަކީ ސޯޝަލް މީޑިޔާގެ އެއްވެސް ޕްލެޓްފޯމެއްގައި ހަރަކާތްތެރިވި ފަންނާނެއް ނޫނެވެ. އޭޝް މިކަން ނިމުމަކަށް ގެނެސް އޭނާގެ ފޭނުންނަށް އުފާވެރިކަން ގެނެސްދިނީ ސޯޝަލް މީޑިޔާ ޕްލެޓް ފޯމެއް ކަމަށްވާ އިންސްޓަރގްރާމްގައި މިއަހަރުގެ މެއި މަހުގައި އެކްޓިވްވި ފަހުންނެވެ. ކޮންމެއަކަސް އޭޝްގެ އިންސްޓަރގްރާމް އެކައުންޓަށް 4.2 މިލިއަނަށް ވުރެ ގިނަ ފޮލޯވާސް ފޮލޯ ކުރުމުގެ ހެއްކަކީ އޭޝްގެ ކޮންމެ ހަރަކާތެއްވެސް ބަލަން ފޭނުން ކެތް މަދުވެފައި ތިބި ކަމެވެ.\nއޭޝް އިންސްޓަރގްރާމާއި ގުޅުނު ހިސާބަކީ އޭނާ ކޭންސް ފިލްމު ފެސްޓިވަލްގައި ހަރަކާތްތެރިވި ދުވަސްވަރަށްވެފައި ކޭންސް ރެޑް ކާޕެޓްގެ ފޮޓޯތައް އޭނާ ވަނީ އިންސްޓަރގްރާމްގައި ޝެއަރވެސްކޮށްފައެވެ.\nސީއެންއެން ނިއުސް18 އަށް ދިން އިންޓަވިއުއެއްގައި އޭޝް ބުނީ އިންސްޓަރގްރާމްގައި އުޅުމަކީ އޭނާވެސް ވަރަށް އުފާވާ ކަމެކެވެ. އެހެންނަމަވެސް އިންސްޓަރގްރާމްގައި އުޅެން ޖެހޭ ގޮތް ވަރަށް ގިނަ މީހުން ކިޔައިދޭ ކަމަށާއި އެގޮތުން އޭނާ އިންސްޓަރގްރާމް ބޭނުންކުރާ ގޮތާއި ދޭތެރޭ މީހުންގެ ފާޑުކިޔުންތައް އަމާޒުވާ ކަމަށެވެ. އަދި އިންސްޓަރގްރާމްގައި އޭނާގެ ޓީމު ކޮބައިތޯވެސް މީހުން އަހާ ކަމަށް އޭޝް ބުންޏެވެ.\nއިންސްޓަރގްރާމްގައި ކުރާ ހުރިހާ ޕޯސްޓެއްވެސް ޝެއަރކުރަނީ އޭޝް އަމިއްލައަށެވެ. އެގޮތުން ގިނަ ފޮޓޯތަކުގައި މާ ދިގުކޮށް ކެޕްޝަން ޖަހާފައި ހުންނަ ކަމަށްވެސް ފާހަގައެއް ނުކުރެވެއެވެ. އެގޮތުން ބައެއް މީހުން އެގޮތަށް ކެޕްޝަން ނުޖަހާތީ އެކަމާއިވެސް ސުވާލު ކުރާ ކަމަށާއި އެގޮތުން އެއީ އޭނާއަށް ކެޕްޝަން ޖަހަން ފެނުމުން އެކަން ކުރާނެ ކަމަށާއި އެއީ އެހެން މީހުން ކަންބޮޑުވާން ޖެހޭ ވަާލު ކުރާ ކަމަށާއި އެގޮތުން އެއީ އޭނާއަށް ކެޕްޝަން ޖަހަން ފެނުމުން އެކަނރުގެ ކަމެއް ނޫން ކަމަށް އޭޝް ބުންޏެވެ.\nއަދި ބައެއް ފަހަރު ބޭނުންކުރާ އިމޯޖީސްތަކުން އޭޝްއަކީ ކުޑަކުއްޖެއްތޯވެސް ބައެއް މީހުން ސުވާލު ކުރާ ކަމަށާއި އެހެންނަމަވެސް ސޯޝަލް މީޑިޔާ ބޭނުން ކުރަން އޭނާ ލޯބި ކުރާ ކަމަށް ބުންޏެވެ. އަދި އޭނާއަކީ ތަފާތު މީހެއް ކަމަށާއި އެހެންކަމުން އެހެން މީހުން ކުރާ ކަންކަން ނުބަލައި އަމިއްލަ ގޮތްތަކެއް ބެހެެއްޓުމަކީ އަބަދުވެސް އޭނާ ލޯބިކުރާ ކަމެއް ކަމަށް އޭޝް ބުންޏެވެ.\nއިންސްޓަރގްރާމްގައި އެހެން ފަންނާނުންނާއި އެއްވަރަށް އޭޝް އެކްޓިވް ނުވާއިރު، ފިރިހީމާ އަބީޝެކް ބައްޗަން އަދި އަމީތާބް ބައްޗަންވެސް އޭނާ ފޮލޯއެއް ނުކުރެއެވެ. އަދި އިންސްޓަރގްރާމްގައި އޭނާގެ ފިލްމުގެ އެއްވެސް ޕްރޮމޯޝަން ޕޯސްޓަރެއްވެސް ޝޭއަރކޮށްފައި ނުހުންނަކަން ފާހަގަކުރެވެއެވެ.\nއޭޝް ބުނީ އިންސްޓަރގްރާމްގައި އޭނާ ޝެއަރކުރާ ފޮޓޯއަކީ އޭނާގެ އަމިއްލަ އެއްޗެއް ކަމަށާއި އޭގައި ޝެއަރ ކުރާނީ އޭނާ ބޭނުންވާ އެއްޗެއް ކަމަށެވެ.


Varun Dhawan aai Natasha kaiveni koffi - vNews.mv\nވަރުން ދަވަންއާއި ނަތާޝާ ކައިވެނިކޮށްފި\nމަރިޔަމް ޝާހިދާ 26 January 2021, 18:34\nބޮލީވުޑުގައި މިވަގުތު ހުރި އެންމެ ކާމިޔާބު އެއް ޒުވާން އެކްޓަރު ވަރުން ދަވަން އާއި ލޯބިވެރިޔާ ނަތާޝާ ދަލާލް ވަގުތެއްގައި ކައިވެނިކޮށްފިއެވެ.\nކައިވެނި ކޮށްފައިވަނީ އާދީއްތަ ދުވަހުއެވެ.\nވަރުންއާއި ނަތާޝާ ލޯބީގެގޮތުން އުޅޭތާ ގިނަ ދުވަސްތަކެއް ވުމުގެ އިތުރުން ވަރުން ފިލްމީ ދާއިރާއަށް ނުކުތް އިރުވެސް މިގުޅުން ދިޔައީ ކުރިއަށެވެ.\nއެހެންކަމުން ގިނަ ބަޔަކު އުއްމީދުކުރީ ވަރުންގެ ފުރަތަމަ ފިލްމު "ސްޓޫޑެންޓް އޮފް ދަ އިޔަ" އަށް ލިބުނު ކާމިޔާބީއަށްފަހު އޭނާ ކައިވެނިކުރާނެ ކަމަށެވެ.\nއެހެންނަމަވެސް އޭރު ވަރުންގެ ފޯކަސް މުޅީންވެސްހުރީ އޭނާގެ ކެރިއަރުގެ ކުރިމަގަށް މަސައްކަތް ކުރުމަށެވެ.\nއެހެންނަމަވެސް މީސްމީޑިއާގައި ދޭތެރައަކުން ވަރުންއާއި ނަތާޝާގެ ކައިވެނީގެ ވާހަކަތައް ދިޔައީ ފެންމަތިވަމުންނެވެ. މީގެ ސަބަބުން ފިލްމީ ދާއިރާގައި ވަރަށް ދުރުގައި އުޅޭ ވަރުންގެ ލޯބިވެރިޔާ ނަތާޝާއަށް ބޮޑު ނުތަނަވަސްކަމާއި ކުރިމަތިވިއެވެ.\nނަތާޝާއަކީ ފެޝަން ޑިޒައިނިންގްއިން އޭނާގެ ކެރިއަރުގައި ކުރިއަށްދާން ބޭނުންވާ ފަރާތެކެވެ. އޭނާ އަބަދުވެސް ބުނަމުންއައީ ފިލްމީ ދާއިރާއަކީ އެއްވެސް އިރެއްގައި އޭނާގެ ޝައުގުވެރިކަންހުރި ދާއިރާއެއް ނޫންކަމަށެވެ. އަދި ނަތާޝާ ފާހަގަވެފައިވަނީ އަބަބދުވެސް ވަރަށް ބޮޑަށް ޕްރައިވެސީ ބޭނުންވާ މީހެއްގެގޮތުގައެވެ.\nކޮންއަކަސް މިދިޔަ ބުރާސްފަތި ދުވަހުން ފެށިގެން ބޮލީވުޑުގެ މިބޮޑު ކައިވެނީގެ އެކިއެކި ސަގާފީ ހަފްލާތައް ދިޔައީ ކުރިއަށެވެ.\nކައިވެނީ ފޮޓޯއެއް ވަރުންގެ އިންސްޓަގްރާމްގައި ހިއްސާކުރުމަށްފަހު ކެޕްޝަންގައި ވަރުން ބުނެފައިވަނީ "އޭނާގެ ދުވަސްވީ ލޯބީގެ ގުޅުން ރަސްމީވީ" ކަމަށެވެ.\nމިއަހަރު ބޮލީވުޑުން ފެނިގެންދިޔަ ފުރަތަމަ ކައިވެންޏަށް މިކައިވެނީގެ ހަފްލާ ވެފައިވާއިރު ކައިވެނީގެ ހަފްލާގައިވެސްވަނީ ވަރުންގެ ވަރަށް ގާތް ފިލްމީ ފަންނާނުން ބައިވެރިވެފައެވެ. އޭގެތެރޭގައި ވަރުން ފިލްމީ ދައިރާއަށް ނެރެދިން ޑައިރެކްޓަރ ކަރަން ޖޯހަރު، ޑައިރެކްޓަރ ޝަޝާން، ފެޝަން ޑިޒައިނަރ މަނީޝް މަލްހޯތްރާ ހިމެނެއެވެ.\nކައިވެނީގެ ހަފްލާއަށްފަހު ބާއްވާ ކައިވެނީގެ ރިސެޕްޝަން ބޭއްވުމަށް ހަމަޖެހިފައިވަނީ މިމަހުގެ 26 ވަނަ ދުވަހު އިންޑިއާގެ މުމްބާއިގާއެވެ.\nބެލެވޭގޮތުގައި ބޮލީވުޑްގެ ގިނަ ފަންނާނުންތަކެއް ރިސެޕްޝަންގައި ބައިވެރިވުމަށްވަނީ ހަމަޖެހިފައެވެ.\nކައިވެނީގެ ރަސްމިއްޔާތުތަކަށްފަހު މިދެމަފިރިން ހަނީމުންއަށް ދިއުމަށް ހަމަޖެހިފައިވަނީ ތުރުކީއަށްކަމަށް ޚަބަރުތައް ލިބެއެވެ.\nވަރުން ދަވަންއަކީ ކާމިޔާބު ގިނަ ފިލްމުތަކެއް ގެނެސްދީފައިވާ ޑައިރެޖްކްޓަރު ޑޭވިޑް ދަވަންގެ ހަގު ދަރިފުޅެވެ.\nވަރުން އެންމެފަހުން ބެލުންތެރިންނަށް ފެނިފައިވަނީ އެމޭޒަން ޕްރައިމްއިން ރިލީޒްކޮށްފައިވާ ފިލްމު "ކޫލީ ނަމްބަރު ވަން" އިންނެވެ.\nވަރުންގެ ކާމިޔާބު ފިލްމުތަކުގެ ތެރޭގައި "ބަދްރީނާތްކީ ދުލްހަނިއްޔާ، ޖުޅްވާ 2، ސުއި ދާގާ، ބަދްލާޕޫރު، ކަލަންކް އަދި ސްޓީރޓް ޑާންސަރ" ހިމެނެއެވެ.\nވަރުން އެންމެ ފަހުން މަސައްކަތް ކޮށްފައިވަނީ މިހާރު ރިލީޒްކުރުމުގެ މަގުމަތީގައިވާ ފިލްމު "ޖުގް ޖުގް ޖިއޯ" ގައެވެ.


DPL: UV athun Green Streets ah undhagoo molheh - vNews.mv\nޔޫވީ އާއި ގްރީން ސްޓްރީޓްސް ބައްދަލުކުރި މެޗުގެ ތެރެއިން..-\nޑީޕީއެލް: ޔޫވީ އަތުން ގްރީން ސްޓްރީޓްސް އަށް އުނދަގޫ މޮޅެއް\nއައްފާން މުހައްމަދު 27 March 2021, 01:20\nދިރާގު ދިވެހި ޕްރިމިއަރ ލީގުގައި ހުކުރު ދުވަހުގެރޭ ކުޅުނު މެޗުން ޔުނައިޓެޑް ވިކްޓްރީ (ޔޫވީ) އަތުން ގްރީން ސްޓްރީޓްސް އުނދަގޫ މޮޅެއް ހޯދައިފިއެވެ.\nގަލޮޅު ރަސްމީ ފުޓުބޯޅަ ދަނޑުގައި ކުޅުނު މިމެޗުން ގްރީން ސްޓްރީޓްސް މޮޅުވީ 0-1 ގެ ނަތީޖާއަކުންނެވެ.\nކޮވިޑް-19 ގެ ކޭސްތައް މާލޭގައި ބޮޑުތަނުން އިތުރުވުމާއި ގުޅިގެން ފެބްރުއަރީ މަހުގެ ތިންވަނަ ދުވަހު ދިވެހި ލީގު މެދުކަނޑާލުމަށްފަހު ގާތްގަނޑަކަށް ދެމަސްދުވަހުގެ ބްރޭކަކަށްފަހު މިއީ ލީގުގައި ކުޅުނު ދެވަނަ މެޗެވެ. ބޮޑު ބްރޭކަކަށްފަހު ލީގުގައި ކުޅުނު ފުރަތަމަ މެޗުގައި މިއަދު ހަވީރު، އީގަލްސް އިންވަނީ ސުޕާ ޔުނައިޓެޑް ސްޕޯޓްސް (ސަސް) ގެ މައްޗަށް 1-2 ގެ ނަތީޖާއަކުން ކުރިހޯދާފައެވެ.\nކާޑު ހަމަވެފައިވުމުން ގްރީން އިން އެޓީމުގެ ކެޕްޓަން މުހައްމަދު އާރިފް (ބަކާ) ނުލާ މެޗާއި ކުރިމަތިލިއިރު މެޗުގައި ގްރީންގެ ކެޕްޓަން ބޭންޑް އަޅައިގެން ކުޅުނީ ކިރްގިސްތާންގެ މިޑްފީލްޑަރު އަނަޓޯލީ ވްލަޝީޗޭފް އެވެ. އަދި އެޓީމުން ވަނީ ނިމުނު ޓްރާންސްފާ މާކެޓްގައި އެ ޓީމާ ގުޅުނު މިސްރުގެ ޑިފެންޑަރު މަހުމޫދު ސައީދު ފުރަތަމަ އެގާރައިގައި ހިމަނާފައެވެ.\nމެޗުފެށިގެން ދެޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު ދެޓީމުންކުރެ ޓީމަކަށް ލަނޑެއް ކާމިޔާބުކުރުމަށް މާރަނގަޅު ފުރުސަތެެއް ތަނަވަސްކުރެވިފައެއް ނުވެއެވެ. އެހެންނަމަވެސް ގްރީން ސްޓްރީޓްސްގެ އަންސަރު އިބްރާހިމް (އަންކޮ) އަށް ލަނޑުޖަހަން ލިބުނު ފުރުސަތު ފާހަގަކޮށްލެވެއެވެ. އެހެންނަމަވެސް އޭރިއާތެެރެއިން ޔުނައިޓެޑް ވިކްޓްރީގެ ޑިފެންޑަރެއް ކައިރިން ނައްޓާލުމަށް ފަހު އަންކޮ ޖެހި ބޯޅަ ގޯލަށް ވަނުމަށް ހުރަހަކަށްވީ ޔުނައިޓެޑް ވިކްޓްރީގެ ކީޕަރު ނާޖިހު އަލީއެވެ.\nމެޗުގައި ފެނިގެންދިޔަ ހަމައެކަނި ލަނޑު ގްރީން ސްޓްރީޓްސް އަށް ކާމިޔާބުކޮށްދީ އެޓީމު މޮޅުކޮށްދިނީ ހަސަން ނަޒީމް (ޗޯޓު) އެވެ. މިއީ ޔުނައިޓެޑް ވިކްޓްރީ ފަަހަތުން ހެދި ގޯހެއްގެ ފައިދާނަގައި މިސްރުގެ މިޑްފީލްޑަރު ހަލީލް ޖަމާލް ހުސްކޮށްލާފައި ދިން ބޯޅަ ގޯލުގެ ތެރެއަށް ވައްދާލައިގެން ޗޯޓު ކާމިޔާބުކުރި ލަނޑެކެވެ.\nމިމެޗުގެ މޮޅު ކުޅުންތެރިއަކަށް ހޮވިފައިވަނީ ގްރީން ސްޓްރީޓްސް އަށް ގޯލް ޖަހައިދިން ހަސަން ނަޒީމް (ޗޯޓު) އެވެ.\nޔޫވީ އާއި ގްރީން ސްޓްރީޓްސް ބައްދަލުކުރި މެޗުގެ މޮޅު ކުޅުންތެރިޔާ- ފޮޓޯ:- އެފްއޭއެމް\nމިމޮޅާއެކު ގްރީންސްޓްރީޓްސް ޕޮއިންޓް ތާވަލުގެ ހަތަރުވަނައިގައި އޮތީ ކުޅުނު ނުވަ މެޗުން 14 ޕޮއިންޓް ހޯދައިގެންނެވެ. މެޗުން ބަލިވި ޔޫވީ އޮތީ ތާވަލުގެ ފުލުގައި ތިން ޕޮއިންޓާއެކުގައެވެ. ތާވަލުގެ އެއްވަނައިގައި އޮތީ އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނެވެ. އެ ޓީމަށް ކުޅުނު ނުވަ މެޗުން 21 ޕޮއިންޓް ލިބިފައިވާއިރު، ދެވަނައިގައި އޮތް ކުލަބު ވެލެންސިއާ އާއި ތިންވަނައިގައި އޮތް ދަ ގްރާންޑޭ ސްޕޯޓްސް ކުލަބަށް ނުވަ މެޗުން ލިބިފައިވަނީ 15 ޕޮއިންޓެވެ.\nލީގުގައި ދެން މެޗެއް ކުޅޭނީ މިފެށޭ ހަފްތާގެ ހޯމަ ދުވަހުއެވެ. އެގޮތުން އެދުހު ހަވީރު ކުޅޭ މެޗުގައި ބައްދަލުކުރާނީ އީގަލްސް އާއި ދަ ގްރާންޑޭ އެވެ. އަދި އެރޭ ކުޅޭ މެޗުގައި ވާދަކުރާނީ ކްލަބް ވެލެންސިއާ އާއި ގްރީން ސްޓްރީޓްްސް އެވެ.\nކްލަބު ގްރީން ސްޓްރީޓްސް ދިވެހި ޕްރިމިއާ ލީގު ކުޅިވަރު ޔުނައިޓެޑް ވިކްޓަރީ


CIty League Hoadhumaai Gaathah Jehili iru Leichester Aai Southampton Evvaru - Vaguthu\nސިޓީ ލީގު ހޯދުމާއި ގާތަށް ޖެހިލިއިރު ލެސްޓާއާއި ސައުތެމްޓަން އެއްވަރު\nލަނޑު ޖެހުމަށްފަހު ސިޓީ ކުޅުންތެރިން އުފާފާުޅުކުރަނީ\nއިނގިރޭސި ޕްރިމިއާ ލީގުގައި ކްރިސްޓަލް ޕެލަސް އަތުން ހޯދި މޮޅާއެކު ލީގުގެ ތަށި ހޯދުމާއި ގާތަށް މެންޗެސްޓާ ސިޓީ ޖެހިލިއިރު ސައުތެމްޓަން އާއި ލެސްޓާ ކުޅުނު މެޗު އެއްވަރުވެއްޖެ އެވެ.\nރަށުން ބޭރުގައި ސިޓީ ކުޅުނު މެޗު އެ ޓީމު ކާމިޔާބުކުރީ 2-0 ގެ ނަތީޖާއަކުންނެވެ. ސައުތެމްޓަން ގެ ދަނޑުގައި ލެސްޓާ އާއި އެއްވަރުވީ 1-1 ގެ ނަތީޖާއަކުންނެވެ.\nސިޓީ މޮޅުވި މެޗުގެ ފުރަތަމަ ހާފުގައި ލަނޑެއް ފެނިގެނެއް ނުދެއެވެ. މި މެޗުގައި ސިޓީގެ ދެ ލަނޑުވެސް ފެނިގެންދިޔައީ ދެވަނަ ހާފުގައެވެ. އެގޮތުން ދެވަނަ ހާފު ފަށައިގެން 12 ވަނަ މިނެޓުގައި ސިޓީން ވަނީ ލީޑު ނަގާފައެވެ. ބެންޖަމިން މެންޑީ ތަނަވަސްކުރި ފުރުސަތަކުން މި ލަނޑު ޖެހީ ސާޖިއޯ އަގުއޭރޯއެވެ.\nމި ލަނޑު ޖެހިތާ ދެ މިނެޓުފަހުން ސިޓީން ލީޑު ފުޅާކުރި ލަނޑު ޖެހިއެވެ. މި ލަނޑު ކާމިޔާބުކޮށްދިނީ ފެރާން ޓޮރޭސް އެވެ. މި ލަނޑަށްފަހު ވެސް ސިޓީއަށް ލަނޑުޖަހާނެ ގިނަ ފުރުސަތުތަކެއް ލިބިގެންދިޔަ އެވެ.\nސައުތެމްޓަން އާއި ލެސްޓާ ބައްދަލުކުރި މެޗުގައި ވެސް ލަނޑުތައް ފެނިގެންދިޔައީ ދެވަނަ ހާފުގައެވެ. މި ހާފުގައި އެންމެ ފުރަތަމަ ލަނޑު ޖެހީ ސައުތެމްޓަން އެވެ. ލިބުނު ޕެނަލްޓީއަކުން މެޗުގެ 61 ވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ ޖޭމްސް ވާޑް އެވެ. މި ލަނޑު ޖެހިތާ ހަތް މިނެޓުފަހުން ލެސްޓާއިން އެއްވަރުކުރި ލަނޑު ޖެހީ ޖޮނީ އިވަންސް އެވެ.\nމި މޮޅާއެކު ތާވަލުގެ އެއްވަނައިގައި ސިޓީ އޮތީ ކުޅުނު 34 މެޗުން ލިބުނު 80 ޕޮއިންޓާއެކުއެވެ. ދެވަނައިގައި އޮތް މެންޗެސްޓާ ޔުނައިޓެޑަށް 33 މެޗުން ލިބިފައިވަނީ 67 ޕޮއިންޓެވެ. ލީގުގައި ކުރިޔަށް ލިވަޕޫލާއި ޔުނައިޓެޑް ބައްދަލުކުރާ މެޗުން ޔުނައިޓެޑް ބަލިވެއްޖެ ނަމަ ސިޓީއަށް ލީގު ލިބޭނެއެވެ.


Alifaangandu Control Nuve, Lanka Ge Mash'hooru "Ravana Falls" Aai Hama Ah Fethurijje - Vaguthu\nލަންކާގެ މަޝްހޫރު ފަތުރުވެރި މަންޒިލެއް ކަމަށްވާ "އެއްލާ" ގައި އިއްޔެ ރޯވެ ފެތުރެން ފެށި އަލިފާންގަނޑު، އެ ސަރަޙައްދުގައި އޮންނަ އެންމެ ރީތި ފެންނާރު ކަމަށްވާ، "ރާވަން ފޯލްސް" އާއި ހަމައަށް ފެތުރިފައިވާ ކަމަށް ރިޕޯޓްތައް ބުނެފިއެވެ.\nލަންކާގެ ނޫސްތަކުގައި ބުނެފައިވާގޮތުގައި އިއްޔެ އެއްލާގައި އަލިފާން ރޯވުމާއިއެކު އެޤައުމުގެ ކަމާއި ބެހޭ ފަރާތްތަކުން، އަލިފާން ނިއްވުމަށް ފެށި މަސައްކަތް އަދިވެސް ކާމިޔާބުވާގޮތް ވަނީ ނުވެފައެވެ. އަދި ވައި ގަދަވުމުގެ ސަބަބުން އަލިފާންގަނޑު އިތުރަށް ފެތުރެމުންދާ ކަމަށްވެސް ނޫސްތައް ބުނެއެވެ.\nއެއްލަ ފޯލްސް އަކީ ލަންކާގެ ތާރީޚީ ބޮޑު ހާދިސާތަކެއް، މީގެ އެތައް ޒަމާނެއް ކުރިން ހިނގާފައިވާ ސަރަޙައްދެކެވެ. މި ސަބަބަށްޓަކައި އާއި، އެއްލައިގެ ގުދުރަތީ ރީތިކަމަށްޓަކައި، އެ އަވަށް ވެފައި ވަނީ ލަންކާއަށް ދަތުރުކުރާ ފަތުރުވެރިންގެ މެދުގައި އެންމެ މަޤުބޫލު އަވަށަށެވެ. ކޮންމެ ދުވަހަކުވެސް ގިނަ އަދަދެއްގެ ފަތުރުވެރިން ގޮސް އުޅޭ މި ސަރަޙައްދުގައި ރޯވުމުގެ ހާދިސާގައި މީހަކަށް އަނިޔާއެއް ލިބުނު ކަމެއް އަދި އެނގިފައި ނުވެއެވެ.\nއެއްލާގައި އޮންނަ އެއްލަ ރޮކް އާއި އެއްލަ ފޯލްސް ހިމެނޭ ސަރަޙައްދުގައި މިހާރު ރޯވެ އަނދަމުންދާއިރު، މިއީ ގަސްގަހާގެހި ގިނަ އަދަދަކަށް ހުންނަ، ފަރުބަދަމަތީ ސަރަޙައްދެކެވެ. ރޯވެފައި ވަނީ މި ސަރަޙައްދުން ފަރުބަދަމަތީގައި، މީހުން ދިރިނޫޅޭ ސަރަޙައްދެއްގައެވެ. ނަމަވެސް އަލިފާންގަނޑު ކޮންޓްރޯލް ނުވެ އިތުރަށް ފެތުރެމުންދާނަމަ، މީހުން އުޅޭ ހިސާބުތަކަށްވެސް އަސަރު ކޮށްފާނެ ކަމުގެ ބިރުވަނީ ބޮޑުވެފައެވެ.\nލަންކާގެ ފަޔާފައިޓަރުން މި އަލިފާންގަނޑު ކޮންޓްރޯލް ކުރުމުގެ މަސައްކަތުގައި ހުއްޓުމެއް ނެތި ހަރަކާތްތެރިވަމުންދާއިރު، އެފަރާތްތަކުން ބުނީ ރޯވެފައި ވަނީ ފަރުބަދަމަތިން، އެއްވެސް މަގެއް ނެތް ގަސްބޯ ބިޔަ ޖަންގައްޔެއްގައި ކަމުން، ރޯވި އަލިފާންގަނޑު ނިއްވާލުމުގެ މަސައްކަތަށް ވަރަށް ބޮޑަށް ހުރަސް އެޅިފައިވާ ކަމަށެވެ. މި އަލިފާނުގެ ހާދިސާ ހިނގަން މެދުވެރިވި ސަބަބެއް އަދި ކަށަވަރު ކުރެވިފައެއް ނުވެއެވެ.\nއޮގަސްޓް 24, 2019 01:32\nއަލްޙަމްދުލﷲ ލަންކާ އާއި އިންޑިއާ އަށް ހަލާކުހުރި


Emme hingi liyunthah: Kiyuntherinnah shukuriyaa! | Mihaaru\n"މިހާރު"ގެ ބައެއް ނޫސްވެރިން އޮފީހުގެ ބައްދަލުވުމެއްގައި: މިދިއަ އަހަރު 15،000 އަށް ވުރެ ގިނަ ލިއުންތައް އުފެއްދި\n24 މެއި 2019 - 09:02 16 comments\nބާރުގަދަ ރައީސް އަބްދުﷲ ޔާމީންގެ ސަރުކާރުން، ރާއްޖޭގެ އިދިކޮޅު ހަރަކާތަށް އެތައް ހުރަހެއް އަޅައި، ކޯޓުތަކާއި ސަލާމަތީ ބާރުތައް ބޭނުންކޮށްގެން ބިރުވެރި މާހައުލެއް އުފެއްދި ދުވަސްތަކުގެ ވާހަކަތަކަށް "މިހާރު"ގެ ކިއުންތެރިން ތިބެނީ ބަލަބަލަ އެވެ.\nހުރިހާ ބާރެއް އޮވެމެ، ތަރައްގީގެ ބިޔަ މަޝްރޫއުތަކެއް ހިންގެވުމުގެ ތައުރީފު ވެސް ލިބިވަޑައިގެން ހުންނަވައި، އިންތިހާބުން ޔާމީން ބަލިވެވަޑައިގަތުމަކީ އިބުރަތެކެވެ. އެހެންކަމުން އެ ނާކާމިޔާބީގެ ސިއްރަކީ ކޮބައިކަމާ މެދު "މިހާރު"ގައި ސެޕްޓެމްބަރު 25، 2018 ގައި ޖެހި ރިޕޯޓަކީ މިދިއަ އެއް އަހަރުގެ ތެރޭގައި އެންމެ ގިނަ ބަޔަކު ކިޔާފައިވާ ލިއުމެވެ.\nRaees Yameen inthihaab naakaamiyaabuvi hageegaiy!\nއެސިސްޓެންޓް އެޑިޓަރު ފަޒީނާ އަހުމަދުގެ މި ރިޕޯޓް ލައްކައަކަށް ވުރެ ފަހަރު ވެބްސައިޓުން ބަލާފައިވެ އެވެ. ކިއުންތެރިން ފޮނުވި ކޮމެންޓްތަކުގެ ތެރެއިން 345 ކޮމެންޓް ޝާއިއުކުރި އެވެ. ޖެހޭވަރު ނުވެގެން އެތައް ސަތޭކަ ކޮމެންޓެއް ބްލޮކްކުރި އެވެ.\nފަސް އަހަރު ދުވަހު ރާއްޖޭގެ ވެރިކަމުގައި އާރާއި ބާރާ އެކު ހުންނެވި ޔާމީނަށް ރައްޔިތުން އެހާ ބޮޑު ތަނުން ނޫނެކޭ ބުނީ ކީއްވެގެންކަން އެ ރިޕޯޓްގައި ތަފްސީލުކޮށް ލިއުނެވެ. ކެމްޕޭންގެ އެންމެ ފަހު ދުވަހު، ކުޅުދުއްފުށީ އާ އެއާޕޯޓްގައި، ގަދަ ވިއްސާރައިގެ ތެރޭގައި ހުންނަވައި، ޔާމީން އާދޭސްކުރެއްވި ފޮޓޯގެ ބާރު ގަދަ އެވެ.\nރިޕޯޓްގައި ފާހަގަކުރި ގޮތަށް ދިވެހި ރައްޔިތުން އިންތިހާބުގައި ޔާމީނަށް "ނޫނެކޭ ބުނީ" އެމަނިކުފާނު ގެންނެވި ތަރައްގީއަކަށް ނޫނެވެ: ހިޔާނާތާއި ވައްކަމާއި އަނިޔާވެރިކަމަށެވެ.\n"ދައުލަތުގެ ތެރޭގައި ވައްކަމާއި ކޮރަޕްޝަން އާއްމުވުމެވެ. ގަބޫލުނުކުރެވޭ މިންވަރަށް ރައްޔިތުންނަށް އަނިޔާވެރިވުމެވެ. ތަފާތު ކުރުންތަކާއި ބިރު ދެއްކުންތަކާއި ބޭއިންސާފުން ކަންކަން ކުރުމެވެ. ނުހައްގުން މީހުން ޖަލަށް ލުމެވެ. މުއައްސަސާތަކުގެ މިނިވަންކަން ނެތި އަދުލު އިންސާފުގެ ދޮރުތައް ބަންދުކުރުމެވެ. ގާނޫނުއަސާސީން ކަށަވަރު ކޮށްދީފައިވާ ހައްގުތައް ނިގުޅައިގަތުމެވެ. މި ކަންކަމަށް ދައުލަތް ޖަވާބުދާރީ ކުރުވޭނެ މަގުތައް ވެސް ބަންދު ކުރުމެވެ. ގާނޫނާ ޚިލާފަށް މެމްބަރުންތަކެއްގެ ގޮނޑި ގެއްލުވާލުމެވެ. މަޖިލީހުގައި ތަޅު އެޅުވުމެވެ،" ރިޕޯޓްގައި ލިއެފައިވެ އެވެ.\nމެސީއަށް ޓަކައި ވަރި!\n"މިހާރު"ގެ ކިއުންތެރިންގެ ވަރަށް ގިނަ ބަޔަކު ކޮންމެ ދުވަހަކު ވެސް ލައިފްސްޓައިލްގެ ލިއުންތައް ކިޔަ އެވެ. މިއީ ގިނަ ބަޔަކަށް ނޭނގުނަސް ކިއުންތެރިންގެ މެދުގައި ވަރަށް ޝައުގުވެރި ދާއިރާއެކެވެ. ދިރިއުޅުމާ ގުޅޭ ތަފާތު ހަބަރުތަކާއި ލިއުންތަކުން ކޮންމެ ދުވަހަކު ވެސް އެތައް ހާސް ބަޔަކު ގެންދަނީ ފޫހިފިލުވަމުންނެވެ.\nAnbmeehaa Messi ah malaamaaiy kuraathee vari koffi\nމިދިއަ އަހަރު ދުވަހުގެ ތެރޭގައި "މިހާރު"ގެ ލައިފްސްޓައިފް އުފެއްދުންތަކުގެ ތެރެއިން އެންމެ ގިނަ ބަޔަކު ކިޔާފައިވާ ހަބަރު ނިސްބަތް ވަނީ މިދިއަ އަހަރު ރަޝިޔާގައި ބޭއްވި ވޯލްޑް ކަޕަށެވެ. އެ މުބާރާތުގައި އާޖެންޓީނާގެ މެސީއަށް މަލާމަތްކުރުމުގެ ނަތީޖާއަކީ 14 އަހަރުގެ ކައިވެންޏެއް ރޫޅުމެވެ. އަހުމަދު އަދުޝަންގެ މި ލިއުމަށް ގިނަ ބައެއްގެ ލޯ އަމާޒުވީ، ދިރިއުޅުމުގައި އެކަހަލަ ހާދިސާތައް ވެސް ހިނގަމުން ދިއުމަކީ ހަމަ ހަގީގަތަކަށް ވެސް ވާތީ އެވެ.\nބޮލީވުޑް ދެކެ ދިވެހިން ލޯބިވޭ\nހީ ވެސް ނުކުރާ ކަހަލަ ޚަބަރުތައް ބައެއް ކިއުންތެރިންގެ މެދުގައި މަގުބޫލެވެ. އެގޮތުން މިދިއަ އަހަރުގެ ތެރޭގައި "މިހާރު"ގެ އެންމެ ހިނގި މުނިފޫހިފިލުވުމުގެ ޚަބަރަކީ އެންމެ ޚަބަރެއް ނޫނެވެ. އެތައް ޚަބަރެއް ހިމެނޭ ގޮތަށް، އަހުމަދު އަދުޝަން ތައްޔާރުކުރި "ބޮލީވުޑްގެ ޚަބަރުތައް ކުރުކޮށް"، މި ލިއުމެވެ.\nBollywood ge khabaru thah kurukoh\nއިންޑިއާގެ މައި ފިލްމު އިންޑަސްޓްރީ ކަމަށް ވާ ބޮލީވުޑާ ބެހޭ ލިއުންތަކަށް ހަގީގަތުގައި ވެސް ދިވެހި ކިއުންތެރިންގެ ސަމާލުކަން ބޮޑެވެ. އިންޑިއާގެ ތަރިންނާ ބެހޭ ގޮތުން ކޮންމެ ދުވަހަކު ޖަހާ ލިއުންތަކަށް ބައެއް ކިއުންތެރިންގެ ފާޑުކިޔުން އޮތަސް، ހަގީގަތަކީ އެއީ ރާއްޖޭގައި އެންމެ ގިނަ ބަޔަކު ޝައުވެރިވާ އެއް ދާއިރާ ކަމެވެ. އެހެން ގޮތަކަށް ބުނާ ނަމަ ދިވެހިން ބޮލީވުޑް ދެކެ އެހާ ލޯބިވެ އެވެ.\nނަދީމަށް ގިނަ ބައެއްގެ ހެޔޮ ދުއާ\n"މިހާރު"ގެ ކުޅިވަރު ޑިޕާޓްމަންޓުން ކޮންމެ ދުވަހަކު ވެސް ދެ ވައްތަރެއްގެ ލިއުންތައް ތައްޔާރުކުރެ އެވެ: ބޭރު ކުޅިވަރާއި ދިވެހި ކުޅިވަރެވެ.\nމިދިއަ އަހަރެއްހާ ދުވަހުގެ ތެރޭގައި ދިވެހި ކުޅިވަރާ ބެހޭ ލިއުންތަކުގެ ތެރެއިން އެންމެ ގިނަ ކިއުންތެރިންގެ ސަމާލުކަން ލިބުނީ، އޭގެ ޒާތުގައި ވެސް ކިއުންތެރިންގެ ލޯ ހުއްޓިދާނެ ހަބަރަކަށެވެ: ކުރީގެ ކުޅުންތެރިޔާ މުހައްމަދު ނަދީމުގެ ސިއްހަތާ ބެހޭ ލިއުމެވެ.\nNadheem bali en'dhugai: hiyvaru ebahuri, beynunvanee heyo dhuaa\nކުޑައިރުއްސުރެ ފުޓްބޯޅަ އާއި ވޮލީގައި ރާއްޖޭގެ އެންމެ މަތީ ފެންވަރުގައި ކުޅެމުން އައި ކުޅުންތެރިޔާގެ އުމުރުން 52 އަހަރު ވީ އިރު އަދިވެސް ހުންނަނީ ވަރަށް ފިޓްކޮށެވެ. އެކަމަކު އޭނާގެ ހިތާ ގުޅިފައިވާ ނާރުތައް ކުދިވުމާއި ބޭޑް ކޮލެސްޓްރޯލް އުފެދޭ މިންވަރު މަތިވުމުން، ނަދީމްގެ ތިން ވަނަ އެންޖީއޯޕްލާސްޓީ ހެދީ މިދިއަ އަހަރުގެ އޮކްޓޯބަރުގަ އެވެ. އެކަމާ ބެހޭ ގޮތުން، ކުޅިވަރުގެ އެސިސްޓެންޓް އެޑިޓަރު މުހައްމަދު ހަމްދޫން ލިއުނު ލިއުން ބައި ލައްކައެއްހާ މީހުން ކިޔާފައިވެ އެވެ.\nކަޅުދިރީގެ އުފެއްދުންތަކުގެ ވާހަކަ\nހީވެސް ނުކުރާ ކަހަލަ މައުލޫއުތަކަށް ކިއުންތެރިން ލޯބިކުރެ އެވެ. ޚާއްސަކޮށް ކޮންމެ މީހެއްގެ ވެސް އަމިއްލަ ދިރިއުޅުމާ ގުޅޭ މައުލޫއެއް ވެއްޖެ ނަމަ، އެއް ބަޔަކު އަނެއް ބަޔަކަށް އެ ލިއުންތައް ޝެއާ ވެސް ކުރެ އެވެ. ވިޔަފާރީގެ ދާއިރާ އިން އެންމެ ހިނގި ލިއުމުން އެކަން އެނގެ އެވެ: ކަޅުދިރީގެ އުފެއްދުންތަކެވެ.\nMarubali noon ehen hurihaa bayyakah shifaa eh!\n"މަރުބަލި ނޫން އެހެން ހުރިހާ ބައްޔަކަށް ޝިފާއެއް!"، މި ސުރުހީގެ ދަށުން އާސިމާ ނިޒާރު އެ ލިއުން ލިއުނީ ކީރިތި ރަސޫލާގެ ހަދީސެއްގައި ވެސް ކަޅު ދިރިއަކީ މަރުބަލި ނޫން އެހެން ބަލިތަކަށް ހުރި ޝިފާއެއް ކަމަށް އޮތް އޮތުމަށް ބާރުލައިގެންނެވެ.\nމިއީ މިދިއަ އަހަރު މާލޭގައި އަލަށް ހުޅުވި އޮން ވީ ފިހާރައާ ބެހޭ އެޑްވަޓޯރިއަލްއެކެވެ. ނަމަވެސް ކަޅު ދިރި ބޭނުންކޮށްގެން ތައްޔާރުކޮށްފައިވާ ތަފާތު އުފެއްދުންތަކާ ބެހޭ މި ލިއުމަށް ކިއުންތެރިންގެ ޝައުގުވެރިކަން އުފެދުނެވެ.\nއިތުރު ލިޔުންތައް ނޫސްވެރިކަން ތާރީހް ރައީސް އަބްދުﷲ ޔާމީން މިހާރު


Maldivian ah cabin crew inn hoadhanee\nމޯލްޑިވިއަން ފްލައިޓެއްގެ ތެރޭގައި ކެބިން ކްރޫއެއް-- ފޮޓޯ: މޯލްޑިވިއަން\nމޯލްޑިވިއަން އަށް ކެބިން ކްރޫއިން ހޯދަނީ\nދިވެހިރާއްޖޭގެ ގައުމީ އެއާލައިން މޯލްޑިވިއަން އިން ކެބިން ކްރޫއިން ހޯދަން އިއުލާންކޮށްފި އެވެ.\nމޯލްޑިވިއަން އިން މިއަދު ކޮށްފައިވާ އިއުލާނުގައިވާ ގޮތުން، އެ ފުރުސަތު ހުޅުވާލާފައި ވަނީ އުމުރުން 18 އަހަރާއި 40 އަހަރާއި ދެމެދުގެ މީހުންނަށެވެ.\nކުރިމަތިލާ މީހުންގެ ކިބައިގައި ހުންނަން ޖެހޭ ވަކި ޝަރުތުތައް އިއުލާނުގައި ފާހަގަކޮށްފައި ވެއެވެ. އެގޮތުން ކެބިން ކުރޫއެއްގެ ގޮތުގައި ކުރިމަތިލާ ފަރާތަކީ ލޮލުގެ ފެނުން ރަނގަޅު، އޯލެވެލް ފާސް އޮތް މީހަކަށް ވާންޖެހޭނެ އެވެ.\nއަދި އިނގިރޭސި ބަހުން ރަނގަޅަށް ވާހަކަ ދައްކަން ދަންނަ، ރަނގަޅު ސިއްހަތެއްގައި ހުރި، ފަތަން ދަންނަ ނުވަތަ ފަތަން ދަސްކުރަން ބޭނުންވާ މީހަކަށް ވެސް ވާން ޖެހޭނެ ކަމަށް އިއުލާނުގައި ބުނެފައި ވެއެވެ. އަންހެނެއް ނަމަ އެންމެ ކުޑަމިނުން އިސްކޮޅުގައި ފަސް ފޫޓް ދެ އިންޗި ހުރުމާއި އަދި ފިރިހެނެއް ނަމަ އިސްކޮޅުގައި ފަސް ފޫޓު ހަތަރު އިންޗި ހުރުމަކީ ވެސް ކުރިމަތިލާ ފަރާތްތަކުގެ ޝަރުތުތަކުގެ ތެރޭގައި ހިމެނޭ ކަމެކެވެ.\nއޭގެ އިތުރުން މޯލްޑިވްސް ސިވިލް އޭވިއޭޝަން އޮތޯރިޓީގެ ކެބިން ކްރޫ ޖެނެރަލް އިމްތިހާނުން ފާސްވެފައި އޮތުމަކީ ލިބޭނެ އިތުރު ޕޮއިންޓެއް ކަމަށް ވެސް ބުނެފައި ވެއެވެ.\nއެ ވަޒީފާއަށް ކުރިމަތިލާ މީހުންގެ ވޯކިން އިންޓަވިއު އޮންނާނީ 26 އޯގަސްޓް ވާ ހޯމަ ދުވަހު ހެނދުނު 08:00 އިން މެންދުރު ފަހު 03:00 އަށް ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) ގެ ޓްރެއިނިން އިންސްޓިޓިއުޓްގެ ހަތަރު ވަނަ ފްލޯގައެވެ. އިންޓަވިއު އަށް ހާޒިރުވާ ފަރާތްތަކުން ސީވީ އާއި ޕާސްޕޯޓް ސައިޒްގެ ފޮޓޯއެއް ހުށަހަޅަންޖެހޭނެ އެވެ.\nލޯބިވެރިޔާއަށް ކައިވެނި ހުށަހަޅަނިކޮށް ގެނބިގެން މަރުވެއްޖެ